text
stringlengths 33
26.1k
| label
stringclasses 5
values |
|---|---|
Виталий Пронин Туэ 7-тӥ ползэ ни Кияса музъем пумитаз анекдотъёсъя но частушкаосъя «Анчане» фестивале пыриськисьёсты.Культурая юртын ужась И. Аверкина верамъя, фестивале 70-лэсь ятыр маскарчиос люкаськылӥзы. Серекъяны, калыкез шулдыртыны быгатэмзэс возьматӥзы Кияса, Каракулино, Сарапул ёросъёслэн йыръёссы но - С. Мерзляков, С. Русинов но И. Асабин.Пӧртэм номинациосын вормисьёс пӧлы шедизы Сарапул ёросысь «Сёстры», «Виртуоз», Можга ёросысь «Рябинушка» ансамбльёс, Юкаменскысь «Маска» кружоке ветлӥсьёс, тужгес трос но тунсыко анекдотъёс тодэ вылэм Каракулино черкогуртысь Е. Швец. Учкисьёслэсь кузьымзэс басьтӥз Кияса ёросысь «Забава» коллектив.Тросгес туспуктэмъёс татын.Туспуктэм: Кияса РДК | Улон-вылон |
Виталий Пронин Та сярысь огкыл гожтӥзы элькунмы но Россиысь Инкуазез утёнъя министерство. Станция пуктэмын луоз Ува ёросысь полигонын.Станция пуктэмын луоз Ува ёросысь полигонын. Ужез быдэстыны 44,8 миллион манет вуоз федерал бюджетысь, 9,95 миллион манет висъялоз Удмуртия, 500 сюрс манет софинансирование чотын лыктоз Ува ёрослэн кисыысьтыз. Огъя верано ке, проектлы ог 55 миллион манет кошкоз. - Жагез нимаз бичаса, полигон котырысь омыре, музъеме сюрись кырсь 8-15 процентлы кулэсмоз, - валэктӥз Россиысь инкуазез утёнъя но инкуазь узырлыкъя министр Денис Удалов. - Со сяна, арысь аре 3 сюрс тонна пала жуг-жаглэсь пайда поттыны быгатомы. Станциын нимаз бичаськозы переработкае мынӥсь пияла, пластик, бумага, корт но мукет арбериос. Ваньмыз мукетыз музъеме согиськозы. Та выллем станциос бӧрысь пуктэмын луозы Удмуртиысь ваньмаз полигонъёсы. Нялтас вераса, станция пуктонлы уксё вуоз экологической тыриськонъёслы луыса. Сое предприятиос тыро, уродмем, сӧриськем вузъёссэс, упаковкаоссэс быдтонэз асьсэлэн радъямзы уг поты ке. Туэ та чотын вуэм коньдон Россиысь 18 улосэ кошкоз отын люкаськем жуг-жаген нюръяськон вылысь. Ангелина Снигирёва Туспуктэм: udmdunne.ru | Улон-вылон |
Виталий Пронин Роспортебнадзорлэн пресс-службаез ивортэмъя, та нуналъёсы Удмуртиын лемтэй мертчиськем вылэ 741 адями ӝожтӥськиз. Соос пӧлын -185 нылпи. Ижын пусъемын 295 учыр. Шедьтэм лемтэйёсты лабораториын эскерем бере, тодмо луиз, соос пӧлын 15, 1% энцефалитэн висё, 35, 5% боррелиосын, 12, 2% эрлихиосын черламын.Куартолэзе- инвожое нюлэскы ветлытэк умойгес луоз. | Иворъёс |
Виталий Пронин Куинетӥ пиналмес витиськомы, декретэ потӥ ни. Тодӥсько, туэысен нылпиен пукисьёслы пособизы борды выплата тыриське шуыса. Рос-прос валэктэ вал, ваньзылы-а со висъяське, кыӵе быдӟалаен, кытчы вазиськоно сое басьтон пумысен? Е. Семёнова. Дэри ёрос Валэктон сётэ Ужъя но калыкез улон-вылонын утён политикая министерствоысь социальной юрттэт сётонъя управленилэн кивалтӥсезлэн воштӥсез Светлана Соболева Кылем арын 28-тӥ декабре Россилэн Президентэз Владимир Путин юнматӥз нылпиосын семьяослы выль юрттэт висъян сярысь указзэ. Озьы туэ 1-тӥ январьысен пыӵаны кутскиз «Нылпиосын семьяослы юрттэт сётон сярысь» федерал закон. Соя нылпиен пукись кышномуртъёслы (яке усыновительёслы) пособизы борды толэзьлы быдэ ватсаса уксё тыриське, нылпи Россилэн кунмуртэз луэ но туэ 1-тӥ январь бере вордскемын ке. Та пумысен вазиськонъёс лачак, уноез та выплатаез курыны кутско кылем яке валля арын ваем пиналзы понна. Но законын меӵак пусъемын: юрттэт висъяське 2018-тӥ арын 1-тӥ январь бере вордскем (яке усыновить карем) нылпиос понна гинэ. Сое басьтон понна документъёсты сётыны вуттоно пинал вордскем дырысен 6 толэзь ӵоже - вазиськоно социальной юрттэт сётонъя кун ёзъёсы (улон интыя) яке МФЦ-е. Та дырлэсь бере кылиды ке, юрттэт висъяськыны кутскоз со толэзьысен, ку куриськон гожтӥды но документъёстэс сётӥды. Тодады возе: юрттэт висъяське 1 ар ӵоже толэзьлы быдэ. Сое нылпилы 1 но ӝыны арес тырмытозь басьтон понна, ар ортчыса, нош ик ӝыны арлы куриськон гожтоно луоз. Но пусйыны кулэ: та юрттэтэз ваньзы басьтыны уг быгато. Лыдэ басьтӥське семьялэн доходэз. Кылсярысь, нырысетӥ пинал понна со сётӥське соку, куке семьялэн доходэз ужась калык понна тупатэм улон минимумлэсь 1 но ӝыны поллы ятыргес уг люкаськы ке. Шуом, туэ кыкетӥ квартал понна прожиточной минимумлэн быдӟалаез луиз 9 сюрс 675 манет. Озьыен, та юрттэтэз басьтон понна семьялэн доходэз адямилы быдэ 14 сюрс 513 манетлэсь ятыргес луыны кулэ ӧвӧл. Выплаталэн быдӟалаез тупатӥське нылпилы чаклам улон минимумъя. Кылем арлэн пумаз солэн быдӟалаез 8 сюрс 964 манет вал - тамындаен ик юрттэт басьязы нылпиен пукись нылкышноос туэ толэзьлы быдэ. Вуоно арын минимумлэн быдӟалаез йылыны кулэ 9 сюрс 302 манетозь, озьыен, сомында ик луоз юрттэтлэн быдӟалаез. 2-тӥ нылпи понна но таӵе юрттэт висъяське, семьялэн доходэз уг тырмы ке. Но таяз радэ - анайлэн капиталысьтыз. Кыкетӥ пинал вордскем понна угось нылкышнолы сертификат сётӥське. Озьы ик вазиськоно калыкез утёнъя кун ёзъёсы яке МФЦ-е. 3-тӥ но со бӧрсьы вордскем пиналъёс понна юрттэт висъяське Удмурт Республикаысь Тӧролэн кылем арын 21-тӥ ноябре юнматэм указэзъя. Та юрттэтлэн быдӟалаез но пуктӥське нылпилы чаклам улон минимумъя - 8 сюрс 964 манет. Сое басьтыны быгато туэ 1-тӥ январь бере 3-тӥ но со бӧрсьы пинал ваем нылкышноос, семьяысь котькуд муртлы 23 сюрс 884 манет уг усьы ке (улосмыя среднедушевой доходлэн быдӟалаез). Юрттэт висъяське толэзьлы быдэ 1 ар ӵоже, собере нош ик куриськон гожтоно луоз. Таиз выплата сётӥське нылпилы 3 арес тырмытозь, озьыен, 3 пол куриськонэн вазиськоно луоз. Документъёстэс кутозы МФЦ-ын яке калыкез утёнъя улон интыдыя кун ёзъёсын.. Газэз лыдъялоз счётчик Коркаямы пуктэмын ӧвӧл на чагыр эстӥськонъя счётчик. Газ понна тыриськомы нормативъя. Кылӥ, кинлэн, пе, счётчикез пуктэмын ӧвӧл, сое кужмысь пуктыны косозы. Озьы-а со? Дмитрий П. Дэри черкогурт Валэктон сётэ «Газпром газораспределение Ижевск» огазеяськонысь специалист Дина Мошкина. 8-тӥ арзэ ини кунамы быдэсъяське «Энергосбережение но та удыслэсь пайдазэ ӝутон сярысь» закон. Соя котькудӥз семья сюлмаськыны кулэ газ сётонэз лыдъясь прибор пуктон сярысь. Вуоно арын 1-тӥ январьысен та ласянь куронъёс чурыталозы. Кылсярысь, газэн шунтӥськись юртъёсын татчыозь пуктэмын ӧвӧл на ке счётчикъёс, та уж борды басьтӥськозы газ сётонъя огазеяськонысь специалистъёс. Приборез пуктэм понна дун тыроно луоды. Быдӟалаез котькуд юртъя пӧртэм луыны быгатоз. Лыдэ басьтэ: счётчикез пуктэм понна дунэз тырыны луэ люкетэн-люкетэн 5 ар ӵоже. Со понна газ сётонъя огазеяськонэн огкыл гожтоно. Но эн вунэтэ: та учырын тыриськонды борды процентъёс лякемын луозы. Та чурыт курон улэ уг шедё чагыр эстӥськонэз сиён пӧранлы гинэ кутӥсьёс, шуом, юрт уг шунтӥськы ке газэн, озьы ик час куспын чагыр эстӥськонэз 2 кубометрлэсь ичигес быдтӥсьёс. Приборъёсты пуктыны лэземын ӧвӧл куашкан калэ вуэм юртъёсын. Счётчикъёс уксёез шыръяны юртто, нормативъя тыриськон угось шӧдскымон дуногес усе. Соин ик газэн шунтӥськисьёслы сюлмаськоно сое пуктыны. Та пумысен вазиськоно «Газпром газораспределение Ижевск» огазеяськонлэн ёзъёсаз. Компенсация - ёрмисьёслы? Шуо, нылпи сад понна тырем дунысь компенсациез табере вань семьяос басьтыны уз ни быгатэ. Таӵе юрттэт ёрмисьёслы гинэ чакламын луоз. Шонер-а со? Г. Карпова. Алнаш ёрос Валэкто Дышетонъя но наукая министерствоысь специалистъёс. Удмуртиысь Правительстволэн 2014-тӥ арын 7-тӥ апреле кутэм 124 номеро постановлениезъя та дырозь нылпи сад понна тырем дунысь семьяос кварталлы быдэ басьязы компенсация. Нырысетӥ пинал понна берытске вал 20 процентэз, 2-тӥ пинал понна - 50 процентэз, 3-тӥ но со бӧрсьы нылпиос понна - 70 процентэз. Нош туэ 26-тӥ сентябре та постановление пыртэм воштонъёсъя 2018-тӥ арын 4-тӥ квартал понна компенсация тыриськоз ни выль сямен. Сое сётозы ёрмись семьяослы гинэ, кытын котькуд муртлы быдэ улыны чаклам минимумлэн 1,5 быдӟалаез мында доход усе. Табере компенсацилы вазиськон азьын ужан интыысь 3 толэзь понна 2-НДФЛ справка куроно, со сяна, гожтоно заявление, нылпилэн вордскемез сярысь свидетельстволэсь, банкысь счётлэсь копиоссэ, семьялэн бадӟалаез сярысь справка люкано. Документъёсты сётоно 2019-тӥ арын 10-тӥ январьысен 1-тӥ мартозь яке МФЦ пыр, яке кун услугаос басьтонъя РПГУ сайт пыр, яке интыысь администрацие. Юанъёсын вазиськоно министерствое 8(3412) 63-68-59, 78-40-51 телефонъёсъя. Муртлэсь пунэмзэ пытсано луоз? Пимылы городын квартира басьтӥмы, азьвыл кузёез оскытӥз, коммунальной тыриськонъёсыз пытсамын шуыса. Басьтон-вузан сярысь огкыламы озьы гожтэмын. Расчёткаос вуыны кутскизы но, отын сюрсэн-кыкен тыриськонэз кылемын, азьвыл кузёлэн нимтулыз пусъемын. Табере милемлы пытсано луоз-а со пунэмъёссэ? Раиса С. Можга ёрос Валэктон сётэ Ижысь юрист Юлия Байкова. Россиысь Улон интыя кодекслэн 153-тӥ статьяезлэн 5-тӥ люкетаз пусъемын: тыриськонъёс улон инты борды уг, кузё борды юнматӥсько. Кузё воштӥське ке, азьвылэзлэн пунэмъёсыз понна выльёсыз кыл кутыны кулэ ӧвӧл. Вылаз ик, шуиськоды, огкылады нимаз пусъемын, сэрегдэс пунэмъёстэк басьтӥды шуыса. Но мукетгес югдур капремонт понна тыриськонэн. Таиз юнматӥське улон сэрег борды, лыдэ уг басьтӥськы кузёослэн воштӥськемзы. Озьыен, таизъя пунэмъёс тӥ вылэ выжозы. Мар кароно тӥледлы? Нырысь ик, пунэмъёсыз сярысь ивортоно азьвыл кузёлы. Пытсаны пумит луиз ке, озьыен, кыӵе огазеяськонъёсысь расчёткаос вуэмын, котькудаз ветлоно квартирадэс басьтон-вузан огкылэн. Шуом, управляющей компанияды, «Энергосбытэ», газ сётонъя огазеяськонэ - котькудаз куриськон гожтоно, квартирадылэсь лицевой счётсэ но кузёзэ воштыны курыса. Та ужпумъя юрттэт сётозы МФЦ-ын но. Сояз я таяз ёзын пумит луизы ке курондэс быдэстыны, вазиське Прокуратурае, Улон интыя кун инспекцие яке Роспотребнадзоре. УД | Улон-вылон |
Виталий Пронин Кужмо нюръяськон пуромиз воргоронъёс но Е. Наговицына вискынКылем арнянуналэ Иж город админиcтрацилэн юртэз котыре трос спортсменъёс люкаськылӥзы. Пыдын бызьылӥсьёслэн кубок понна нюръяськонзы йылпумъяськиз Удмуртилэн кунлык басьтон нуналэзлы сӥзем ӵошатсконэн.Кубок понна бызьылон арлы быдэ радъяське. Ӵошатскон ортче тямыс люкетэн, нырысетӥез старт сётӥське апрель толэзе, берпуметӥез - октябрь толэзь пумын я ноябре. Котькинлэсь трос очко люкам спортсменъёслы удалтэ Удмуртилэсь кубоксэ басьтыны. Кызьы пусйиз шаерысьтымы Капчи атлетикая федерациен кивалтӥсь Валерий Сунцов, та ужрадэ мыло-кыдо пырисько артысь улосъёсысь атлетъёс. Берпуметӥ люкетаз но трос спортсменъёс вуизы Чайковский, Нефтекамск но Киров городъёсысь.Бызьылӥзы спортъя мастеръёс но спортэз яратӥсьёс. Пӧлазы 1,5 иськем бызисьёс но вал, 15 иськем но. Ӵошатсконэ пыриськизы Россилэн чемпионатаз медаль басьтэмъёс: Фёдор Шутов но Елена Наговицына. Та вакытэ кыкназы ик дуннелэн чемпионатэзлы дасясько, кудӥз ортчоз вуоно арын август толэзе Москваын. Таӵе бадӟым ужрад Россиын нырысьсэ луоз. Удмуртиысь кивалтӥсьёс оско, шаерысьтымы кык мурт ке но отчы шедёз шуыса.Елена Наговицына Лондонын Олимпиадае пыриськем бере Удмуртиын пыдын бызьылыны мылкыд карисьёслэн лыдзы йылӥз. Таяз стартэ сюлэсь ятыр спортсменъёс люкаськизы. Кужмо нюръяськон пуромиз воргоронъёс пӧлын, нырысь ик кужмо бызизы Василий Глухов но Александр Зямбеков. Финише вуон азьын соосты азьпалтӥз Фёдор Шутов. Со понна нылъёс пӧлын соку ик тодмо луиз вормисьлэн нимыз. Елена Наговицына эшъёссэ быдэс круглы азьпалтӥз. Та ӵошатсконын паймытӥз Глаз ёросысь Понино черкогуртысь 14 аресъем Настя Урсегова. 15 иськемез огшокчемен бызиз, Ижысь студентъёсты но азьпалтӥз.- Быдэс автобусэн лыктӥмы, - шуэ Настялэн тренерез Валентина Кунаева. - Куинез пиналмы одӥг круг бызиз, нош тямысэз - 15 иськемез. Нылпиосмы туж сюлмоесь но кужмоесь, тренировкаосын мыло-кыдо бызьыло. Кылем арын та ӵошатсконын вормисе потӥз вал милям дышетскисьмы Наталья Болтачева. Ас вакытаз школаямы куасэн бызьылӥсьёсты, биатлонистъёсты дасяй. Анна Кунаева но мынам дышетэм пиналэ. Жаляса верано, инвентарь дуноямен, куасъёсмес воштоно луимы огшоры кроссовкиослы.Пыдын бызьылӥсьёс пӧлын висъяськиз аспӧр-тэмлыко дӥськутэн спортсмен. Ижысь Андрей Игошин дасо аръёс пала «Италмас» спортклубын мугорзэ кыдатэ, нош солэсь азьло юн висем. Табере со инфарктлэсь пега. Россиын ортчылӥсь марафонъёсы пыриське, пыдъёсаз чингылиос думыса.- Чингыли куара висёнэз улляны юрттэ, - шуэ спортсмен. - Со сяна, финише вуон азьын котьку но Удмуртилэсь флагзэ кутӥсько. Россиысь вань спортсменъёс кытысь луэмме тодо. Бызьылыны яратӥсьёс ужзы бере юри стадионэ ветло, нош мон уж дорам ик кык кечез кутӥсько. Почтаын ужасько, телеграммаос нуллон сямен ик бызьылӥсько.Кубоклэн кузёосыз шедизы. Сое утӥзы Можгаысь Павел Титов но Уваысь Надежда Боброва. Кубок понна нюръяськонын котькуд стартэ мыло-кыдо пырисько арлыдоос. 15 иськемез пумозяз ортчизы Можга ёросысь 78 аресъем Николай Смолин но Вавожысь 76 аресъем Юрий Протопопов.Пыдын бызьылӥсьёслэн кырын ӵошатсконъёссы йылпумъяськизы, табере соос вожвылъяськозы липет улын. Кызьы пусйиз Валерий Сунцов, ортчытоно ужрадъёс трос, нырысь ик дасяськоно, пе, дуннелэн чемпионатэзлы. Тросэз спортсменъёс вылӥ азинсконъёс басьто гурезетӥ бызьылонын. Та нуналъёсы гинэ Россилэн чемпионатысьтыз азвесь медальёсын вуизы Удмуртиысь Наталья Болтачева, Ирина Коровина но Алексей Зямбеков. Гурезетӥ бызьылонъя ӵошатсконъёс Дэбесын умой радъясько бере, Россилэсь чемпионатсэ сяна, дуннелэсь чемпионатсэ но ортчытон сярысь малпасько ни. Удмуртиысь кивалтӥсьёс та пумысен мылкыдъёссэс Россиысь но дуннеысь спортъя комитетъёсы ивортӥзы. Кылиз на соглаш кариськемзэс витьыны.Валентина Емельянова Туспуктӥз Владимир Беломорских Теги: бызьылон Удмуртилэнкунлыкбасьтоннуналэз Удмуртиыськубок | Спорт |
Виталий Пронин Коми шаерысь Ыб черкогуртын интыяськем Фин-угор этнокультурая паркын алигес «Ыбица» мультифестиваль радъяськиз, ивортэмын парклэн сайтаз.Ужрадэ фин-угор улосъёсысь но кунъёсысь 11 делегациос вуылӥзы. Тужгес бадӟымез — Удмуртиысь: «Брангурт песянайёс» вань люкаськемъёсыз шулдыртӥзы, капчи мылкыдзэс кузьмазы. Туала гуръёсты быдэстӥз Silent Woo Goore. Кырӟасьёс сяна, Комие ветлӥзы Эгра ёросысь пӧраськисьёс, соос фестивале вуэмъёсыз куноязы «перепечами, куарнянем, чырсом, мусэн кубистаен и сюкасем», иворто радъясьёс. 2 нуналлы парк сиёнъёсын, киужъёсын бадӟым адӟытонлы пӧрмылӥз.Шулдыръяськонэз инбамысен снимать кариз лобась аппарат-беспилотник.Туспуктэмез: vk.com/ethnopark Теги: SilentWooGoore Брангуртысьпесянайёс Коми фестиваль Фин-угордунне Ыбэтнопарк | Иворъёс |
Виталий Пронин Удмуртиын ЖКХ удысэз выльдонъя программа быдэсъяське. УКС огазеяськон но Иж город куспын 2032-тӥ арозь огкыл гожтэмын шуныт вайись гумыосты тупатъян сярысь. Со улсын толлы дасяськон ужъёс кутскемын ини. Ижлэн йырыз Юрий Тюрин верамъя, туэ гужем куспын шоркарын оглом 35 иськем гумыосты тупатъяны малпамын, озьы ик 4 котельнойёсыз выльдозы но автоматизировать карозы.Ижысь Нижний ульчаысь 32 номеро юрт вӧзтӥ магистральной трубаез воштон мынэ. Оглом 320 метр мында трубаосты выльдозы. Кызьы вераз УКС-лэн кивалтӥсез Ярослав Балобанов, ужъёс ӝегатскытэк мыно, калык шуныттэк уз кыльы. Со сяна, бервылзэс вольыт но чылкыт кельтозы, озьы ик корка котыръёсты чебермалозы на. Выль трубаос туала куронъёсъя лэсьтэмын, 25 ар чидалозы, нош ялан чакласа возид ке, эшшо 25 ар уз пӧсьтэ на. Выль гумыос толалтэ Металлургъёслэн городокысьтызы 150 юртъёсы шуныт ваёзы. Татын ужъёс 10,1 миллион манет тыр лэсьтэмын луозы.«Буммаш» микрорайонын али квартальной участокъёсысь гумыосты вошто. Ярослав Балобанов верамья, огъя 840 метрлэсь тросгес теплотрассаосты выльдозы. Ужъёс 31-тӥ августозь быдэстэмын луыны кулэ. Та проектлы 10,4 миллион манет мыноз. Озьы ик ужам бервылзэс чылкыт кельтозы, малпанзы вань аллея усьтыны. Угось, «Буммашын» ял карон интыос ӧжытгес.Ижлэн йырыз Юрий Тюрин верамъя, туэ гужем куспын шоркарын оглом 35 иськем гумыосты тупатъяны малпамын, озьы ик 4 котельнойёсыз выльдозы но автоматизировать карозы. 2032-тӥ арозь шоркарысь 50 процентэз гумыос выльдэмын луозы, со понна котькуд аре УКС шорлыдын 500-800 миллион манет висъялоз. Озьы ке но, пусйиз Юрий Тюрин, коммунальной тыронъёс Ижын улӥсьёс понна чутрак уз будэ. Кылсярысь, 1-тӥ июльысен квартиразэс шунтон понна ижъёс 1 сюрс 695,11 манет тырозы 1 Гкал понна. Ӵошатон вылысь: Самараын улӥсьёс 1 сюрс 968,24 манет тыро.Энергетикая, ЖКХ-я но тарифъёсты кун ласянь радъянъя министрлэн воштӥсез Алексей Бобырь будэтӥз на: шаерамы улӥсьёс понна тарифъёс огъя 3,5 процентлы будозы. Со Россиысь огъя лыдпуслэсь ӧжытгес луэ. Ижъёс понна квартираез шунтон 6,55 процентлы будоз, оглом коммунальной тарифъёс 9 процентлы йылозы. Со герӟаськемын шоркарын гумыосты тупатъян-выльдонэн.Удмуртиын оглом 185 объектъёс рос-прос тупатъямын луозы, соос пӧлын 12 шунтӥськон котёлъёс, 67 ву колонкаос но 17 ву башняос. Азьло аръёсысь кылем лэчыт ужпумъёсты радъялозы, кылсярысь, Балезино ёросысь Кожильгуртын выль модульной котельной ужаны кутскоз. Озьы ик йылаз-пумаз вуттэмын луоз Кестым гуртысь котельнойлэн проектэз. Балезино каргуртын но Можгалан азьланьтӥськоз канализационной гумыосты выльдон.Наталия Самсонова Туспуктӥз А. Горбунов | Улон-вылон |
Виталий Пронин Матысь аръёсы ватсаса коньдон висъяськоз ог дасо пала приоритетной проектъёсъя, пӧлазы вань тазалыкез утёнэн, ЖКХ-ен, моногородъёсын, пичи ужбергатонэн герӟаськемъёсыз.Москваын ужамзы бере Удмуртие нош ик огдырлы берытскизы Кун Думалэн депутатъёсыз Андрей Исаев, Валерий Бузилов но Алексей Загребин. Журналистъёсын пумиськылӥзы, веразы Россилэн бюджетэз бордын ужамзы сярысь. Улӟозы театръёс2017-тӥ но 2018-тӥ-2019-тӥ аръёслы Россилэн бюджетэз нырысетӥ лыдӟемен кутэмын 18-тӥ ноябре. Соя валаське: вуоно арын шыръяно луом, но уждунтэк, пенсиостэк, пособиостэк ум пуке.- Калыкез, ваньмыз умой шуыса, пӧяны уг яра, - одӥг ымысь сямен веразы депутатъёс. - Зэмзэ но, коньдон мултэс ӧвӧл. Кызьы тодӥськом, казнае ӝыныез коньдон люкаське мувӧй поттонлэсь. Чакламъя солэн дуныз 42 манет котыр возиськоз - та вылэ пыкъяськыса ик, кутӥське бюджет но. Солэн дуныз будӥз ке - туж умой. Но ќз ке но, вань социальной программаос быдэсъяськозы.Та сяна, «Огъя Россия» партилэн Кун Думаысь фракциезлэн берлояз ортчем кенешоназ огкылэ вуэмын: пенсиосты арлы быдэ 1-тӥ феврале, инфляцилэсь йылэмзэ лыдэ басьтыса, будэтоно. Нош 2017-тӥ арын январе вань пенсионеръёс ватсаса 5 сюрс манет басьтозы. Озьы ик 2016-тӥ арынлэсь ичигес коньдон уз висъяськы инвалидъёслы, секыт висисьёслы, паласькись черъёслы пумит прививка пуктылонлы но мукет.Матысь аръёсы ватсаса коньдон висъяськоз ог дасо пала приоритетной проектъёсъя, пӧлазы вань тазалыкез утёнэн, ЖКХ-ен, моногородъёсын, пичи ужбергатонэн герӟаськемъёсыз. Ужаны ӧдъялоз чылкак выль 3 проект но: клубъёсты выльдонъя, пичи городъёсысь театръёсты улӟытонъя но пичи городъёсын ик шутэтскон интыос кылдытонъя.- Жаляса верано, берло аръёсы тросгес саклык висъяськылӥз бадӟым театръёсты, паркъёсты возёнлы, нош пичи городъёсысь трос калык шутэтскон интыос вунысагес кылизы, - шуэ Андрей Исаев. - Мар веранэз на гуртъёсысь клубъёс сярысь. Быръён кампания дыръя депутатъёс со клубъёсы вуылӥзы, адӟизы, кыӵе югдуре вуэмын соос. Паркъёсты выльдыны, театръёсты улӟытыны курыса, вазисько тросэз бырйисьёс. Та программаос кӧня ке арлы чакламын.Мерттоно улмо садъёсУдмуртилэсь экономиказэ али валто оборона но гурт удысъёс. Депутат Валерий Бузилов верамъя, Россиын ӵапак та удысъёслы нимысьтыз саклык висъяськоз. Обороналы тыршись предприятиос пумен басьтӥськыны кулэ огшоры улон-вылонын кулэ луись тӥрлык поттон борды - Россия таӵеослы юрттӥськоз.Нош гурт удыс сюдыны кулэ странамес, кунгож сьӧрысь сиён-юон пумен ӧжытгес ваёно. Таин валче асьме производительёслы 5 процентъем кредитъёс сётӥськозы. Сиён-юон поттонлы кошкем котькуд манетысь 30 процентэз производительлы берен берыктӥськоз.- Кылсярысь, республикамы бадӟым ужпум пуктӥз: 2020-тӥ арысен 1 миллион тонна йӧл кыскыны кутсконо, - пусйиз В. Бузилов. - Соин ик хозяйствоос али чырмыт басьтӥськизы фермаос пуктон борды. Талы висъям котькуд 1 миллион манетысьтызы 300 сюрсэз табере асьсэлы ик кылёз.Озьы ик бадӟым саклык висъяськоз, пе, виноград, улмо но мукет емышъёсты будэтонлы. Валерий Бузилов малпамъя, таяз программае но элькунмы пыриськыны быгатоз. Асьме палан улмо кисьма ук - малы яблокпу садъёс будэтонтэм? Огкылын вераса, элькунэ коньдон кыскон понна асьмеос, пе, пӧртэм кун программаосы пыриськыны кулэ. Нош соос ӧжыт ӧвӧл. Кылсярысь, азбаръёсты волятонлы-шулдыртонлы Россия 20 миллиард манет висъяны чакла.- «Огъя Россия» фракцилэн одӥгаз кенешоназ ужпум ӝутӥ: малы банкъёс уг юрттӥсько кунлы? Улосъёс соослэсь бадӟым процентэн кредит басьтоно луо, - азинтӥз веранзэ Валерий Бузилов. - Москва кылэ котькуд депутатэз. Озьы та нуналъёсы Россиысь Коньдон ужпумъёсъя министерство вераз ни: банкъёсын ужано.Огъя кыткетын Депутат Алексей Загребин шуэ:- Историысь тодӥсько: страна пӧртэм удысъёсты уката чырмыт азинтыны, выльдыны кутске секыт югдуре сюрон вакытъёсаз. Малпасько, али ӵапак сыӵе дыръёс вуэмын. Кун Думаысь депутатъёс субботае но, арнянуналэ но бер ӝытозь ужало. Бюджетэз юнматон - со коньдон люкылон гинэ ӧвӧл, нырысь ик казнае ватсаса коньдон пыртыны амалъёс утчан.Туж пусйымон, пӧртэм ужпумъёсты депутатъёс асьсэ коже гинэ уг эскеро шуыса. Ӧтчало министръёсты но, пӧртэм учреждениослэсь, организациослэсь кивалтӥсьёссэс но. Котькуд комиссиын кылдытэмын экспертъёслэн кенешсы.Чакламъя вуоно арын бюджетлэн доход люкетэз туэлэсь ӧжытгес уз луы. Вытъёс уз йылэ, но тыроно луозы соос но, кин татчыозь талэсь пегаз. Инфляция ог 4 процент гинэ луыны кулэ, пе. Озьы калленэн ваньмыз ас ӧраз пырыны кулэ. Нош вуоно арын кутэмын луоз Бюджетъя выль кодекс. Улосъёслы со кельшыны кулэ, пе.Элина Кумачёва | Улон-вылон |
Виталий Пронин Глазов Зарни шыкыс Куреггуртын ортчиз «Зарни шыкыс» фестиваль. Туэ отчы ёросысь 8 школаос люкаськизы.Фестиваль трос пӧртэм ужпумъёсты быдэстэ: нылпиос калык культураен тодматско, эскерон уж нуыны но асьсэзыз сцена вылын возьыны дышетско. Кызьы вера Куреггурт школаысь дышетӥсь А. Иванова, нылпиос нырысь, коркась корка пыраса, этнографической материал люкало, собере быдэстэм ужзылэсь оглюкетсэ сцена вылын возьмато. Кылсярысь, Дондыкарысь пиналъёс возьматӥзы «Армие келян» удмурт йылолэз, Слудка школаын дышетскисьёс быдэстӥзы тусьты-пуньы сярысь вунэм ӟуч кырӟанэз.Вуоно арын куреггуртъёслэн та фестивалез паськытатэмзы потэ, мукет ёросъёсысь но школаосты ӧтьыса.Балезино Сэзь кылбурчи Анай кыллэн нуналэзлы сӥзьыса, Балезино каргуртын кылбур гожъясьёсын пумиськон ортчиз.13 кылбурчиос пӧлысь тросэз литературалы сӥзем конкурсъёсын, ёросазы гинэ ӧвӧл, шаерамы но вормисе потылэмын ини. Кылсярысь, Пичи Юнда гуртысь 61 аресъем Надежда Биянова Ижысь Эшъяськон юртын, бесерман огазеяськонлы 25 ар тырмонлы сӥзем ужрадын, кылбуръёссэ лыдӟиз.Ӝытын кылбурчиос куспын ортчиз ӟырдыт вожвылъяськон: вакчи дыр куспын гожтыны кулэ вал кылбур но залын пукисьёслэн юанъёссылы ӝогак гинэ валэктонъёс сётыны. Чебер кылбур гожтэменыз но юанъёслы чаляк валэктонъёс сётэменыз нырысетӥ радэ потӥз Люк гуртысь 16 аресъем Снежана Макарова.Ижевск Сюлэмтэм анай Кылем арын сентябрь толэзе Ижын улӥсь кышномурт вордскем нунызэ вииз.32 аресъем кышномурт кӧто луэмез сярысь нокинлы ӧз иворты, нунызэ дораз лушкемен вордӥз. Луло пиналзэ, кагаз коробкае поныса, жуг-жаг куян доры поттӥз. Югдурез утён удысын ужасьёс куштэм нуныез со нуналэ ик шедьтӥзы ке но, больницаысен пинал кулӥз. Следствиея управленилэн Ижысь Ленин ёросысь ёзэз та нуналъёсы ивортэмъя, сюлэмтэм анаез суд ар но ӝынылы исправительной ужъёсы келяз.Ува Туп но куас Кылем арняе Сурӟи гуртэ вуылӥзы Выль Мултанысь, Мушковайысь но Удугучинысь воргоронъёслэн но кышноослэн командаоссы.Та пумиськонын соос спортъя шудонъёсын кужымзэс мертазы. Пиосмуртъёс «Свобода» хозяйстволэн кузьымъёсыз понна тупен хоккеен шудӥзы. Ӟырдыт ӵошатсконын ваньзылэсь кужмогес луизы мушковайёс.Со вакытэ нылкышноос футболэн шудӥзы, татын тужгес шаплыосыз луизы сурӟиос. Берло вань командаос куас вылэ султӥзы. Нош ик ваньзэс азьпалтӥзы сурӟиос.Шаркан Гуртоослэн хоръёссы 3-тӥ мартэ ёросын пусъёзы пудо утисьёслэсь нуналзэс.Туэ со ёросысь культурая юртын ортчоз, отчы 250 адями ӧтемын. Шарканъёслы вань маин данъяськыны. Кылем ар понна 45 сюрс 326 тонна йӧл кыскемын, чакламын вал 43 сюрс 800 тонна кыскыны. Котькинлы адӟем карымон тыршо «Ошмес», «Кипун», «Восход» но Н. Собин фермер хозяйство. Ужрадлэн нырысетӥ люкетаз пудо утисьёсты сӥлы карозы. Нош кыкетӥ люкетаз гурт удысын ужасьёслэн 9 коллективъёссы хоръёслэн вожвылъяськоназы пыриськозы.Дэбес Лымы выжыкыл Тыловай черкогуртын 2-тӥ арзэ «Лымыпог» фестиваль ортчиз.Туэ отчы 100-лэсь трос адями пыриськиз. Дэбес ёросысь сяна, Эгра ёросысь Зураысь но Воткинск палась куноос вуылӥзы. Дэбесъёс ульчаосазы лымыпогъёс лэсьтӥллям, нош культура юрт вӧзын лымы оркестр сылӥз, вӧзаз оперной кырӟасьсы но вал - Тыловайын Г. Корепанов-Камский крезьгурчи вордскемын. «Лымыпог» фестиваль дыръя дунъет сётӥзы кырӟась-верась коллективъёслы но. Тыловай муниципал кылдытэтэн кивалтӥсьлэсь Виктор Никитинлэсь нимысьтыз кузьымзэ - улэп атасэз - Воткаысь куноос утӥзы.Дэри Выль маршрут 20-тӥ февральысен ветлыны кутскиз «Первомайской каргурт - 21-тӥ гастроном» автобус.281 номеро автобус ортче Октябрьской каргурт, Ижысь Ленин, Пушкин ульчаостӥ но отӥяз «Металлург» городоке мынэ. Ужан нуналъёсы 25 рейс лэсьтэ, нош шутэтскон нуналъёсы - 10. Пусйыны кулэ, городэтӥ ветлӥсь мукет автобусъёсын сямен ик, та маршрутын но проезднойёсын ветлыны луэ, пӧртэм льготаос вань.Можга Армян пи - мистер Кылем арня пумын городысь 14-17 аресъем пиос пӧлын «Мистер Этно» вожвылъяськон ортчиз.Ужрадэ пыриськизы пӧртэм выжы калыкъёслэн пиоссы. Соос визьзэс сыназы пӧртэм эскеронъёс пыр. Возьматыны кулэ вал анай кылынызы кырӟаны-вераны быгатэмзэс, йылол-сямъёссэс утемзэс. Залын пукисьёс огдырлы вуылӥзы кадь Армение, пыр-поч тодматскизы чиганъёслэн костюмъёсынызы, шулдыръяськизы ӟуч, удмурт, бигер пиосын ӵош. Котькинлэсь трос балл люказ но «Мистер Этно» ним басьтӥз армян пияш Арам Ростамян. Кияса Инкуазь сярысь кырӟазы Киясаысь культура юртын, Инкуазез утён арлы сӥзьыса, «Асьмелэн дормы - музъем» ёрос фестиваль ортчиз.Фестивальын быдэстӥзы гуртэн, шаерен, Россиен но инкуазен герӟаськем кырӟанъёсты. Кужымзэс эскеризы оген, кыкен но ансамблен кырӟасьёс.- Ваньмыз ик фестивале пыриськемъёс рос-прос дасяськиллям. Сирень сярысь кырӟанэз синмаськымон быдэстӥз Эльдыбай культура юртын ужась Николай Никитин. Татьяна но Вероника Атееваослэн дуэтсы кыкетӥ инты басьтӥз. Куинетӥ инты шедиз Подгорной каргуртысь культура юртысь вокальной ансамбльлы, - вера Кияса ёросысь культурая управлениен кивалтӥсь Марина Митрошина.Юкаменск Тулыс вуиз Ёросын тулыс бусы ужъёслы дасясько.Кызьы ивортӥз ёрос администрациысь гурт хозяйствоя ёзэн кивалтӥсь Амир Бекмансуров, вань хозяйствоос тулыс бусы ужъёслы дасяськонзэс мытӥзы ни. Та ласянь азьпалан «Нива», «Луч», «Куркан», «Ежевский», «Родина» хозяйствоос, бере кыле «Урняк». Шуныт гаражъёссы ӧвӧл на «Ежевский», «Урняк», «Восход» но «Верх-Уни» хозяйствоосын. Быгатэмзыя техника но удалтытӥсь сылалъёс басьтыны выро. Сюлмаськытэ ужась киослэн тырмымтэзы. Соин валче гырон-кизён вакытэ шуг-секытъёс кылдозы, вылды.Эгра Шыръяны юрттӥсь тыл Ёросысь куд-ог хозяйствоос фермаосазы светодиодной лампаос пуктылыны кутскизы.Гурт удысъя управлениысь валтӥсь инженер Игорь Гришин верамъя, таӵе лампаос коньдонэз шыръяны юртто, кема ужало но яркыт пишто. Кылем арын светодиод лампаос ёросын нырысь пуктӥзы «Чутырский» совхозысь Чемошур фермаын. Та вакыт сыӵе тыл кыско Мазьги гуртысь «Рассвет» хозяйствоын. Озьы ик та уж борды итӥськыны дасяське «Зура агрокомплекс». Мукет хозяйствоосты но выль технологиос борды кыском, оскыто гурт удысъя управлениын. | Улон-вылон |
Виталий Пронин 1913-тӥ арын лэсьтэм куиськон станокысь выртйыл питран.Вашкала арбериос тросэзлы кулэ ӧвӧл ни. Нош мон соосты гажасько но утисько.5-тӥ классын дышетскыкум, милям шаертодонлы сӥзем урокмы вал. Милемыз Алнаш школалэн музеяз нуллӥзы, шаермылэн историеныз тодматӥзы. Отысен ик кылдӥз вашкалаеныз тунсыкъяськон но вуж арбериосты утён мылкыдэ.Нырысетӥ экспонатъёсты шедьтӥ дорысьтым: сусо, черс, пужъятэм ӵушкон. Собере мон кутски гуртысьтым куштэм коркаостӥ ветлыны, отысь вуж арбериосты бичаны, эшъёсы но юрттӥськизы. Ӝоген гуртын монэн котыртымтэ одӥг вуж корка но ӧз кыльы ни. Мынӥ бускель гуртэ, отысь но трос дуно экспонатъёс шедьтӥ. Та дырлы 100-лэсь трос арбериосты люкай ни. Коллекциям пыро трос куиськон арбериос, куэм ӵушконъёс, дӥськут, вашкала документъёс, коньдон, горд сюйлэсь тусьты-пуньы но трос мукет. Тужгес вашкалаосыз но дуноосыз пӧлысь - 1747-тӥ аре поттэм манет, 19-тӥ даурысь усьтон, 1913-тӥ арын лэсьтэм куиськон станокысь выртйыл питранъёс но трос куэм дӥськут.Адямиос арбериосты уг дунъяло, ужкагазъёссы, кылсярысь, воксё гидкуазязы куяса кельтылэмын вал. Манетъёс гинэ пыдло ватэмын, соосты мон шедьтылӥ кут пушкысь, мурӝолысь, бирдыосын шыкысысь.Вань вашкала арбериос мыным дуно пото. Мон соосыз юнме уг бичаськы, котькудӥз сярысь материал люкасько. Собере, туспуктэмъёс лэсьтылыса, «ВКонтакте» но «Инстаграм» вотэсбамъёсын та арбериос сярысь гожтӥсько. Куд-ог экспонатъёсы сярысь эскерон уже но вань.Малпасько, пичи коллекциеным быгато утьыны вашкала удмурт лулчеберетэз. Степан Плотников | Улон-вылон |
Виталий Пронин КНДР-лэн армиеныз кивалтоз Чжан Чжон Нам генерал-полковник. Солэсь азьвыл та интыын 8 толэзь гинэ Ким Кёк Сик генерал пукиз. Мар понна сое ужысьтыз поттӥзы, тодмо ӧвӧл. Специалистъёслэн малпамзыя, таӵе воштӥськон пыр Ким Чен Ын умоятыны тырше КНДР-лэсь но Лымшор Кореялэсь уродмем кусыпсэс. Ким Кёк Сик генерал тодмо «чурыт» линиез нуэменыз. Солэн кивалтэмез улсын 2010-тӥ арын КНДР-лэн армиез Лымшор Кореялэсь музъемъёссэ пуштытъяз но одӥг корабльзэ выйтӥз.Туспуктэмез: www.aif.ru Теги: Китай | Иворъёс |
Виталий Пронин Россиынтуэ ортче Данъян но буре ваён ар БыдӟымВормонлы 75 ар тырмонэн валче. Нош шаерамыпаськыт пусъёмы кунлыклы 100 ар тырмонэз.Со сяна, туэысен пыӵаны кутскизы уновыль законъёс. Туспуктӥз: М. ЕгоровПенсиос Пенсиос сярысь выльзаконъя туэ 55 но 60 арессэс пусйисьнылкышноос но воргоронъёс пенсиябасьтыны кутскозы ай 2021-тӥ-2022-тӥ аръёсыгинэ. Туэ июнёзь пенсие потон дырзы вуоз1964-тӥ арын июньысен декабрёзь вордскемнылкышноослэн, озьы ик 1959-тӥ арын тавакытэ ик вордскем воргоронъёслэн. 6,6 процентлы — шорлыдын1 сюрс манетлы — йылӥз ужасьтэмпенсионеръёслэн пенсизы. Озьы быдэскунмыя шоро-куспо пенсилэн быдӟалаезлуиз 16 сюрс 400 манет. Йылтэмын гурт удысын30 ар но солэсь ятыр ужам адямиослэнпенсизы борды ватсэт но. Тазалык Диспансеризациез якепрофилактикаез ортчись адямилэн лекпыктосэз шараяськиз ке, врачлэн уждунэзборды ватсаса уксё тыриськоз — котькудучыр понна 1 сюрс манет котыр. Талыфедерал бюджетын чакламын 1 миллиард200 миллион манет. Озьыен, эмъясьёс эшшоно ӟечгес эскерыны тыршозы адямилэсьтазалыксэ. Уждун, пособие 850 манетлы (7,5 процентлы)йылӥз пичиез уждун (МРОТ), солэн быдӟалаезлуиз 12 сюрс 130 манет. Азьвылэн ӵошатыса,13 сюрс 500 манетлы ӝутскиз анай капиталлэнбыдӟалаез но — табере 2-тӥ (яке со бӧрсьы)нылпи ваем понна сётӥськоз 466 сюрс 617манет. Ӝутскизужтэк кылемъёслэн пособизы но: пичиез— 1,5 сюрс манет, бадӟымез — 8 сюрс манет.Ужтэк кылем предпенсионеръёслэн (пенсиепотытозязы 5 ар ужаны кылем муртъёслэн)пособизы йылӥз 11 сюрс 300 манетозь. Ипотека Гуртоослыулон инты басьтыны сётӥське капчиятэмипотека — тужгес троссэ 3 процентэн.Ипотекаез басьтыны луоз гуртъёсын улонсэрег басьтон понна гинэ, сётӥськоз со25 арлы, квартира дунлэсь 10 процентсэбасьтыку ик тыроно луоз. Туалаамалъёс Пыӵаныкутскизы ужъя электрон книжкаос. Туэысенуже нырысьсэ интыяськисьёслы бумагавылын трудовой книжка уз усьтэ ни, ношмукет ужасьёс бырйыны быгатозы: электронамалэз кутоно яке азьвыл усьтэм книжказэсвозёно. Нырысетӥезлэсь куштӥськынылуоз, кивалтӥсьлы куриськон гожтыса.Со сяна, ужан интыысьтыз вань кулэ луисьсправкаосты адями курыны быгатоз, бумагавылын гинэ ӧвӧл, электрон амалэн но. Машинабасьтон Выльбасьтэм машинаез учётэ пуктон поннаГИБДД-е вазиськоно уз луы ни. Та ужезрадъялозы автосалонын. Нош вужзэ машинаезбасьтыку, азьвыл сямен ик автоинспекциевазиськоно луоз. Доходбасьтэм понна выт Квартираезвузаса табыш басьтэм понна выт (НДФЛ)уз кутӥськы, квартираез басьтэм дырысен3 ар гинэ ортчиз ке но. Азьвыл та дыртупатэмын вал 5 ар. Но та капчиятонпыӵалоз, адями одӥг гинэ улон интызэвуза ке. Мукет недвижимостез вань наке, НДФЛ-эз тыремез уг поты ке, возьманолуоз азьвыл сямен ик — 5 ар. Пунэмъёс Адями банкысь яке микрофинансовой огазеяськонысь басьтэм кредитсэ дырыз дыръя пытсаны уг быгаты ке, со понна люкаськись штрафъёс, пениос 1,5 поллы тросгес луыны кулэ ӧвӧл кредитлэн быдӟалаезлэсь. Шуом, адями пунэмаськиз ке 1 сюрс манет, соя тыриськонъёсыз 1,5 сюрс манетлэсь тросгес луыны уз быгатэ. Та выльдӥськон пум поноз уно сюрс процентъёсын сётӥськись микрозаймъёслы, азьвыл аръёсы угось трос калык, соосты пытсаны быгатымтэенызы, улон интытэк кылиз. Елена Никитина | Улон-вылон |
Виталий Пронин 11-тӥ инвожое ужзэ мытоз фин-угор прессалэн VII фестивалез. 10 часын Ижысь Эшъяськон юртын фин-угор СМИ-ослы сӥзем конференция радъяськоз. «Удмурт дунне» та нуналъёсы котыраз пӧртэм фин-угор газет-журналъёсты бичалоз. Одӥг ӝӧк сьӧрын люкаськозы коми-пермяк «Кама кыштын», ханты «Луима Сэрипос», пор «Марий Эл», мордва «Чилисема» но мукет изданиос. Озьы ик конференцие пыриськозы фин-угор журналистъёслэн содружествозылэн кивалтӥсез Николай Ишуткин, Эстониысь«Фенно-Угрия» фондлэн советникез Яак Прозес.Конференциын журналистъёс пӧртэм ужпумъёсты ӝутозы, газет-журналъёссылэн луонлыкъёссы но азьлань сюрессы сярысь вераськозы. Бадӟым саклык висъяськоз йӧскалык изданиослэн ужазы туала амалъёсты кутонлы.Ивор вӧлмытон удысын ужасьёслы ужрад тунсыко но пайдаё луоз. Ӧтиськом тӥледыз фин-угор прессалэн фестиваляз пыриськыны.УД Теги: 100ар удмуртдунне фин-угорпрессалэнфестивалез | Иворъёс |
Виталий Пронин Мынам кузпалылэн атаез Александр Иванович Акилов кузь ож сюресэз ортчиз, улытозяз пӧртэм ужез быдэсъяз. Со вордӥськиз 1919-тӥ арын толсуре Дэри ёросысь Куӵос (Коньки) гуртын. Дэри ёросысь Куӵосысь Акилов кузпалъёс. Гуртэз сярысь со туж тунсыко гожъялляз вал, но гожтэмъёссэ Дэри ёросысь Ожмос черкогуртысь школалэн музеяз куризы но ӧз ни берыктэ. Солэн верамъёсысьтыз мае тодӥсько на, сое гожтоно кариськи. Александр Ивановичлэн вордскем нуналаз ик анаезлы ивор вуэм, кузпалыз Григорий Вахрушев висьыса кулэм шуыса. Александрлэн атаез ужа вылэм Ижкарысь огаз заводын. Озьы Екатерина (гуртын сое Сьӧд Катя шуо вылэм) 3 пиналъёсын сеп (пал) кылиз. Секыт ужлы чидатэк, анаез бускель Кечтака (Егорово) гуртысь воргоронэз Иван Трофимович Акиловез вылаз карт пыртэм. Озьы нылпиослэн сюратайзы кылдӥз. Александр Иванович пичиысен ик ужаны дышетэмын вал. Гуртысьтызы одӥг воргорон 6 аресъем пияшез кут кутаны нодъям. Александр Иванович тодаз вайылӥз: «Пыдъёсы пол вылозь сузьымтэен, олокӧня пол пукон вылысь усьылӥ, кут куталлякум». 1927-тӥ аре со асьсэ гуртэ ик школае мынэ. Метрикаез вылымтэен, сюратаез сое ас вылаз гожтэ, вордӥськем арзэ но 1920-тӥ ар каре. 3 классэз йылпумъяса, Александр мынэ дышетскыны Брангуртысь егит крестьянъёслэн школаязы. 1933-тӥ арын, дышетсконзэ быдтэмез бере, сое ас гуртаз счетоводлы юрттӥсе ужаны ӧтё. Со аре ик Александр Иванович заочно дышетскыны пыре Ижкарысь бухгалтерской курсъёсы. Ар куспын дышетскыса, экзаменъёссэ «витьёслы» гинэ сётэ. Курсъёсты быдтыса, егит комсомолец мынэ ужаны Пичи Пургалась комсомоллэн райкомаз. Отын 3 толэзь ужамез бере Александр Ивановичез ысто Шор Кечол гуртэ избач (библиотекарь) но клублэн заведующиез луыса ужаны. Со тодаз вайылӥз: — Соку туж кышкытэсь вал трахома но сифилис висёнъёс. Трос ветлоно луылӥз коркась корка, эмчиослы юрттӥськыса но висёнъёслы пумит валэктон уж нуыса. 1937-тӥ аре Александр Иванович выльысь берытске дор палаз, бухгалтер луыса ужаны кариське бускель «Стаханов» колхозэ. Отчы пыро вал Кичыр (Мурзенки) но Кокам (Никольское) гуртъёс. 1939-тӥ аре Александр Ивановичез Свердловск городэ армие басьто. Отын со офицеръёслэн школаязы дышетске, младшой сержант луыса сое йылпумъя. Собере Александр Ивановичез келяло Дальний Востоке. Хабаровск городын со дышетске поисковой школаын, йылпумъяса луэ ини старшой сержант. Армиысь бертыса уг вуы — кутске Быдӟым ож. Война аръёсы но сое командире дышетӥзы. Александр Иванович луэ артиллерийской полклэн командирез. Трос ожъёс пыр солы ортчоно луиз. Ӵем тодаз вайылӥз Сталинград понна ожмаськонэз. Война бырем бере Александр Ивановичез выльысь келяло Дальний Востоке японецъёсын ожмаськыны. Гуртаз со вуэ 1946-тӥ аре гинэ. Ожмаськемез понна трос медальёсын но орденъёсын пусъемын. Нош Александрлэн сюратаез Иван Трофимович войнаысь уг ни берты, бырыны шеде. Бертыса Александр Иванович пумита егит но чебер дышетӥсез Наталья Петровнаез, бӧрысь соос кузпалъясько. 1946-тӥ арын ик со пыре ужаны инструктор-бухгалтер луыса Дэри ёросысь Ожмос черкогуртысь МТС-э. 1955-тӥ аре Александр Иванович йылпумъя Ленинградысь партийной школаез. Собере сое ужаны пукто «Свобода» колхозлэн правленияз, ревизионной комиссилэн председателез карыса. 1960-тӥ аръёсы Александр Иванович йылпумъя шофёръёслэсь курсъёссэс, кӧня ке дыр ӵоже руль бергатэ. 1967-тӥ арозь нош ик ревизорын ужа. Тазалыкез лябӟемен, Александр Иванович берло плотникын ужаз, колхозник вал. Нош 1980-тӥ арын пенсие потӥз, ожысь но ужысь ветеран луыса. Пенсие потыса но, аслыз уж шедьтылӥз: куды керттылӥз, ӝӧк-пукон, нуныослы пичи валесъёс лэсьтылӥз, пичи корка пуктӥз. Лэсьтэм арбериосыз али но вань на. Акилов кузпалъёс будэтӥзы 2 пи но 2 ныл. Александр Иванович туж данъяськиз нылпиосыныз, уката но пиосыныз: кыксы ик, атайзы сямен, артиллерийской полкын служить каризы. Александр Иванович улонысь кошкиз 84 аресаз. Гурт калык сое уг вунэты, мон но весь тодам вайылӥсько. Солэсь кылем бакчаям мыныкум но, ялан син азям пуктӥсько, Акилов кузпалъёслэсь туспуктэмъёссэс учкылӥсько. Татьяна АКИЛОВА. Ижкар | Иворъёс |
Виталий Пронин Удмуртилэн Тӧроез Александр Бречалов но Россиысь Олимпийской комитетлы президентэ кандидат Александр Попов огкыл гожтӥзы, Удмуртиысь Правительство но «Академия Александра Попова» компаниослэн группазы уртче ужалозы шуыса.Огкыл гожтэмын Санкт-Петербургысь калыккуспо экономической форумын. Со элькунмылы трос луонлыкъёс сётыны быгатоз. Кылсярысь, Ижын спортъя выль комплекс усьтон сярысь вераськонъёс кылдӥзы ни. «Академия Александра Попова» группа Италиысь бассейнъёс поттонэн вырись бадӟым предприятилэн представителез луэ. Соослэсь амалъёссэс кутыны луэ, Ижын выль спорткомплексэ бассейн лэсьтыку но.- Выль спорткомплекс республикалэн данъяськонэз луыны быгатоз, - вераз Удмуртилэн Тӧроез Александр Бречалов. - Чакламъя, спорткомплекс ог 9 сюрс квадрат метр быдӟа луоз, нуналаз отын ёзвиоссэ кыдатыны быгатоз 1 но ӝыны сюрс пала адями.Сергей Захаров | Улон-вылон |
Виталий Пронин Толон, 19-тӥ апреле, Пичи Пурга ёрос библиотекаын ортчиз Елена Миннигараевалэн «Сьӧд сюлык» книгаеныз тодматскон но асэныз авторен кенешон. Книгаез поттӥз «Удмуртия» издательство.Али гинэ потэм книгаен тодматсконэ пыриськизы ёрос библиотекаосын ужасьёс, журналистлэсь но писательлэсь творчествозэ гажасьёс, эшъёсыз но ӵыжы-выжыосыз, «Удмурт дуннеын» ужасьёс. Пумиськон ортчиз юан-веран выллем, сое туж быгатыса нуиз библиотекаын ужась Елена Абдрахманова. Вылтуссэ но, нимзэ но адӟыса, книгаез сэрытгес лыдӟем потэ, пе.Книгае пыртэмын веросъёс, документальной повесть, фентэзи, детектив но вакчи мадёсъёс - эссе. Вераськон тросгес бергаз «Сьӧд сюлык» детектив котырын: кытысь потӥз сыӵе ним но сюжет, малы книга озьы нимамын?- Гожтэме потӥз детектив, но со мед герӟаськемын луоз удмуртлыкен. Нош вашкалаосын герӟаськем узырлыкез кытысь лушканы быгатозы? Музейысь. Озьы кылдӥз детективлы сюжет, - валэктэ автор.“Сьӧд сюлык” книга сюлэмзэ туж бугыртэм тодмо реставраторлэсь Татьяна Москвиналэсь. Пумиськонэ со пӧртэм пумо вашкала сюлыкъёсын лыктӥз, люкаськемъёсты кышет пужыосын тодматӥз. Татьяна Никитична верамъя, котькуд бызем нылкышнолэн пуш малпанъёсаз сюлыкез вань. Пусйиз Елена Миннигараевалэсь вакчи мадёнъёссэ но. Соос озьы ик бугырто мылкыдэз, нылкышнолэсь шара верамтэ малпанъёссэ усьто.Пурга гимназиысь дышетӥсь Александра Герасимова Елена Панфилова-Миннигараевлэсь прозазэ дунъяса, пусйиз: удмурт нылкышнолэн пуш дуннеез гырымтэ на вал, пиосмурт гожъясьёс та тема борды йӧтскылыны гинэ турттӥзы.Елена Панфиловалы гожъяськон дуннее сюрес лёгыны юрттӥз ке «Пурга гуръёс» литобъединение (али - «Пурга кизилиос»), Елена Миннигараевалы кизилияськыны бурдъёс сётэ «Удмурт дунне» газет. Лия Малых Теги: вылькнига ужрад | Улон-вылон |
Виталий Пронин Вторнике Удмуртие берытскизы быдэс Европалы тодмо луэм Брангурт песянайёс. Ижысь аэропортын соосты пумитазы кырӟанъёсын, эктонъёсын, перепечен. Чыртыязы ошылӥзы сушка сузьетъёс, сектазы пичи бекчеысь винаен - туж дуно но возьмам куноосты кадь.Люкаськем калыкез адӟыса, шуныт кылъёслы луыса песянайёслэн синпумъёссы котмизы. Самолётысь васькемзы бере ик соослэн киоссы тырмизы турлы сяська керттэтъёсын но кузьымъёсын. «Евровидениез» бугыртэм удмурт нылкышноослы шуныт кылъёссэс веразы Правительстволэн Тӧроезлэн воштӥсез Людмила Чунаева, Правительстволэн Тӧроезлэн воштӥсез но «Удмурт кенешлэн» президентэз Николай Мусалимов, культурая министр Дмитрий Иванов, Иж городлэн йырыз Александр Ушаков, Пичи Пурга ёрослэн йырыз Александр Ерохин.Аэропортлэн юртаз пырыса, песянайёсты уката тросгес калык кичабонъёсын пумитаз. Татын ик - «Айкай» театр, азербайджанъёслэн Удмуртиысь «Достлуг» огазеяськонзы. «Евровиденилэн» кизилиосыз доры нокызьы но матэктыны уг быгато ӵыжы-выжыоссы, сокем трос калык. Аэропортлэн кыкетӥ этажаз но учкисьёс тачак сыло - потӥллям аэропортын ужасьёс, кошкыны уг ӵыдо пассажиръёс. Песянайёсты туспуктыны выро аэропортысь полицейскойёс но охранникъёс.Кузь сюрес вылысь вуэм кенакъёс, валамон, жадемын ни. Озьы ке но чидало юалляськисьёсты но, туспуктылӥсьёсты но.- Мӧзмиды-а Брангурттылэсь? - ёртӥськом Пугачёва Наталляпаез.- Кызьы уд? Милям татын пичи ке но хозяйствомы, пудо-животмы возьма ук, - вера шаплы песянай.- Бакуын кельшиз-а?- Туж кельшиз, только туж возьдаськисько, арлыдылэсь возьдаськисько ни, - шуэ Наталляпай.Брангуртэ песянайёсты нуизы выль тузӥ «Тойотаосын», огъя колоннаын мынӥзы полицейскойёс но. Доразы пырыны нылкышноослы ӧз кылды - соосты быдэс гуртэн возьмазы клуб азьын. Пиналъёслэн школаын урокъёссы та нуналэ чакламлэсь вакчигес вал.- Ми толон дорын чылк-чылк утялским, - вера Ольга Туктаревалэн пиез Сава. - Юлямы школае ик ӧз ветлы ни - мамамы бертэ шуыса, сое дышетсконлэсь мозмытӥзы.Клуб азьысь гуртооссэ адӟыса, синвуоссэ кутыны ӧз ни быгаты Ольга Николаевна но. Песянайёсты ӟыгыръяло, нош ик сяськаос кузьмало. Нокин но уг кошкы - ваньмыз клубе пыро. Татын вань пуконъёс тырмизы. Бакуысь вуэм кизилиосты сцена вылысь ӝӧк сьӧры пуктӥзы.- Татын но пресс-конференция шат? - пайме Ольга Туктарева.Гуртоослэн кылэмзы потэ, кызьы ветлӥзы, малы паймизы, кызьы утялтӥзы Бакуын.- Та удмурт песянайёс ӧвӧл ни - Европаысь бабушъёс, - коллективысь кышноос шоры возьматыса, вера Ольга Николаевна. - Бакуын мон куддыръя удмурт дэремме но ӧй ни дӥсялля - уго сомында саклык висъязы, ки вылазы нуллыны радзы вал. Азербайджанъёс, удмуртъёс кадь ик, кунояны мыло-кыдоесь, ӝӧк вылазы но ваньзэ поттозы, улэменызы ушъяськыны но уз вунэтэ. Бакуын милемды пумитазы асьсэлэсь песянайёссэс сямен. 21 нунал дорамы ӧй вал ми - табере, асьме омырен шокаса, кӧты уг тыры.Ольга Туктарева, гуртысь клубен кивалтӥсь, аслэсьтыз ужан интызэ но ӧз тодма ни. Татын уго мытэм уж адске ни. * * *Культурая юрт матысь дыре, зэмзэ но, уката тузӥ луоз. Таӵе осконзэ вераз Удмуртилэн Президентэз Александр Волков, Брангуртысь песянайёсты резиденцияз ӧтчакуз.- Выж пулъёс вискы кӧня ке чиньы тэре, клуб возьма рос-прос тупатъямез, - вераз Президент.Шаерамы та дырозь ӧй на вал одӥг коллектив но, кудӥз быгатӥз вакчи дыр куспын такем данэ потыны. Табере Удмуртия - со, нырысь ик, Брангуртысь песянайёслэн республиказы.Александр Волков выль ӵектонэн вазиськиз резиденцие люкаськемъёслы. Семьялэсь калыккуспо нуналзэ пусйыку, трос нылпи будэтӥсь анайёс пӧлысь огез дэмлаз Президентлы кылдытыны Песянайёслэсь нуналзэс. Уго соос туж бадӟым юрттэт сёто асьсэлэсь нунокъёссэс будэтонлы, адӟем карымонэсь луо мукет егитъёслы.Коллективе ветлӥсь 8-эз нылкышноос пусъемын «Удмуртиысь калык артист» нимын.- Мон кепыр потӥсько таӵе дунъет басьтыны, - шуэ Ольга Туктарева. - Нош песянайёс понна туж шумпотӥсько - кырӟало-верало вань сюлмысьтызы.Бадӟым шумпотон вуиз коллективлэн арганчиезлы Николай Зарбатовлы но. Брангуртэ вуылыкуз, Александр Волков сӥзиз солы вуж баянзэ выльдыны. Резиденциын пумиськон дыръя Президент кузьмаз аслэсьтыз инструментсэ - аслым, пе, басьтӥ вал, но шудыса ӧй на вуы. Баянлэн чылкыт куараез зал тыр шуккиськиз - Брангурт песянайёс тау карон гур быдэстӥзы.Удмурт нылкышноос дор палъёсазы кемалы ӧз бертэ. Тани туннэ соос сюрес вылэ потозы ни. 3-тӥ июне песянайёс пыриськозы Россиысь «Нылпи Евровидениез» усьтон концертэ. 12-тӥ июне кырӟалозы Москваын Россилэн нуналызлы сӥзем шулдыръяськонын. Отӥяз соосты возьмало Латвиын. Озьы быдэс гужемлы гастрольёс чакламын ни.- Мынон-ветлонлэсь ум кышкаське, - шуэ песянайёслэн старостазы Галина Конева. - Продюсермылы куронмы одӥг: самолётэн мед нуозы-ваёзы, озьы дыр трос уг быры, милемыз дорын но уж возьма.Алёна Ионина. Теги: Адемкарымон Айкай АлександрВолков Брангуртысьпесянайёс НиколайМусалимов Удмурткенеш | Лулчеберет |
Виталий Пронин 1-тӥ пӧсьтолэзе, «Союзмультфильм» студилэн 85 ар тырмонэзлы сӥзьыса, «Галерея» центрын «Чебурашка и все-все-все» (0+) адӟытон усьтӥськиз. Сое дасяны юрттӥзы «Союзмультфильм» киностудия но Кинолэн кун музеез. — Та выллем адӟы-тонъёсты ми ӝыны ар пала лэсьтыны выриськомы, — вераз адӟытонлэн кураторез Елена Волкова. — Но пандемия вакытэ мукет сямен ужаны дышимы — чупрес кариськимы но экспонатъёсты 2 толэзь ӵоже люкамы. «Чебурашка и все-все-все» проектлэсь ужзэ «Союзмультфильм» 2019-тӥ арын мытӥз, соку Санкт-Петербурглэн пӧртэм сэрегъёсаз возьматъязы мультфильмъёсын шудэм мунёосты, фильм пӧрмытон понна суредам эскизъёсты. Но отын интыысь интые репродукциосты, копиосты нуллӥзы ке, Ижкаре зэмос мунёос, суредъёс вуизы. Бадӟым залэ пырыса, адӟиськод: макем трос адями пияла сьӧры пуктэм экспонатъёсты учкыны выре. Мар меда отын? Матэгес кариськыса, син шоры йӧто мусо мунёос: Крокодил Гена кинэ ке визьнода, Чебурашка малпаськыса сылэ, Шапокляк комаксэ маялля. Та геройёсты кемалась тодӥськод ни, тон сянасоосты Совето Союзысь, Россиысь трос пиналъёс ярато на, нош соос тани — син азяд сыло! Осконтэм... Геройёс бадӟымесь ик ӧвӧл — кырымпыдэс вылэ тэрозы. Мультфильмез учкыку, соос ыльысгес пото: котькуд выроссэс, мынямзэс умой-умой возьматыны кулэ ук. Таӵе вакытэ мультипликаторъёслэсь, вуриськисьёслэсь ужзэс эшшо вылӥгес дунъяны кутскиськод. Бордазы ик сылэ «Чебурашкаысь» туж тодмо азбар: школа, писпуос... Мунёен шудон корка выллем. Паймоно, макем ӟеч соос лэсьтэмын, та дырозь утиськизы бере. «Чебурашкаысь» геройёс сяна, Удмуртие «Музыкальный магазинчик» мультфильмысь нымы-кибыос, коркаос вуизы. Та мультфильмъёсын мунёос шудӥзы. Нош «Союзмультфильмлэн» карандашен, кисточкаен суредам киноосыз кӧня на! Соос сярысь но, адӟытонэз дасякузы, ӧвӧл вунэтӥллям, отысь эскизъёс шоры но учкыны луэ. Котькуд борддор пӧртэм мультфильмъёслы сӥземын — «Ну, погоди!», «Малыш и Карлсон», «Винни-Пух», «Весёлая карусель», «Умка»... Тани огаз сэрегын «Бременские музыкантыысь» суредъёс. Сыщикез пал синмыныд гинэ адӟыны вуиськод но, йырад соку ик «Я гениальный сыщик...» кырӟан шудыны ӧдъя... Кӧня меда — сюрс яке миллион — суред лэсьтыны кулэ вал 10 минутъем фильмез кылдытон понна? Галереяысь борддор тужгес но тодмо сценаослы гинэ окме ук! Эскизъёс бордын раскадровкаос но вань, соосты режиссёр мультфильм лэсьтон азяз дася: мар бӧрсьы мар луоз, кыӵе кадр пӧрмоз, кызьы герой вамышъялоз, кызьы учкоз. Тунсыко ӵошатыны, кызьымультфильмез адӟе вал режиссёр но кыӵе со пӧрмиз. — Ми пӧртэм экспонатъёсты люкамы, — вераз «Галереялэн» кивалтӥсез Юлия Попова. — Мунёос но суредъёс бадӟымъёсты пинал дыразы берыктозы, нош покчиосты выль выжыкыл дуннеен тодматозы. Та залын нылпиос понна пӧртэм ужрадъёс ортчытъяны чакласькомы. Зэм ик, татын пиналъёс понна пӧртэм сэрегъёс ужало. Соос нимаз залын бадӟым экран вылын «Союзмультфильмлэн» ужъёсыныз тодматскыны, кызьы анимация пӧрме валаны быгато. Залын ик куара гожтон студия кылдӥз, со уно пиналъёсты бордаз кыскиз. Вакчи дыр куспын соос яратоно геройёссылэсь рольёссэс ас вылазы мертазы, соослы асьсэ куараоссэс «кузьмазы». — Экран вылын мультик мынӥз, нош улаз геройёслэн кылъёссы потазы, — вераз Ижкарысь 8 аресъем Саша, — мон Чебурашка интые вераськи. Туж шулдыр вал, бертыса, мультфильмъёсты выльысь учкеме, мукет геройёс интые вераськеме потӥз. Пиналъёслы киязы кысэм микрофон гинэ сёто ке но, соос бурдъясько ни, мультфильм лэсьтон дуннеез асьсэлы усьто. Мария Емельянова | Лулчеберет |
Виталий Пронин 20-тӥ ноябре Россиын нош ик ортчоз географияя диктант. Удмуртиын улӥсьёс сое гожтыны быгатозы 5 интыын. Россиысь Географияя обществолэн удмурт ёзэзлэн пресс-секретарез Александр Лекомцев вера: - Этнографияя диктант шараяз, Россиын улӥсьёс географиез урод тодо шуыса. Асьмеос кунмылэн шуръёсыз, городъёсыз, элькунъёсыз, гурезьёсыз сярысь но тодон-валанмес паськытатыны кулэ. Та ужрад солы бадӟым юрттэт луоз. Кылем арын площадка одӥг гинэ вал - УдГУ-ын. Отчы вуылӥз 300 ятыр адями. Россиын диктант гожтэмъёслэн шоро-куспо баллзы - 55 вал, Удмуртиын - 57 балл. Туэ георгафияя диктант гожтыны луоз Глазовысь 8 но 15 номеро школаосын, Балезино ёросысь Падера гуртысь школаын, Ижысь 93 номеро школаын но УдГУ-лэн 1-тӥ корпусэзлэн актовой залаз. Диктант кутскоз 11 часын. Ужрадэ пыриськемлэсь азьвыл регистрация ортчоно https://goo.gl/forms/wBf1LijnYT2x1rkC2 адресъя. Тодон-валанэз Интернет пыр эскерыны луоз, dictant.rgo.ru сайтэ пырыса. Ангелина Снигирёва Туспуктӥз А. Горбунов Теги: йылпумъянъёс | Улон-вылон |
Виталий Пронин Экономикаын шуг-секытъёс кылдыку, та удысэз куашканлэсь утьыны но азинтыны юртто инвестициос. Пӧртэм проектъёсты пыӵатыны луонлык усьтӥське, палэнысь юрттэт кыскыса.Россилэн Президентэз В. Путин курон пуктӥз: 2020-тӥ арозь улосъёсын поттэм вуз пӧлысь 25 процентэз быдэстэмын луыны кулэ инвесторъёс чотын. Озьы регионъёс куспын «пӧсь» вакыт кутскиз: гочатоно зӧк кисыё компаниосты, сюлмаськоно инвесторъёслы ӟечесь условиос кылдытон сярысь. Кунлэн но инвесторъёслэн уксёенызы быдэсмись проект - Кам шур вамен выж.Уж борды ӝегатскытэк басьтӥськиз Удмуртия но. Инвестициосты кыскон ласянь тырше котькуд министерство, отын кылдытэмын нимаз ужась группаос. Тужгес но бадӟым уж нуэ элькунысьтымы Инвестициосъя кун агентство. Озьы кылем арын улосысь ваньбур пӧлысь 20 процентэзлэсь ятырез поттэмын, инвесторъёсын ӵош кариськыса. Соосты кыскыны юртто шаерамы ортчись куд-ог ужрадъёс: кылем арня вискын, кылсярысь, радъяськиз Инвестициосъя калыккуспо форум.- Та ужрадэ палэнысь компаниосты кыскыны туж секыт, - форумлы йылпумъянъёс лэсьтӥз Инвестициосъя кун агентстволэн кивалтӥсез Антон Орлов. - Угось мукет улосъёс но та вакытэ ик радъяло та выллем пумиськонъёсты. Соин ик азьланяз выль амалэн ужаны чакласькомы: асьмеос поталомы палэнэ - проектъёсынымы тодматом Москваысь, Санкт-Петербургысь, кунгож сьӧрысь инвесторъёсты.Инвестициосъя кун агентстволэн шыкысаз та вакытэ люкамын пӧртэм удысъёсын герӟаськем 424 проект. 10 процентэз али ик дась ни пыӵатыны, кылемъёссэ йылозяз-пумозяз вуттоно на.- Такем бадӟым ужрад бере уноез киоссэс посыны кутско: табере, иське, проектъёс син куспын быдэсмозы, - веранзэ азьланьтэ А. Орлов. - Но экономикаез пичи ке но валась адями тодэ: малпанъёс-кичӧлтонъёс трос, но мын но тод ай, соос пӧлысь кудӥз зэмзэ ик туж кулэ но кудӥзлы сӥзем уксё бӧрысь 2 поллы пайдаен берытскоз. Ӵапак таӵе форумын тодыны быгатӥськомы пӧртэм экспертъёслэсь мылкыдзэс. Басьтом Ижысь ипподромез выльдонъя проектэз. Отын чакламын шутэтсконъя бадӟым инты кылдытыны. Бен, проектмы кемалась дась вал ни, но палдурогес - солы дунъет сётэмын ӧй вал на экспертъёс ласянь. Та ужез радъяны луиз ӵапак форумын. Озьы мастер-план дасямын, отын ваньмыз чакламын ни: кыӵе объектъёсты пуктоно та зонаын, кыӵе инвесторъёс ӝоген басьтӥськозы соиз я таиз уж борды. Тодмо ӧвӧл на, одӥг инвестор радъялоз та зонаез яке отысь объектъёс пӧртэм кие люкылэмын луозы.Инвестициосъя форуме пыриськизы Россиысь, озьы ик кунгож сьӧрысь бадӟым компаниос. Китайысь, Австриысь, Словакиысь инвесторъёс чаклазы, кыӵе удыслы уксёзэс сӥзёно. Австриысь компания, кылсярысь, поттэ автотрассалэн дуръёсаз пуктӥськись бетон пыкъетъёс: продукцизы вылӥ ӟечлыко, куронъёслы тупа. Австриецъёс малпаськыны кутскизы та производствоез асьме дорын усьтон но татын поттэм вуззэс бускель улосъёсы вӧлмытон сярысь. Калыклы ужан интыос кылдозы, кунгожсьӧр компанилэн но, шаермылэн но кисыязы табыш люкаськоз. Ноябрь пумозь та проектъя огкыл кутэмын луоз.Елена НИКИТИНА Туспуктэм: udmurt.ru Теги: Удмуртиезазинтон уксё экономика | Югдурез утён |
Виталий Пронин Удмурт театр сӥзьыллы дася выль спектакль - А. Гринлэн «Алые паруса» повестезъя мюзикл. Со пуктӥське Россиысь Культурая министерстволэн «Россиысь культура» федерал программаезлы луыса. Костюмъёсты вуриз тордмо модельер О. Ажгихин.Удмурт театр утӥз грант - быдӟалаез ог 500 сюрс манет. Соин сэрен спектакль борды зол команда люканы луиз. Костюмъёсты вуриз тордмо модельер О. Ажгихин, декорациосты лэсьтӥз архитектор К. Галиханов, артистъёсты эктыны, вераськыны, кырӟаны дышетӥзы юромо ӧтем адямиос. Уго театр сермета выль жанрез - мюзикл - кырӟанъёсын-эктонъёсын тырмытэм спектакль. Мюзикл кылдӥз 2010-ти арны. Татын чузъяське М. Дунаевскийлэн крезьгурез, либреттозэ гожтӥзы М. Бартенев но А. Усачев.- Кин уг быгаты вал, соос но кырӟаны кутскизы, - шуэ режиссёр А. Ложкин. - Туала вакытэ ми котьмае быгатыны кулэ. Учкись пӧртэм шоуосын, сериалъёсын поромемын ни ук.Зэм, пыр-поч ужамлэн емышез шӧдӥське - командаысь котькуд адями вань кужымзэ сётэ. Репетициын режиссёр сюлмаськыса, пӧсяса солань-талань ветлэ, крезьгурчи И. Котельников но эктонъёсты пуктӥсь П. Лебедева киынызы шонало. Артистъёс но сюлмысь шудо - уго выль амал, выль формат. Ассольлэсь рользэ быдэстэ Н. Буранова. Сцена вылын солы пӧртэм «тылъёс» пыр ортчоно луэ: анаез кулэм бере сое кышкытлыклэсь, бадӟым улонлэсь ватыса уте атаез. Но кема меда тылобурдоез пытсэт улын возёд? Улонэ потыса, нылаш нырысьсэ вала, мар со вӧсь луон но адямиослэн урод сямзы. Мюзиклысь суред.- Мюзиклын - ми понна со выль жанр - шудыны, огласянь, кышкыт: бызьылоно, эктоно, со дыре ик кырӟано. Мукет ласянь, ми туж шумпотӥськом выль амалэн пуктэм спектакльын асьмемыз эскерыны, сюлэм ик кырӟа, репетициосы лыктыку, - шуэ Н. Буранова.Нош малы Удмурт театр А. Гринлэсь повестьсэ бырйиз?- А. Грин - асьме палъёсысь писатель, со вордскемын Вяткой губерниысь Слободской карын (али Киров улосвылысь город), - вера А. Ложкин. - Милям вераммы потэ: адями аслэсьтыз улонзэ ачиз лэсьтэ. Кызьы, кылсярысь, Ассоль. Со пумозяз оске льӧль малпанэзлы, шуг-секытъёслы уг сётскы но ворме. Спектакль пумын со пумита Греез.Вераны кулэ, спектакль мыноз ӟуч кылын. Шумпотысалмы, удмурт кылын но кыӵе ке мюзикл гожтэмын луысал ке, крезьгурчиослы вазисько театрын ужасьёс. Ассольлэсь рользэ быдэстэ Н. Буранова.Нош азьпалан театрлэн малпанъёсыз трос на.- «Алые паруса» спектаклен валче дасяны кутскиськом А. Григорьевлэсь «Сардан» крезьгуро комедизэ. Со милям папкаямы ог 2 ар кыллиз ни. Кемалась ик ӧвӧл театрамы усьтӥськиз пичи сцена. Отын матысь дыре возьматэмын луоз С. Антоновлэн «Пуны» спектаклез. Авторез ик режиссёр но луоз, - вера Удмурт театрлэн кивалтӥсез А. Ураськин.Озьы ик Удмурт тетарлэн сцена вылаз матысь дыре удмурт кылын пуктэмын луоз А. Чеховлэн но Н. Островскийлэн пьессаоссы. Озьыен, театрлэн репетруарез ялан выльдӥське.Мария Векшина Теги: Удмурттеатр | Улон-вылон |
Виталий Пронин Туэ «Удмуртия» издательстволы 95 ар тырмиз. Кыдёкысь 1919-тӥ арысен кутске солэн кузь но дано сюресэз. Та дыр куспын трос лэсьтэмьш: 90 миллионлэсь уно тиражен пытэмын пӧртэм книгаос, учебникъёс, бичетъёс. Но «Удмуртия» издательстволэн директорез Юрий Кузнецов Национальной библиотекалэн «Удмурт шаер» клубаз пумиськоназ шуиз: та милям тэтэ карон дырмы гинэ ай, малы ке шуоно азьпалан тачак чебер малпанъёсмы. Та пумиськонэ вуизы издателъствоын али ужась но азьвыл аръёсы тыршем адямиос, литератураен тунсыкъяськисьёс, шаерчиос. Люкаськем калыклы издательствоысь редакторъёс мадизы ужамзы но мылкыдъёссы сярысь. Книгапоттонниысь валтӥсь редактор Георгий Грязев верамъя, «Удмуртия» издательство гинэ поттэ пиналъёслы ӝöк выл шудонъёс («Ым вера, пель кылэ», «Алнашысен Ярозь» но мукет). Шаертодон литература вае коньдон. Заказъёс трос. Лыдӟисьёс, шаерамы вуись куноос куро Иж но Удмуртия сярысь изданиосты. Дасямын но поттэмын «Неизведанными тропами Удмуртии» бичет, калык сое мыло-кыдо басьтэ, малы ке шуоно котькуд ёрос сярысь маке тунсыкозэ тодыны, быдэс Удмурт шаерез усьтыны луэ. Чеберлыко литературая отделлэсь кивалтӥсьсэ Сергей Матвеевез туж чидась адями шуо. Куддыръя кык пöртэм валанъёсты огазеяно луэ: авторлэсь мылкыдзэ лыдэ басьтоно но произведенилэсь ӟечлыксэ будэтоно – со секыт уж. – Берло дыре тросгес ваё кылбуръёс. Адямиос малпало, лэся, рифмаос шедьтэмын ке – со кылбур ини. Тунсыко, кужмо выль авторъёсты шуак вераны али уг быгаты, но малпасько, соос кылдозы удмурт литератураын. Мае лыдӟыны дэмласал? Мыным туж кельшизы «Русская классика на удмуртском языке» сериысь книгаос, – шуиз Сергей Матвеев. Берло дыре поттэм книгаос.Вераны кулэ, книгаосты дасям сяна, издательствоын ужасьёс асьсэос но гожъяськыса вутто. Кылсярысь, Сергей Матвеев йылпумъяз «Эмезь гурезь» романзэ. Издательствоысь валтӥсь художниклэн Юрий Лобановлэн туж бадӟым ныпъетэз. Чеберлыко произведениослы суредъёс дасям сяна, со ужа учебникъёсты, дышетон тетрадьёсты чеберъян бордын. – Москваысь учебникъёсын ӵошатыса, асьме дорын потэмъёсыз пуштроссыя но, вылтуссыя но трослы чебересьгес, сое пусъё Россиысь специалистъёс но. Ми котькуд учебникез нюлыса кадь лэсьтӥськом. Огнам ваньзэ öй вуттысал. Валче ужаськоны А. Андрюшкинэн, В. Коркинэн, Н. Исаеваен, Г. Ивановаен. Ум быгатӥське Удмуртиысь калык художниклэн М. Гариповлэн ужъёсызтэк. Солэн иллюстрациосыз уг вужмо, та усточи быгатӥз возьматыны удмурт адямилэсь лулзэ. Азьланьтомы «Художники Удмуртии» книгаос бордын ужаммес, туэ 5-тӥез сыче альбом потӥз ини, – шуиз Юрий Лобанов. Та пумиськонын вал Россиысь культура удысысь дано ужась, издательстволэн азьвыл валтӥсь редакторез, писатель Вениамин Ившин. Со но сюлмысь потэм кылъёссэ вераз: – Мон шумпотӥсько, асьмеос быгатӥмы К. Гердлэсь ужъёссэ куать томен поттыны – дунъяны луонтэм бичет. Нош кыӵе шуг сюресэз со ортчиз. Нош мар öз пöрмы шуыса малпасько ке, тодам лыктэ «Удмурт оскон» книга. Со энциклопедия выллем потыны кулэ вал, оло, удмурт, ӟуч кылъёсын но. Ӧз пöрмы, пичи книга гинэ потӥз. Адӟеме потэ удмурт мифологияя кыллюкамез. Таиз но, удмурт оскон сямен ик, удмуртлыкен герӟаськемын. Оскеме потэ, «Удмуртия» издательство берытскоз на та ужъёс борды. Галина Семёнова Теги: издательствоУдмуртия книгаос | Улон-вылон |
Виталий Пронин 26-тӥ толшоре Эшъяськон юртын «Пичи уӵыпи» конкурсэ пыриськем пиналъёслэн гала-концертсы ортчиз. Конкурсэз кыкетӥ арзэ радъяло «Удмурт Кенеш», Нациосын ужанъя министерство, Удмурт нылкышно кенеш но Эшъяськон юрт. Туэ вожвылъяськонэ пыриськизы шаерысьтымы 15 ёросъёсысь но городъёсысь кырӟаны-вераны быгатӥсь нылпиос.Усточиос кык группалы люкемын вал: 4-сен 7 аресозь но 8-сысен 10 аресозь. Нылпиос ваньзэ-ӧвӧлзэ 36 кырӟан быдэстӥзы. Конкурсын озьы ик чакламын вал эскерыны кылбурчиослэсь, крезьгурчиослэсь но аранжировщикъёслэсь ужъёссэс.4-7 аресъёс пушкын нырысетӥ инты басьтӥз Алина Калимуллина (Пичи Пурга ёрос, 6 арес), 2-тӥ интыын - Яна Камашева (Ижевск, 6 арес), 3-тӥ интыын Даша Николаева (Можга ёрос, 6 арес).Бадӟымъёс пушкын 1-тӥ инты басьтӥзы - Никита Шмаков (Можга ёрос, 9 арес), Анисья Маркова (Пичи Пурга, 10 арес), 2-тӥ интыез басьтӥз Евгений Баранов (Ижкар, 9 арес). 3-тӥ интые потӥзы кык кырӟасьёс - Алёша Константинов (Алнаш ёрос, 9 арес) но Надежда Каткова (Ижкар, 10 арес).“Кылбурлэн но, кырӟанлэн но, аранжировкалэн но устоез автор” номинациын пусъемын Алексей Боталов (Игра ёрос). Кылбурчиос пӧлын нырысетӥ инты басьтӥз Лидия Нянькина, кыкетӥ - Любовь Тихонова. 3-тӥ инты кык муртлы сётэмын вал - Альбина Урасиновалы (Пичи Пурга) но Иван Жуйковлы (Дэбесы).Крезьгуръя номинациын вормисе потӥз Алексей Романов (Ижевск), 2-тӥ интыез басьтӥз Николай Несмелов (Шаркан ёрос), 3-тӥ инты сётэмын кык муртлы - Галина Самсоновалы но Юлия Бадретдиновалы.Аранжировщикъёс пӧлын нырысетӥ интые потӥз Шамиль Тютин (Балезино), кыкетӥе Лев Синельников (Ижевск) но Александр Катков (Ижевск). 3-тӥ интыын Алексей Кононов (Можга) но Владимир Гущин (Пичи Пурга).«Дано нылпи кылбурчи» номинациын пусъемын кылбурчиос Ольга Ведрова но Иосиф Иванов.Конкурсэ пыриськем пиналъёслы ваньзылы ик синпель кузьымъёс но дипломъёс сётъязы. Вылӥ дунъет басьтэмъёслы – коньдон премия.- Шумпотымон соиз, концертын трос выль кырӟанъёс чузъяськизы, - шуэ кырӟасьёслы дунъет сётӥсь Надежда Уткина. – «Пичи уӵыпи» конкурсмы кыкетӥзэ радъяське ини. Со чакламын кык арлы одӥг пол ортчытыны. Арысь аре тросгес но тросгес нылпиос отчы пыриськыны мылкыд каро. Но жаляса верано, республикаямы улӥсьёс тросэз со ивортонэз уг тодо, яке конкурсэ пыриськемзы потыса, ми доры бер вазисько.Конкурсэ пыриськем усточи нылпиос понна, вормонъёс басьтэм сяна, тужгес но шумпотымонэз луоз на азьланьын. Малы ке шуоно гала-концертын чузъяськем кырӟанъёс нимаз дискен но книгаен поттыны чакламын.Любовь Тихонова Туспуктӥз Альбина Урасинова Теги: Нылпиос Пичиуыпи Эшъяськонюрт | Иворъёс |
Виталий Пронин Можга йырлэн пуконэз понна вожвылъяськиз 2 кандидат.Можгаысь Думалэн сессиез ортчиз. Отын депутатъёс городлы выль кивалтӥсь бырйыны кулэ вал.Можга йырлэн пуконэз понна вожвылъяськиз 2 кандидат: «Свет» санаторий-профилакторийлэн валтӥсь врачез Леонид Смердягин но «Сервисный центр» огазеяськонлэн кивалтӥсез Руслан Галеев. Котькудзы быдэн 12 куара люказы. Быръёнэ Думаысь ваньмыз 25 депутатъёс пыриськизы. Но 1-ез бюллетеньзэ янгыш гожтэм но, солэсь куаразэ лыдэ ӧз басьтэ.Табере выльысь конкурс ортчоз. Городлы йыр бырйыны чакламын пӧсьтолэзь пумозь. Та дырозь Можгаен кивалтоз администрацилэн йырызлэн экономика ужпумъёсъя воштӥсез Мансур Насрутдинов.Азьвылэз йыр Алексей Шишов 4-тӥ оштолэзе ужысьтыз кошкиз.Эдуард Степанов | Улон-вылон |
Виталий Пронин Амур шур ӧръёсысьтыз потэмен, уно музъемъёс ву улэ кошкыны кутскизы.МЧС-лэн ивортэмезъя, та вакытлы 66 гуртъёсын улӥсьёс дорысьтызы поттамын ни, со ог 10 сюрслэсь ятыр адями.Ву лыктонлы дасяське Комсомольск-на-Амуре. Нош Хабаровск солэсь кышкытсэ ас вылаз шӧдӥз ни. Городлэн куд-ог районъёсыз выемын ни. Специалистъёс верамъя, шур 8 метр 20 сантиметрозь ӝутскыны быгатоз на. Соку Хабаровск быдэсак ву улэ кылёз, 600 сюрслэсь ятыр адями улон интызэ ыштоз. Шуг югдурзы Еврей автономной улосын но - 25 гурт доры ву вуэмын ни.Кышкыт интые али быдэс Россиысь уно эмъясьёс, спасательёс кыстӥсько. Амур улослэн губернаторез О. Кожемяко юрттэт куре мукет улосъёслэсь но. Вазиськонэз вуиз Удмуртие но, А. Волков Президентлы.Шуге-леке вуэмъёслы юрттыны быгато вань мылкыд карисьёс, та понна нимысьтыз счёт усьтэмын:ИНН 2801123618КПП 280101001Получатель: УФК по Амурской области (минфин АО л/с 04232003600)Р/С 40101810000000010003Банк: ГРКЦ ГУ БАНКА РОССИИ ПО АМУРСКОЙ ОБЛАСТИг. БлаговещенскБИК 041012001ОКАТО 10401000000КБК 015 2 07 02030 02 0000 180Одно пусъёно: «Добровольные пожертвования на ликвидацию последствий наводнения в Амурской области в 2013 году». Теги: Амур Амурулос шуэресучыр | Югдурез утён |
Виталий Пронин Яков Парамонович калыкен вераськыны быгатэ. Удмурт сям-йылолъёсын тодматэ нылпиосты, бадӟымъёсты.Пурга ёросысь Улын Юри гуртысь Яков Петровез удмуртлыкез утись шуыны луоз. Та мыло-кыдо воргорон 25 ар ӵоже «Удмурт Кенешлэн» ужаз пыриське. Озьы ик гуртоосыз солы кема аръёс ӵоже старосталэсь ужзэ оско ни.Яков Парамонович калыкен вераськыны быгатэ. Удмурт сям-йылолъёсын тодматэ нылпиосты, бадӟымъёсты. Кӧня пол пумиськылӥз но вашкала сям-йылолъёс сярысь вераськылӥз ни со нылпи садысь покчиосын. Солы луыса гуртын тодо но утё удмурт сям-йылолъёсты. Озьы Быдӟым оже быремъёслы сӥзем паркын нырысьсэ ортчиз выль кен пылатон. Табере та сям-йылолэз татын ялан ортчытъяло ни. Яков Петровлэн кичӧлтэмезъя быдэсъяськись ужрадъёсты вераса но уд быдты. 5 ар талэсь азьло шайвыламы кылдӥз шудон коркалы укшась юрт. Сое ӝутӥмы гуртоосын валче, веме люкаса. Кисьтонэ вуэм калык отын чай юыны, шунтӥськыны быгатэ. Та юртэз утялтыса возе Яков Петров. Туэ гужем шаймылы 95 ар тырмиз. Песянай-песятайёсмес буре вайыса, шае пырон азе кирос пуктӥм. Сое вӧсяз Уча черкогуртысь Вячеслав баӵко.Яков Парамоновичлы ужъёсты берыктыны юрттэ колхозэн кивалтӥсьмы Иван Петухов. Туэ гужем гуртмылы 320 ар тырмиз. Бадӟым шулдыръяськон ортчиз. Та ужрадлы сӥзьыса, вань сям-йылолъёсты чакласа, ош вандӥм, вӧсям сое. Макем ушъяса сиизы ужрадэ люкаськемъёс ӝукез, виртыремез.Староста вылын - пенсие потэмъёсты ӟечкылан, урамъёсты жуг-жаглэсь утялтон. Та паймымон воргоронлы нокызьы но 74 арес уд сёты - егит мылкыдо, котькытчы вутске, котьма сярысь сюлмаське. Яков Парамонович урод сямъёсын уг эшъяськы. Адӟем карымон воргорон вӧзын котьку яратоно кузпалыз Хрестинья Михайловна. Соос кыкназы но удмурт культураез азинтонэн выро. Петров кузпалъёс 52 ар валче уло ини. Соос будэтӥзы 3 нылпи. Табере соослэн 6 нунокъёссы но 3 правнукъёссы вань ини.Та адӟем карымон воргоронэз «Гурт адями» конкурслэн «Выжыоссэ утись» номинацияз дэмласал.Нина Шутова Теги: гуртадями даноадямиос | Улон-вылон |
Виталий Пронин Иж городлэн выль быръем йырыз Юрий Тюрин нырысетӥ пресс-конференцияз вераськиз толлы дасяськон пумысен. Нырысетӥ ужан нуналэз Ю. Тюринлэн кутскиз Барышников но Молодёжной урамъёсысь юртъёсты котыръянэн, отын улӥсьёс соку шуныт ӧвӧллы ӝожтӥсько вал.Выль быръем йыр шуиз: нырысетӥ ужан нуналэз кутскиз Барышников но Молодёжной урамъёсысь юртъёсты котыръянэн, отын улӥсьёс соку шуныт ӧвӧллы ӝожтӥсько вал.- Шунытэз дыраз сётымтэлэн мугъёсыз пӧртэмесь: шуак кезьытскиз, уг тырмо ужась киос, кивалтӥсьёс ужез дыраз радъяны ӧз быгатэ но мукет, - пусйиз Юрий Тюрин. - Но али янгыш муртъёсты утчанэн вырыны дыр ӧвӧл. Ижын улӥсьёслы сокем ик тунсыко ӧвӧл, малпасько, кӧня бригада ужа теплотрассаосты тупатъян бордын, соослы тодоно: ку луоз шуныт?Ю. Тюрин верамъя, шоркарын та нуналлы кынмись коркаос ӧвӧл.Но пӧсь вутэк кылемъёс вань на.- Пӧсь ву сётонэз радъян бордын 27 бригада ужа, ваньзылы вазиськемын: 25-тӥ октябрёзь ужъёссэс йылпумъяно, вань коркаосы пӧсь ву сётоно, - ватсаз Ижлэн йырыз.Нош 25-тӥ октябрь бере, пе, чурыт вераськонъёс кутскозы ик. Ю. Тюрин уг ваты, куд-ог кивалтӥсьёс пуконтэк но кыльыны быгатозы. Угось прокуратурае, янгыш муртъёсты административной кыл кутон улэ кыскыны курыса, 400 пала актъёс вуэмын. Ижысь шуныт сётон гумыос пӧлысь ог 70 процентэз вужмемын, ярантэм луэмын. Удмуртилэн Тӧроез Александр Соловьёв куриз ни: шоркарлэсь вуоно арлы бюджетсэ кутыку, тае лыдэ басьтоно. Выль быръем йыр но вала: югдурез воштытэк, вуоно арын сӥзьыл Ижын улӥсьёс уката шуге-леке вуыны быгатозы. Но бюджетын коньдон бусьтыр ӧвӧл, гумыосты тупатъян сяна, зор ву кошкон гумыос лэсьтоно, азбаръёсты тупатъяно, куд-ог сюресъёсты паськытатоно.- Соин ик ваньзэ радызъя лэсьтоно, - шуиз Ю. Тюрин. - Теплосетьёсты выльдонлы бюджетын коньдон чаклалом, оскисько, коньдонэн юрттоз элькун но, кыскыны быгатоно на инвесторъёсты. Но валаны кулэ: коньдон тырмыт луиз ке но, вань сисьмем гумыосты вакчи дыр куспын воштыны уз луы: уз тырмы дыр но, ужась киос но, техника но, со понна городын улӥсьёсты палэнэ поттоно луоз - урамъёстӥ-азбаръёстӥ вамыштон инты уз луы.Шоркарлэн азьвыл кивалтӥсьёсызлэн ужамзылы Ю. Тюрин дунъет сётонлэсь палэнтӥськиз. Шуиз: улоно ӵуказе нуналэн, котькуд нунал городлы маке пайдаёзэ лэсьтыны тыршоно.Элина Кумачёва Туспуктӥз Ю. Стерхова Теги: Ижкар | Югдурез утён |
Виталий Пронин Ижысь М. Калашников нимо музей Быдӟым Вормонлы сӥзьыса, котькуд ар пӧртэм ужрадъёс дася. 22-тӥ оштолэзе со нырысетӥ кунооссэ ӧтчаз «Если завтра война...» адӟытоназ (6+). «Если завтра война...» адӟытонэн тодматсконТуспуктэм басьтэмын М. Калашников музейлэн "ВКонтакте" бамысьтызТаӵе нимын кино потӥз 1938-тӥ арын. Со возьматӥз — асьмелэн кунмы тушмонэн нюръяськыны дась, ми номырлэсь но нокинлэсь ум кышкаське. Отын адӟытэмын вал калыклэн огшоры улон-вылонэз: адямиос ыбылӥськыны дышетско, ГТО-лэсь нормативъёссэ сётъяло, егитъёс аэроклубъёсын тодон-валан басьто, авиамодельёсты ас киосынызы лэсьто. Та кино вылэ пыкъяськыса, музей аслэсьтыз «Если завтра война...» адӟытонзэ дасяз. — Быдӟым ож кутскем дырысен 80 ар, нош отын вормем дырысен 76 ар ортчиз ини, — вераз М. Калашников нимо музейлэн кивалтӥсез Ольга Минервина, — 9-тӥ Май азьын ми котьку но тыршиськомы выль проектъёс малпаны, мед соос ог-огзылэсь висъяськозы, калыклы тунсыко луозы. Ми котыр ласянь эскериськомы та секыт аръёсты, соос сярысь вунэтоно ӧвӧл. Таиз адӟытон возьматэ огшоры калыклэсь 1920-тӥ — 1930-тӥ аръёсы улон-вылонзэ. Со туж кемалась вал кадь, но экспонатъёсты учкыса, валамон луэ, со асьмелы матын на. Туспуктэм басьтэмын М. Калашников музейлэн "ВКонтакте" бамысьтыз «Если завтра война...» кинолэн сюжетэзъя фашистъёс Совето Союз вылэ омырско. Кунмес утьыны вань калык ӝутӥське, ожмаськыны куриське. Экскурсия дыръя со сярысь пыр-поч вера Игорь Перевощиков, возьматэ со вакытысь дӥськутэз, пыӵалъёсты. Киноын ассэ шудӥз Совето Союзлэн маршалэз Клим Ворошилов, мугорез юзыр-кезьыр карись кылъёсты вераз, калыкез тушмонлы пумит потыны ӝутӥз. Солы но адӟытонын нимысьтыз сэрег висъямын. Али уноез уг тоды ни, кинъёс со ворошиловской стрелокъёс, музейын экскурсия дыръя со сярысь верало, «Ворошиловской стрелок» гадьпусэз но возьмато. Экскурсие пӧртэм школаосысь пиналъёс лыктӥзы, соос трос выльзэ тодӥзы, историяя урокъёсын ӵемгес ож вакыт сярысь вераськиськомы, пе, нош мар вал со кутскон азьын, вунэ, тунсыко ук тодыны, кызьы соку улӥзы. Адӟытонын люкамын 1920-тӥ — 1930-тӥ аръёсты тодэ вайытӥсь арбериос: документъёс, гадьпусъёс, противогазъёс, ож тӥрлык, туспуктэмъёс... Соосты учкыны, историзэс тодыны вань мылкыд карисьёс быгатозы 27-тӥ гудырикошконозь. Мария Емельянова | Иворъёс |
Виталий Пронин Юртэз выльдон-тупатъянлы трос кужымзэ сётӥз городысь Механикая Чепца завод. Кылем арня пумын Глазовын усьтӥськиз «Глазов-Арена» йӧ дворец. Лэсьтӥськон-тупатъян ужъёс 3 арлэсь кема кыстӥськизы. Юртэз выльдон-тупатъянлы трос кужымзэ сётӥз городысь Механикая Чепца завод. Кылем арня пумын Глазове вуылӥз но та заводлэн ужъёсыныз тодматскиз Удмурт Республикалэн Тӧроез Александр Соловьев. Глазовын дасяло атомной энергетикаын кутӥськись материалъёс но арбериос.Завод кылем ар куспын гинэ 1,1 миллиард манет тыр выт тыриз, со пӧлысь ӝыныез шаермылэн бюджетаз мынӥз. «Росатом» кун корпорация но Удмурт Республика куспын гожтэм огкыллэн пайдаез бадӟым. Глазов тодманы луонтэм воштӥське. Кылдӥзы выль нылпи площадкаос, мугор кыдатон интыос. Та дыре тупатъяло город ульчаосты.9-тӥ сентябрь кемалы вунонтэм кылёз спортэз яратӥсьёс понна. Уйпал столицае берытскиз... йӧ. «Глазов-Арена» дворецлэн усьтӥськемезлы туж шумпотӥзы хоккеен шудӥсьёс но фигуристъёс. Городын улӥсьёс но хоккейлэсь мӧзмиллям ни, шӧдске. Йӧ дворецез усьтонэ тыраз калык люкаськиз. «Глазов-Арена» дворецлэн усьтӥськемезлы туж шумпотӥзы хоккеен шудӥсьёс но фигуристъёс.Соослы видеотабло пыр шуныт кылъёс вераз конькиен нискыланъя дуннелэн чемпионэз, Глазовын будэм Елизавета Туктамышева.Бадӟым ужрад йылпумъяськиз хоккеен. «Прогресс» команда пумиськылӥз Красноярскысь «Рысь» командаен. Глазовысь хоккеистъёс учкисьёссэс трос голъёсын шумпоттӥзы, шудон 5:2 лыдын йылпумъяськиз.Сергей Захаров Туспуктэм: udmurt.ru Теги: Удмуртиезазинтон | Улон-вылон |
Виталий Пронин Удмуртиысь студент но егит специалистъёс «IT-Планета» калыккуспо олимпиадае пыриськизы 1-тӥ-4-тӥ инвожое Тюменьын «IT-Планета» калыккуспо олимпиадалэн финалэз ортчиз. Отчы пыриськизы 350-лэсь ятыр студентъёс но егит специалистъёс. Соос пӧлын вал Россиысь, Армениысь, Беларусиысь, Казахстанысь, Молдаваысь но Украинаысь студентъёс но колледжъёсты но вузъёсты йылпумъямъёс. Соос пӧртэм ӧръёсъя вожвылъяськизы. «Доступная среда» номинациын вормисе потӥз Удмуртиысь Антон Мачтаков. Анна Бурдина | Улон-вылон |
Виталий Пронин Е. СоловьёваКультура удысысь дано ужась, Алнашысь Литературая но историяя музейысь наукая ужась Елена Соловьёва алнаш калыклэсь гинэ сюлэмзэ ӧз вырӟыты ни, кунгож сьӧрысь куноосты но паймытъя. Арлы быдэ музей пыр потэ 5 сюрс 600 адями. Уно аръёс ӵоже со та музеен кивалтӥз. Али но солэсь историзэ узырмытэ. Елена Васильевна сюлмаськемен, утемын вашкала арбериос, люкамын экспонатъёс.Артист ӧз пӧрмыПичи дыръяз Лена ӧжыт гинэ выйытэк кылиз. Туймы шур дурын алнаш нылкышноос азьвыл гылъясько вал. Со понна нимысьтыз пур нерге но лэсьтылӥзы. Ӵапак со пур вылысен пичиос шуре тэтчаллязы. Лена уяны уг быгаты ке но, Туймы дуре дыртылӥз. Пур котырын вуэз сокем мур ӧй вал кадь. Соин ик со но, эшъёсызлэсь адӟем карыса, вуэ зымылӥз. Огполаз паймыса учкиз ик: малы ай та пиос, туж кескич уӵертыло, куспазы маке серекъяло. Мед учкозы ойдо шуыса, нылаш вуэ тэтчиз но, йырыныз валче вуэ кошкиз, пыдъёсыз муозь ӧз сузе. Куалектэменыз потыны уг быгаты ни. Пиос выж улысь музъемез ӝытаз гудӥллям, шудыны малпаса. Лена уг тоды ни, кин сое вуысь поттӥз. Огзэ уг вунэты: трос ву ньылэмысьтыз, лэся, ньылоныз ӵабъям кадь вал, куараез ик пуксиз.- Соку туж курдай, кырӟаны уг быгаты ни шуыса, - тодаз вае Елена Васильевна. - Мон туж кырӟась вал. Одӥг но ӝыны ареслы бадӟымгес Валя апаеным, нылпи садысь бертыкумы но, урам трос кырӟаллямы. Куара жингрес, кыдёке шуккиське. Вӧзтӥ ортчисьёс дугдо но мыняса кылзо вал.Доре куноос лыкто ке, монэ но Валя апайме пукон вылэ султыто ни вал, кырӟалэ шуыса. Мылкыд ик ӧръяськылӥз. Тужгес но мынам. Возьдаськонэз ик ӧй тодылы кадь. Соин но, лэся, атае огпол, тыбырам топ-топ вешаса, шуиз: артист луод, дыр, тон. Со верамез йырам кылиз. Артист луон мылкыдын пӧзьыны кутски. Пионер.Азьвыл пӧртэм ёросъёсысь артистъёс республи-каетӥ спектакльёсын ветло вал. Огпол Алнаше сарапулъёс вуизы, гостиницае дугдӥзы. Свердловскысь артистъёсты дасянъя училищее пырон мылкыдын улӥсько вал бере, ӝыт доразы мынытэк ӧй чида. Малпай, тодо, кельше-а улонзы. Яра шуизы ке, анай-атаелэсь курисько 8-тӥ класс бере Свердловске. Учкисько но, нылкышноос кин мар каре: огез керттӥське, мукетыз пужыятӥське. Тусъёссы жадемын. Сцена вылысь бурдъяськем артистъёслы воксё уг кельшо. Соос шуизы: семьямы отын, ми татын, мар умоез? Льӧль малпанэн улӥсь муртэ таин гинэ гуньдытыны шуг вылэм, лэся. Малпай: будӥ ке, мунё театрын ке но ужало. Но 8-тӥ класс бере анай-атае монэ бордысьтызы нокытчы ӧз лэзе.Бадӟым классъёсын дышетскыкум ни, эше лӧп-кытъяны кутскиз: Ижысь культурая училищее мын. Студентъёс мар но уг каро, пе, отын: концертъёсын потало, шулдыръясько, кыр-ӟало, тыныд туж кельшоз.Училищее шудыса кадь туж капчиен пыри. Культпросветысь омыр зэмен ик юн кельшиз. Кырӟам сяна, фортепианоен но, гитараен но шудыны дышетски. Артист луон мылкыдылэсь но куштӥськыны ӧй быгаты. Удмурт театре ялан ветлӥсько вал. Массовкаын но шудылӥ. Студентъёс пӧлысь туж шерезлы сыӵе шуд усьылэ, нош монэ сцена вылысен гитараен шудытъязы-кырӟатъязы. Уката ик кылӥ: артистъёсты дасянъя курсъёсы пиналъёсты люкало. Мон но мыно, малпай. Тодон-валанмес эскерыса, экзамен ортчытӥзы. Мон 3-тӥ турзэ ортчи ни вал. Соку нош ик мылкыдме пожаны ӧдъязы: сцена вылысь чебер улонэн гинэ кӧттэ уд тыры, шуизы, аслыд мукет удыс бырйы. Соку, оло, нырысьсэ адӟи, макем ёрмыса уло артистъёс. Куд-огез кык-куинь ужын но тыршылӥз семьязэс сюдон понна. Малпай: мынам ӟудыса улэме уг поты.Карт сьӧры - куинь арлыУчилищеез йылпумъямез бере Лена Алнаше бертӥз. Ёрос администрациысь культурая ёзэн кивалтӥсьСемьяез.Людмила Посадова кизэ кутӥз но шуиз: клубын ужась уг тырмы, лыкты. Нылаш дышетскемезъя режиссёр, нош сыӵе ставказы ӧвӧл. Концертъёсы пыриськон, агитбригадаен ӵош бусыостӥ ветлон... Улонзэ син шораз мукет сяменгес пуктэ вал. Соин но клубын маке ӧз тырмылы кадь. Быдэс ёрослы зэмос режиссёр сямен кыӵе ке праздник радъямез потылӥз. Толэз келян ужрадэз ортчытыны оскизы вал. Шулдыр пӧрмиз. Но отӥяз сое льӧль малпанъёсысьтыз музэ кыскыны ӧдъязы.- Клубын егитъёс понна кылдытэмын вал кырӟанъя но инструментъёсын шудонъя ансамбль, - веранзэ азьланьтэ Елена Соловьёва. - Отысь пияш мынэсьтым огпол юа: малы, пе, тынад туганэд ӧвӧл. Кинэн ветлом, нокин но учкымонэз ӧвӧл, шуи. Соку пиосын йырин ӧй вал мыным. Нош со вань, шуэ, Сергей Соловьёв, со но огназ, ог-огдылы туж тупалоды. Сергей но ансамбле ветлэ вал. Оло, ачиз ик дорам сыӵе разведка ысъяз - уг тодӥськы. Но со дырысен шораз учкылыны ӧдъяй. Сергей но бордысьтыз ӧз лэзьы ни. Быземе но та ик луиз, лэся. Агитбригадаын.Мон улонме Алнаш черкогуртлэсь палэнын уг адӟиськы вал. Но Ижысь гурт удысъя институтэз йылпумъямез бере Сергеез Асан совхоз-техникуме ыстӥзы. Сьӧраз мынонтэм понна олокыӵе но муг утчалляй. Но Сергей шуиз: кытын карт, отын ик кышно но улыны кулэ. Асме буйгатӥ: 3 арлы гинэ сьӧраз мыно, тамында дыр ӵоже егит специалистъёсты направлениея ужато ук.Инкуазез но чебер кадь, но Асанын оломаиз сюлэмам ӧз лякиськы. Техникум клубын ужез радъяны но капчи ӧй вал. Быдэс клубын 2 ужась: мон но баянист. 15-сен 22 часозь, куддыр солэсь но кема ужаллямы. Эшшо ке студентъёслэсь улонзэс но радъяно вал, кружокъёс ортчытъяно. Аслам кык пиналы. Кытчы соосты кельтод? Сьӧрам ик гыж-кал нуисько вал. Картэ сьӧры но ысъялляй. Нош командировкаосы кошкыкуз, котьмар кар. Нылпиос жаль ке но пото, сьӧре нуытэк ӧвӧл.Огпол Сергей ӧз чида но шуиз: нылпиосын анай пукыны кулэ, клубын уд ни ужа. Кылзӥськи. Ас поннам ялан малпай: техникумысь одно ик кошко. 3 ар ортчиз но, ӝутӥськи но вордскем палъёсам бертӥ. Картме Асанысь лэземзы уг поты вал. Но амалыз ӧйлась ни. Зэм, кылзэ вераз ик: клубе кутскыны эн ик малпа.Алнаш библиотекаын инты вал. Татын но мон кыко ар пала ужаса вуттӥ. Но отӥяз шуизы: ёросэ егит библиотекарьёс берто, соослы интыдэ бушатоно луод. Кужмысь возиськом шат? Кӧты но ӝож луиз, лэся, монэ специалистэн уг лыдъяло шуыса. Пермьысь культурая институтэз но ужан вискам йылпумъяй ни вал.Астэ утчанУлон Елена Васильевнаез «Алнашский колхозник» газетлэн редакцияз вуттӥз. Выль коллектив сое туж капчи пумитаз, аслыз но ёросэтӥ ветлыны, адямиосын тодматскыны, гожъяськыны туж яраз вал. Но татын но солэн интыез аслаз вылымтэ.- Монэ культура удысын тыршисьёслэн профсоюзылэн ёрос комитетэзлы кивалтӥсе бырйизы, - шуэ Елена Васильевна.- Дышетскыны Иже мыноно. Автобусэ тупамы шаерысьтымы изобразительной искусствоосъя музейлэн Алнаш ёзэтысьтыз смотрителен Анна Яковлеваен. Соку Ижын но Алнашын гинэ ужаз сыӵе аспӧртэм музей. Нылкышно юалляськыны кутскиз, кытын ужасько шуыса. Милям, пе, музеямы директормы ӧвӧл, ойдо. Мар кароно? Картэ пумит ӧвӧл. Но мар шуом мон редакциын? Али гинэ лыктӥ но кошкисько ни? Возьыт но кадь. Но собере пиналъёсме малпаны кутски. Ёросэтӥ ветлыку, соосты куддыр садысь но басьтыны беромисько.Музейын гань-ганьгес луоз, нокытчы потано уз луы. Кин соку тодэ вал, палэнысен гинэ ваньмыз капчи адӟиське шуыса. Уж дурын.Зэм, луэ вал, гань-гань кариськыса, астэ малпаса гинэ, пукыны. Шаерысьтымы художникъёслэсь суредъёссэс ваё, соосты ошылы но калыклы потты. Ма но со вераны быгаты на котькудӥз сярысь. Но мынам потӥз алнаш нылпиосты искусство борды кыскеме. Соин ик ёросысьтымы художникъёсын пумиськонъёс радъяны кутским. Али но та ужмы азьланьтӥське.Огпол Румыние ветлӥ. Отысь музейёсын тодматски но, Алнаше бертыса, адӟемме ӵош ужась эшъёсылы верай. Ваньмы бурдъяськимы: кунгож сьӧрын кадь ик кылдытоно усьтэм инбам улын музей. Соку музейлэн 50 сотка музъемез вал. Куала, мунчо, удмурт культуралы сӥзем корка ӝутэме туж потэ вал. Куноосты пумитаны фольклор ансамбль но кылдытӥм (али со «Даур» нимаське).Мылкыд ӝутӥськемен, рос-прос изьыны но ӧй быгаты ни. Но кытчы ваньмаз вуттӥськод: кивалтод но, экскурсиос но ортчытъялод? Эшшо ке мон туж пӧсекъясь нылкышно. Вамыштӥ культура удысысь дано ужась Вячеслав Булдаков дӥне. Вази: Вячеслав Михайлович, милемлы кивалтӥсь кулэ, кутске мон интые, нош мон научной сотрудник луо, творчествоен выро. Мон сямен, соку ик лӧптыса, ӧз басьтӥськы. Но соглаш кариськиз.Но соку усьтэм инбам улын музей кылдытыны таки ӧз пӧрмы. Уксё ӧз висъялэ. Музъем вань, мылкыд уртче, нош малпанэз улонэ пыӵатыны луонлык нокыӵе ӧвӧл. Оло, малпанъёсме кивалтӥсьёс дорозь рос-прос вуттыны ӧй быгаты, кулэ кылъёс ӧй шедьты. Ма, со вакытэ, оло, культураез рос-прос дунъяны быгатӥсез но ӧз сюры. Зэм, со дыре ик ӝужаны кутскиз Лудорвай музей-заповедник. Кыӵе милям соку сюлэммы бугыръяськиз! Музейын - тунсыко уж.1991-тӥ арын суредаськон искусствоосъя музей ӧрзэ воштӥз но шаертодон бордын ужаны кутскиз. Вераны гинэ капчи: кутскиз. Нокыӵе материалъёс ӧвӧл, экспонатъёс туж ӧжыт. Маин калыкез гочатод? Буш юртэ экскурсие уд ӧтьы ук. Уката ик Алнаше трос вуылыны кутскизы кунгож сьӧрысь куноос. Удмуртъёслэсь улэмзэс адӟыны шуыса, али ке но лыкто. Пыжиськемен но кырӟанэн гинэ уд пумита ук.Гуртъёстӥ ужасьёсыным ӵош ортчоно кариськи. Коркась корка, вашкала арбериоссэс юаса, ветлӥ. Нырысь малпай вал: адямиос но мылкыдыным бурдъяськозы, историлы арберизэс сётозы. Уката ик арбери понна уксё но тырылӥм ук. Но улонын мукет сямен луыса кошкиз. Витьымтэ куноез капчи мылкыдын нокин ӧз возьма. Куд-огез капказэ ик уг усьты вал, милям номырмы но ӧвӧл, шуылӥзы. Сётӥсез но куддыр арберизэ берен курылӥз, асьсэлы со, оло, сокем кулэ ке но ӧй вал.Огпол пиосмурт вашкала чассэ сётӥз. Туж чебер вал со. Пиез городысь бертэм но керетыны кутскем, малы доброез тус-тас кариськод шуыса. Лыктӥз но нуиз. Нош кӧня чалмаосты кузёоссы берен курылӥзы. Миськиськод, утялтӥськод, экспонатэ гожтӥськод, палэнысен чебер адӟиськыны кутске, лэся, но берен куремзы потыны кутске. Кӧня валэктон уж нуиськиз, арберизэс утёмы шуыса.Огполаз кылӥськиз: артысь Грак ёросысь бырись Сайка гуртын вашкала партаоссы сисьмо, егитъёс отын шудон инты кариллям. Со партаос, пе, 1898-тӥ арын басьтэмын ай. Мылкыд ӝутӥськиз огзэ ке но музеямы вайыны. Но маин? Техникаен нокин уг юртты. Мылкыдме усьтӥ Ижысь шаертодонъя музейын ужасьёслы. Соос но лӧптӥзы, милемлы но, пе, сыӵе парта кулэ, грузовой машина келязы. Сайкаысь школае вуимы. Воксё паймемын вал мон: выжъёсыз гинэ но плиткалэсь лэсьтэмын. Кин ке гур бордысь кирпичсэ бералляны вырем, но вормымтэ. Ми кӧня ке плитказэ кутӥмы соку. 2 парта сьӧрамы басьтӥмы. Табере республикаямы 2 гинэ сыӵе 4 интыен парта утиське.Туннэ музеямы 4 сюрс экспонатмы ни. Утчаны, люканы но татын утьыны быгатӥмы Г. Красильников писательлэсь но А. Оки кылбурчилэсь фондъёссэс. Ваньмыз со дэмен но ог-огмес валаса тыршемен. Ужасьёс соку трос ӧй вал уго: котькуд музейлы 1 наукая ужась юнматэмын. Али но ми 3 музейлы 7 кузя гинэ. Жаль, Вячеслав Булдаковлэн ӧз поты ни дорамы кылемез. Инты нош ик бушаз. Монэ ик выльысь та уже кутскыны ёртӥзы. Егит дыръяз.КышъяськонЕлена Соловьёва музейын директор луыса 10 ар ужаз. Уксё умой уг висъяло. Ашальчи Окилы сӥзем музей юрт, Геннадий Красильниковлы сӥзем музей юрт - ваньмыз куашка. Мар кароно? Сыӵе секыт вакытэ тупаз солэн кивалтонэз.- Кивалтон - кышномурт уж ӧвӧл, - лулӟе Елена Соловьёва. - Музеез возьыны гинэ кулэ ӧвӧл уго, сое тупатъяно но: я липет вия, я кенер усе. Нош ремонтлы уксё уг сёто. Музейёс коньдон ласянь котьку шымыртэмын. Но виясь липет шоры учкыса уд пукы ук! Мар луозы экспонатъёс! Соослы нимысьтыз температура, мускыт кулэ. Воксё ӟудыку, дорысь валес котырез вайиськом, вандылӥськом, краскаен зыраськом но пась липетэз соин кышъяськом вал. Зор-кот усемлэсь кӧнялы ке юрттылӥз. Огпол шӧдыны кутски: Красильниковлэн музеяз кызь пала адями пыре ке, выж пыд улын «ветлыны» кутске. Сое юнматытэк ӧвӧл. Спонсоръёсты утчано. Музейысь наукая ужась Валентина Кирилловаен џош вазиськимы Г. Красильниковлэн пиезлы. Юрттӥз. Соку ик йырамы малпан лыктӥз: уксё поттыны амал утчано. Сотэк музейёсты возьыны шуг.2001-тӥ арын Россиысь Культурая министерствоын ужме дунъязы, грамотаен пусйизы. Шаерысьтымы музейёс пӧлысь огез устоез вал ми соку, куд-ог ёросъёс дорамы дышетскыны вуыло вал. Миым но тужгес умойёсыз радэ сюрим. Валче ужаськомы Можга, Пичи Пурга, Вавож ёросъёсысь музейёсын.Вормонъёс басьтыкумы, коллективез дунъякузы, сюлэм вылын капчи луэ: юнме ӧй ужа. Пыды зол бызьылӥсь луысал на ке, али но оломар но лэсьтысал, дыр. Оло, мултэс пӧсекъямен-сюлмаськемен ик пыдъёсы туж лябӟизы. 4 толэзь ӧй ужа. Биньгозыме Марина Князевалы оски. Али со туж быгатыса кивалтэ. Ачим туннэ научной сотрудник луисько. Но мӧзмыны маза ӧвӧл. Али аслым ачим режиссёр кадь йӧтӥсько. Весь лыдӟиськоно. Дась адӟытонэз радъяса гинэ уг луы уго. Ваньзэ аслыд лэсьтоно-малпано. Материал люкано, сценарий гожтоно. Котькуд экспонатлэсь историзэ тодоно, соосты огазеяны быгатоно. Палэнысен гинэ ваньмыз ачиз лэсьтӥське кадь, нош зэмзэ ке, со туж секыт уж. Экскурсиен лыктӥсьёс дорысьтымы чилясь синъёсын пото ке, ачим но выльысь пушйисько кадь.Алнаше пӧртэм адӟытонъёс вуыло. Ваньмыз сярысь тодыны выриськод. Юан сётӥзы ке, юмоке медад усьы кадь, собере, пиналъёслэсь тунсыкъяськонзэс но бугыртоно. Огпол пичиос юало: кытысь тӥ сомында тодӥськоды. Тӥ но лыдӟиськиды ке, оломае но тододы, шуисько.Туж секыт вакытъёсаз Елена Васильевна нылпиосыз доры дыртэ. Туннэ нылызлэн но пиезлэн нимаз коркаоссы, асьсэлэн семьяоссы ни, пиналъёссы вордӥськемын. Соос котырын выронъяз Елена Васильевна дырлэсь ортчемзэ ик уг вала. Туж яратэ на сяськаос котырын берганы. Паймымон будос шедьтэ ке, одно ик коллективаз возьматэ.- Пенсие потӥ ке, вуриськыны кутско. Пичи дыръям дӥсь басьтыны шедьтыны уг луы вал. Соин ик 5-тӥ классысен анаелы но аслым дэремъёс вурыны кутски. Модая кыӵе ке выль журнал потэ ке, сое басьтӥсько, соя выкройка лэсьтӥсько ни вал. Кролик трос вордӥськомы вал бере, куэзлэсь изьы но пӧрмытъяме вань. Берло дыре вуриськон машина доры ки ӧз сузьылы ни вал. Нош сюлэм туж кыстӥське. Алигес лякиё шобрет пӧрмытӥ.Нылкышнолэн мукет но лушкем малпанэз вань. Картэз туж чебер кырӟа но гитараен шудэ. Ачиз Елена Васильевна кемалась вунэтӥз ни крезьгуро инструментэз кияз кутылэмзэ. Выльысь дышетскемез потэ. Кыӵе шулдыр кылӥське ук ӵошен кырӟамзы.Елена Сараматова Тускуптэмъёсыз геройлэн Теги: Алнашёрос даноадямиос тршорын | Лулчеберет |
Виталий Пронин 6-тӥ-10-тӥ южтолэзе Ижысь циркын ортче цирк искусствоя 12-тӥ калыккуспо фестиваль. Учкисьёсты паймыто Удмуртилэн шоркараз вуэм ог 200 артистъёс. Фото М. ЕгоровЧакласьконъёссы трос Туэ фестивале пырисько Россиысь, Австриысь, Польшаысь, Чехиысь, Эфиопиысь, Великобританиысь, Украинаысь, Эквадорысь, Австралиысь, Франциысь, Мексикаысь, Испаниысь, Америкаысь, Китайысь но Уйпал Кореяысь артистъёс. Соос пӧртэм жанръёсын ужало - быгатонлыксэс возьмато акробатъёс, жонглёръёс, гимнастъёс, эквилибристъёс, клоунъёс. Тросаз номеръёсы пӧйшуръёс пырисько. Сыӵе пӧртэм номеръёсты дунъяны туж секыт, шуэ Дмитрий Иванов - жюрилэн тӧроез. Д. Иванов Удмуртилэн культурая азьвыл министрез, Россиысь цирковой кун компанилэн кивалтӥсез луыса ужамын. - Ми жюриын котьку ченгешиськом, кинлы «Зарни гондырез» - валтӥсь призэз - сётоно, - шуэ Дмитрий Евгеньевич. - Кызьы ӵошатод коллективъёсты огназ ужась артистэн, дрессировщикез - клоунэн? Озьы ке но котькуд ар тужгес быгатӥсьёссэ бырйыны быгатӥськом, одно ик лыдэ басьтӥськом учкисьёслэсь мылкыдзэс. Дмитрий Иванов верамъя, таяз арын Ижын адӟыны луоз одӥг фестивальын но возьматымтэ выль номеръёсты. Таӵе бадӟым фестивальёсты дасяку, шуг-секытъёстэк уг луы, пе. Туэ Китайысь делегация вуытэк кыле ни вылэм - визаоссэс мырдэм басьтыса вуттӥллям. Озьы ке но та дырлы ваньмыз лад-лад мынэ ни. 12 ар ӵоже фестивалез радъясьёс дышизы ини ваньзэ пыр-поч дасяны. Циркын туж трос чакласьконъёс, осконъёс, - шуэ Д. Иванов. - Кылсярысь, барьер вылын манежлы мышкин пукыны уг яра, угось манеж милемыз сюдэ. Манеж вылэ потӥсь артистлэн азьтӥз ортчыны уг яра. Афишаосты небыт пукон яке диван вылэ ноку ум тыриське - соос выж вылын кылльыны кулэ. Типографиысь выль афишаосты вайизы ке, соос вылын кӧня ке лёгаськоно. Сценарий выж вылэ усиз ке - со вылэ пуксёно. Фото Д. КадыроваАчиз Дмитрий Иванов фестивальёсы ӵем вуылэ, жюриын пуке. Тунсыко артистъёсты Иже ӧте. Дмитрий Евгеньевич верамъя, Ижысь фестивале куриськисьёс трос - куд-огез сюрытэк но кылё. Монте-Карлоысь цирковой фестивальын со тодматскем Монаколэн принцессаеныз Стефания Мария Елизавета Гримальдиен - со дуннеысь цирк искусстволэн утисез лыдъяське. Туэ Монаколэн принцессаез Ижкаре вуоз. Дышетскыку - секыт, манеж вылын - капчи 1-тӥ-5-тӥ южтолэзе циркын репетициос ортчизы. Репетицие вуылыкумы, манеж вылын Владимир Дерябкин клоун, Россиысь дано артист, дасяське вал. Огдыре дораз манеж вылэ гондыр потаз, маскаръяськиз. Бӧрысь лусьтроез адями воштӥз - гондыр кадь ваменкук вамышъяса ветлӥз, солэсь рользэ быдэстӥз. Зэмос выступлениын адями интые гондыр ик потоз.Гондырлы трос репетициос кулэ ӧвӧл, со ваньзэ быгатэ ини, серекъяса вера Д. Иванов. Тани манеж вылэ Мексикаысь жонглёр Амаури Да Сильва потыны дасяське. Со Иже нырысетӥзэ вуэм. Солы 24 арес гинэ ке но, циркын 9 ар ужа ини. А. Сильва манежын огназ тырше, но юрттӥсез вань - сьӧраз котьку ветлэ ассистентэз - кышноез. Егит артист верамъя, семьяез кемалась цирк дуннеын улэ - артистъёслэн 4 поколенизы воштӥськем ини. Анай-атайёсыз 2 пол Монте-Карлоысь фестивале пыриськиллям. Амаури Да Сильвалэн но Монте-Карлое вуылэмез потэ. Фото: М. Егоров Одӥгаз сэргын Китайысь артистъёс ӝужыт моноциклъёсын ворттыло, йыръёссы вылын - чашаос. Уль На артистка верамъя, со пичи дырысеныз моноцикл вылын - 25 ар ӵоже ини. Али секыт но, кышкыт но ӧвӧл ини, шуэ Уль На, но та быгатонлык трос дасяськемез кулэ каре. Моноциклэн ворттылыны дышетскыку, усьылытэк ӧйлась, пе. Фестивале пӧртэм кунъёсысь артистъёс вуэмын ке но, ог-огзэс ваньзы валало. Кылысь кылэ берыкто Ижкарысь университетъёсысь дышетӥсьёс, озьы ик юрттӥсько волонтёръёс. Котькуд делегациен ужа ог 6-7 волонтёр - соос артистъёсты пумитало, котыр ласянь юрттӥсько. Китайысь артистъёсын 4-тӥ арзэ ужа Ижысь Андрей Полтанов. - Туэ мон ужасько Китайысь Внутренняя Монголия провинциысь вуэм артистъёсын, - шуэ А. Полтанов. - Китай кылэз мон ачим дышетӥ книгаосъя, Китайысь тодмоосыным кусып возьыса. Ачим но Китае кӧня ке пол вуылӥ. Китай кылын вераськыны быгатӥсько ке но, берыктӥсьлэн ужез капчи уг йӧты. Циркын терминъёс секытэсь. Озьы ке но мыным кельше та уж, кунгож сьӧрысь калыкен кусып возьыны котьку тунсыко. Фото: Д. КадыроваД. Иванов верамъя, Ижкарысь цирк фестивалез нырысетӥзэ радъяку, Удмуртилэн азьвыл президентэз Александр Волков шуэм: элькунысьтымы калык номырин уг висъяськы Монте-Карлоысь яке Парижысь калыклэсь - асьме адямиос но мед быгатозы цирк искусствоысь тужгес ӟеч номеръёсты но артистъёсты адӟыны. Озьы 12 ар талэсь азьло мытэм фестиваль Удмуртиысь учкисьёсты али но шумпоттэ. Анастасия Шумилова Туспуктӥз М. Егоров но Д. Кадырова | Лулчеберет |
Виталий Пронин Юалляськонъёс возьмато: Россиын 50 процентэз улӥсьёс пумит «Макдоналдс» выллем кунгожсьӧр сетьёслы.Агай-вынъёс, тодмо режиссёръёс Андрей Кончаловский но Никита Михалков Россилэн Президентэзлы Владимир Путинлы вазиськизы странаямы «Едим дома» сиськонниосты усьтон пумысен. Режиссёръёс пусъемъя, отын пӧраськозы асьме дорын поттэм, тазалыкез сӧрисьтэм сиёнлэсь - таин валче пайда поттозы асьме производительёс но. «Едим дома» брендлэн кузёез - А. Кончаловскийлэн кузпалыз Юлия Высоцкая.Елена Никитина Туспуктӥз Александр Горбунов Теги: Россиын | Иворъёс |
Виталий Пронин Вавож ёросысь Партчи (Гурезь-Пудга) гуртэ пырем бере ик кылӥськод пиналъёслэсь куараоссэс, юр-яр каремзэс. Гужем нылпиос доразы уг пуко — педло дэмен шудыны пото. Вавож ёросысь Партчиысь пиналъёсты котыразы люкало клубын ужасьёс.Туспуктӥз Максим ЕгоровПиналъёсты 15-тӥ пӧсьтолэзьысен котыразы люкало культурая юртысь но библиотекаысь ужасьёс. Доразы 6 арескысен пиналъёс ветло. Гуртысь нылпиосын ӵош шудэмзы потэ песянай-песятайёссы дӥне городысь вуэм покчиослэн но. Зоре-а, шунды-а пыже — нылпиос котькыӵе куазен люкасько. Доразы пукыса акыльтэмын ини, шуэ культурая юртлэн кивалтӥсез Екатерина Смирнова. — Нуналлы быдэ ог 25 пинал лыктэ, — вера Екатерина Александровна. — Ми педлон шудӥськом, олокыӵе но ужен выриськом. Котькуд нуналлы программамы дасямын, сое быдэстыны волонтёръёс но юртто. Али ми пиналъёсты инкуазез гажаны но утьыны дышетӥськом. Кылсярысь, ошмесъёсты чылкытатӥм ини. Алигес вуылӥм кузьыли муӵ дуре, сое пичи кенерен котыртӥм. Огнуналэ «Чылкыт шудонъёс» марафон ортчытӥмы — пиналъёс ульчаысь жуг-жаг бичазы. Кулэтэм арбериослэсь тунсыко киужъёс лэсьтыны но дышетӥськом. Ваньмыз та шудон кадь ортче, озьы пиналъёс уг мӧзмо. Матысь дыре нылпиос понна культурной ужрадъёс ортчытъялозы. Со сяна, нылпиос асьсэос но малпало, маин соослэн шудэмзы потэ. Талы нимысьтыз дыр висъяське. Пиналъёслэн яратоно интызы — клуб вӧзысь шудон площадка. Со трос муртлы чакламын, татын пӧртэм пумо лэйканъёс, тренажёръёс вань. Бызьылыны но, берганы-ӟечыраны но, эшъёсын гань-гань пукыны но луэ. Та инты 3 ар талэсь азьло лэсьтэмын, Вавож ёрос администрация юрттэмен. Кылем арын выль ӟечыранъёс пуктӥзы на, азьланяз но шудон интызэс паськытатыны малпало — угось татчы трос калык люкаське, уката ӝытъёсы но шутэтскон нуналъёсы. Партчиысь площадкаез пуктыны юрттӥзы школаын дышетскись пиналъёс но — быдэ вуымтэослы гужем ужаны луонлык сётэ Вавож черкогуртысь «Югдон» центр. Туэ но ёросысь 14-17 аресъем 25 пиналъёс ужалозы «Нылпиос — нылпиослы» программа улсын. Соослэн тыршеменызы, ёросысь 5 гуртысь нылпи площадкаос выльдэмын луозы. — Удмуртиысь Мугорез кыдатонъя, спортъя но егитъёсын ужан политикая министерство арлы быдэ юрттэ гужем каникулъёсты радъяны. Таяз арын, министерство юрттэмен, 2 программаез улонэ пыӵатӥськом, — вера «Югдон» центрлэн кивалтӥсез Елена Чернова. — Пиналъёс шутэтско но, ужало но. «Нылпи планета» проект улсын 560 нылпиос понна шудон интыос усьтэмын. Эшшо 150 пиналъёслэсь шутэтскон дырзэс радъяны юрттэ ёрос администрация. Кырын шудӥсь пиналъёсты адӟыса, шумпотоно. Гужем гуртъёсын мед кема чузъяськозы на пиналъёслэн мусо куараоссы, «чима-чима-чимали», «икча-кукча, чия-бура» верамъёссы. ________ Анастасия ШУМИЛОВА | Иворъёс |
Виталий Пронин 4-тӥдекабре пичипургаос ортчытӥзыПичи Пурга ёросысь литературалэсь арзэйылпумъянлы сӥзем сӥё-дано ужрад. Сарапулъёс Пичи Пургала вуизы литературной эстафетаез азинтыныТуспуктэм: басьтэмын Национальной библиотекалэн "ВКонтакте" бамысьтыз Отчы пыриськизыПичи Пурга ёросысь гожъяськисьёс,Национальной библиотекаысь ужасьёс ноСарапул городысь куноос:администрациен кивалтӥсьлэн воштӥсезВиктор Шестаков, культурая но егитъёсынужан политикая управленилэн кивалтӥсезИгорь Манылов но Сарапулысь библиотекаослэндиректорзы Лилия Быкова.Ӵапак Сарапул городысь литературалысӥземын луоз 2020-тӥ ар. Татысь гожъяськисьёслысӥзем ужрадъёс быдэс элькунамы ар ӵожеортчозы. «Удмуртиысьмуниципал кылдытэтъёслэн литератураоссылэннуналъёссы» проектэз Национальнойбиблиотека мытӥз 2017-тӥ арын. Сокуэлькунамы тодматскизы алнаш литератураен,2018-тӥ арын - можга гожъяськисьёсын. Туэсӥлы каризы Пичи Пурга ёросысьписательёсты. Проектлэн символъёсыз - гожъяськон тылы но пулэсь вӧлэм мунё - сарапулъёслы сётэмын вал. Анастасия Шумилова "Удмурт дунне" газетын ужасьёс, Пичи Пурга ёросысь потэм гожъяськисьёс Е. Миннигараева но А. ШумиловаТуспуктэм: басьтэмын Национальной библиотекалэн "ВКонтакте" бамысьтыз | Лулчеберет |
Виталий Пронин Гуртоос доры вуылӥз культурая но туризмъя министр Владимир Соловьёв.15-тӥ декабре Сарапулысь Юрино гуртын усьтӥськиз выльдэм культурая юрт.Гуртоос таӵе воштӥськонъёслы туннэ ке но уг оско на. Клубзылэн липетэз вия, фундаментэз куашка ни вал уго. Нош табере борддоръёсыз выль буёлъёсын чиляло. Ки миськон сэрегзы но, сьӧроссы но табере шуныт липет улын. Таӵе выльдӥськонъёсты ортчытыны луиз «Огъя Россия» партилэн гурт клубъёсты выльдонъя проектэз чотын. Юрино клублы озьы висъяськиз 800 сюрс манет.Гуртоос клуб усьтонэ зэмос празднике сямен лыктӥзы. Гуртоос доры вуылӥз культурая но туризмъя министр Владимир Соловьёв. Та нуналэ ик паськытатэм сцена вылын авторской но патриотической кырӟанъёсъя 15-тӥ ёрос фестивальлэн гала-концертэз радъяськиз. Отчы пыриськиз 96 мурт.Елена Сараматова | Улон-вылон |
Виталий Пронин Туспуктэм udmurt.ru сайтысь Александр Бречалов но «Т Плюс» огазеяськонлэн генеральной директорез Андрей Вагнер Ижкарлэсь шунтӥськон сетьёссэ выльдон сярысь вераськизы. Пумиськонэ пыриськизы Удмуртилэн Правительствоезлэн председателез Ярослав Семёнов но Ижкарлэн йырыз Олег Бекмеметьев. 2022-тӥ арын огазеяськон малпа Ижкарысь 70 иськем пала шунтӥськон сетьёсты выльдыны, со сяна станциосты но мукет объектъёсты туала карыны. Со понна 11 миллиард манет кулэ луоз. 2026-тӥ арозь огазеяськон станцилэсь 3-тӥ но 4-тӥ энергоблокъёссэ выльдоз, мощностьсэ 30 МВт-лы будэтоз. - Удмуртия партнёрмы кемалась луиз ни, - вераз Андрей Вагнер, - али улосвылын кӧня ке проектмы пыӵатӥське. Азьланяз но кусыпъёсмес ум ыштэ. Удмуртилэн Тӧроез Александр Бречалов вераз, шаерамы эстӥськон умой мынэ шуыса. Вань шуг-секытъёс дырыз дыръя тупатӥсько. Нош Ижкар шунтӥськон сезонлы дась вал. Теги: бречалов тплюс | Иворъёс |
Виталий Пронин Токиоын ортчись Олимпиадае мынэмъёс пӧлысь одӥгез — Эльвира Хасанова. Можга городын вордскем но будэм нылаш та вакытэ Саранскысь педагогикая кун университетын дышетске, 4-тӥ курсэ выжиз. Эльвира ХасановаМожгаын дышетскыкуз, Эльвира биатлонъя секцие ветлӥз, 7 ар мугорзэ кыдатӥз Россиысь дано тренер Алексей Коротаев дорын. 2016-тӥ арын малпамтэ шорысь кадь пыриськиз но вормиз шаерысьтымы ӝог вамышъянъя ӵошатсконын. Отысен сое синйылтӥз шаерысьтымы ӝог вамышъясьёслэн тренерзы Екатерина Ежова, ас дораз ӧтиз. Мукет амалэ выжемезлэсь азьло нылаш кема малпаськиз, анай-атаеныз кенешиз. — Монэ ӧтьыса, тренер социальной вотэсъёс пыр гожъяз — мон соосты ӧй но усья, ӧй но лыдӟылы соку. Собере телефонам жингыртӥсь луиз, тодмотэм номерез кутоно кариськи — тренер Е. Ежова вылэм. Трос ик ӧм вераське, монэ ас дораз ӧтиз, нош мон ӝог ветлонэн выреме уг поты шуи, — тодаз вае Эльвира. Но Екатерина Ежова егит спортсменкаез ас палаз берыктыны быгатӥз. Нырысь гужемаз сборъёсы Саранске ветлӥз но пыдъёсыз висьыны кутскизы вал. Ижевске бертыса, ӧжытак шутэтскыны дыр сётӥзы. Выль амалнылашлы кельшиз, пумозяз йӧнатӥськытэк, стартэ потыны дась ни вал, тренерез сое кужмысь дораз шутэтскыны ыстӥз. — Мон малпамъя, соку ми шонер лэсьтӥмы, — шуэ тренерез Екатерина Ежова. — Пыдъёсыз висизы ке но, Эльвиралэн ӵошатсконъёсы пыриськемез туж потэ вал. Ӵошатсконэ кужмысь пыриськысалмы ке, оло, спортысь ик кошкысал. Бурмемез бере ваньмыз радъяськиз, ӝог вамышъян сое бурдъяз кадь. Огдыре ми Эльвираен тренировкаосмес ӵош ортчытъямы. Эшъёсмы пӧлысь со кужмо но юн сямо луэменыз висъяськиз. Э. Хасанова — Россиысь одӥгез кужмоез спортсменка. Егит ке но, ваньзэс паймытъяны вуиз ни. Инвожо толэзе Литваын ӝог ветлонъя фестиваль дыръя вормиз но олимпийской куронъёсты быдэстӥз. Нош со бӧрсьы Таллинын дисквалифицировать каризы техникаез эскерись судьяос. Ӝог ветлонъя ӵошатсконын котьма луыны быгатэ, куд-ог дыръя спортсменъёсты финише вуэмзы бере но вожвылъяськонысь потто. Нылаш ӧз юскиськы, азьланяз ортчоно ӵошатсконъёслы золгес дасяськиз. Тодӥськомы, котькуд стартэз но тренировкаосыз со чидатэк вите шуыса, угось, калык шутэтскыку но, ялан поръя, вамышъя. Юн сямызлы луыса Эльвира Россилэн сборной командаяз шедиз. Токиоын ортчись Олимпиадае со Россиысь эшъёсыныз ӵош 30-тӥ пӧсьтолэзе гинэ вуыны кулэ, 6-тӥ гудырикошконэ 20 иськеме вамышъялоз. Эшмылы ми юн оскиськомы! Юлия Турова | Спорт |
Виталий Пронин Фома Ермаковлы луыса удмурт калык понна усьтӥськиз Кузебай Гердлэн нимыз. Фома Ермаковлэн наукаез азинтэмез, К. Гердлэсь нимзэ калыклы берыктэмез, семьяен улэмез сярысь вераськизы Вавож ёросысь вордӥськем Итчи-Докъя гуртаз. Котыр ласянь нырысетӥ - Ӵем дыръя озьы луэ: адями улонысь кошке но, со сярысь вунэто, - веранзэ мытӥз «Удмурт Кенеш» огазеяськонлэн кивалтӥсез Татьяна Ишматова. - Али капчи вераны: кыӵе чебер нунал, чебер лыдпус. Но ачиз Фома Ермаков кыӵе но шуг-секытъёс пыр ӧз поты. Аслаз эшъёсыз ик сое ӧз валалэ, кизэс ӧз сётъялэ. Озьы ке но Фома Ермаковлы луыса удмурт калык понна усьтӥськиз Кузебай Гердлэн нимыз. Вавож ёрос данъяськыны кулэ, сыӵе бадӟым адямиос, югдытӥсьёс та музъем вылысь потэмын шуыса. Соосъя мертано кылмес, ужъёсмес, котьку но ог-огмылы юрттыны тыршоно. Фома Ермаков берло дыре сокем ик ӧз пота ни калык пӧлы, но туж яратылӥз пиналъёс азьын вераськыны. Соин ик мон оскисько: егитъёс со сярысь котьку тодазы возёзы.- 20-тӥ даурез учконо ке, Фома Ермаков кадь литературоведъёс ӧвӧл ни, - пусйиз писатель Николай Кузнецов. - Со тужгес кужмоез, тужгес рос-прос ужасез вал. Солэн котькуд лыдпусэз, котькуд учырез уно пол эскеремын. Мон архивъёсысь К. Гердлы сӥзем документъёсты шедьтӥ но нырысь ик соосты Фома Кузьмичлы возьматӥ. Ас вакытаз шараяны лэзьымтэ архивъёс дорозь вуэмелы со туж шумпотӥз. Нош табере мынам Гердлы сӥзем книгае дуннеысь 16 кылэ берыктэмын ни. Жаль, асьмелэн шедё вожъяськисьёс, пыд пуктӥсьёс. Сыӵе адямиос Фома Ермаковлэн улоназ ӧжыт ӧй вал. Но вожъяськыса улоно ӧвӧл, ужано. Огпол мон кури сое: гожтэ вал, кыӵе ужъёсъя тӥ нырысетӥ луиськоды. Со мыным быдэс бам тыр гожтӥз: 20 пала ужъёсъя, ӧръёсъя.Кылсярысь, Ф. Ермаков - удмурт литературоведениея нырысетӥез кандидат, нырысетӥез удмурт профессор-литературовед, удмурт кылын нырысетӥ монографилэн авторез, К. Герд нимо премилэн одӥгез нырысетӥ лауреатэз но трос мукет. Ф. Ермаковлэн Вера нылыз но Елизавета но Екатерина нунокъёсыз.- Жаль, Ф. Ермаков сярысь асьмелэн ӧжыт тодо ай, - ӧпкелиз Николай Спиридонович. - Удмурт кун университетмы, удмурт филологияя нимаз институтмы вань вылысь удмурт писательёс, литературоведъёс сярысь рос-прос гожтэм диплом ужъёс али ӧвӧл.- Фома Ермаков туж аспӧртэмлыко адями вал, - тодаз вае шаерчи но дышетӥсь Валерий Ганеев. - К. Гердлэсь чуръёссэ сыӵе быгатыса лыдӟылӥз - соку ик валаськод кылбурлэсь зэмос пуштроссэ. Фома Кузьмичлэн ӝуткамезъя мон школамылэн историеныз тунсыкъяськыны кутски. Туж паймисько вал солэн визьмызлы, шаерзэ гажаны быгатэмезлы, историез ӟеч тодэмезлы. Огвакытэ бадӟым уж мынӥз республикаысьтымы инты нимъёсты удмурт но ӟуч кылъёсын гожъянъя. Вавож ёросысь инты нимъёсты шонер берыктон ужез Анатолий Максимович Егоров дышетӥсьлы но мыным сётӥзы. Нош ми мар бордысен кутскыны ум валаське. Вазиським Ф. Ермаковлы. Со милемыз Ижысь архиве нуиз, отысь ужасьёс доры пыртыса кельтӥз. Отын ми умой-умой ужамы. Ачиз Фома Ермаков, гуртъёслэсь нимъёссэс тодэм сяна, котькудӥзлэсь кылдон сюрессэ но мадьыны быгатэ вал. Зэмос визьмо удмурт адями, гожъяськиз - синмаськымон, улӥз - вожъяськымон.Со туж шудо валУжрад дыръя возьматэмын вал Ф. Ермаковлы сӥзем видеоадӟытонъёс, тодэ ваемын улонысьтыз яркыт суредъёс. Аспӧртэм кузьым луизы Вера Фоминична нылызлэн но Елизавета нунокезлэн тодэ ваёнъёссы.- Адямиен артэ улӥськод ке, сое воксё мукет сямен адӟиськод, - шуиз Вера Фоминична. - «Лицом к лицу лица не увидать» шуэм кадь. Тросэз творчество удысысь адямиос ас дуннеязы уло. Но милям атаймы туж усьтӥськем адями вал, туж юн гажаз семьязэ. Ми понна со нырысь ик атай. Анаен ӵош соос 61 ар улӥзы. Огпол но керетэмзэс, куара будэтэмзэс гинэ но кылэммы ӧвӧл. Ми сузэреным огбыдӟаесьгес вал, пичи дыръямы атаез кыкнапалтӥз кутӥськом но Гоголь бульвар кузя ветлӥськом. Мамамы серекъялляз: самовар сямен поръяськоды. Атай отын ик милемлы кыӵе ке пу силёослэсь шудонъёс вӧлылӥз. Котьма лэсьтыны быгатэ вал. Ӵемысь быдэс семьяенымы зарезь дуре ветлӥмы. Со туж данъяськылӥз, ваньмы ӵош кариськыны быгатӥськом шуыса. Семья ужъёслэсь ноку ӧз палэнскылы, яратылӥз лавкае няньлы ветлыны. Нош кин ке висе ке (нылпиосыз-а, нунокъёсыз-а), одно ик, ческыт пирожной басьтыса, пыре вал. Дӥсь но, пыдкутчан но басьялляз. Сад-бакчаямы кык ар ӵоже ачиз корка пуктӥз. Туж жуммиз соку, но мылкыдыз бурдъяськемын вал. Тодӥськом, атаймы туж трос секытэз чидано луиз, но озьы ке но солэн улонэз шудо вал. Вавож ёросысь Гурезь-Пудга гуртысь Кузебай Герд нимо музей-юртын ужасьёс.- Ми понна Фома Ермаков ним кыклы люкиське, - шуиз Елизавета нунокез. - Одӥгез пӧртэм энциклопедиосын пумиськылӥсь тодосчи. Мукетыз - огшоры песятай. Со дорын котьку туж шуныт, лякыт вал. Со сыӵе яратӥз куно пумитаны! Песятаймы туж данъяське вал аслаз удмурт калыкеныз, вордӥськем гуртэныз. Мон малпасько, али но со татын милемын ӵош шумпотэ. Та ӝыт азьын 2 нунал ӵоже куазь туж жобаськиз: зоре, лымыя, тӧлаське. Сыӵе ик улонэз вал песятаймылэн. Но вузӥсь тӧлъёс пыр потыса но, со ӧз чигы, йыг-йыг сылӥз.- Озьы пӧрмиз, Вавоже ми ӵемысь вуылӥм ке но, тросгес улӥмы Гурезь-Пудгалан (анаез кулэм бере отын сюранаез дорын улӥз пичи Фома - Е. М.). Огвакытэ атайлэн вордӥськем интыяз мыныны ӝуткаським ик вал, но куазь уродэн отчы сюрес ик ӧй вал, - тодаз вае Фома Кузьмичлэн Вера Фоминична нылыз. - Берло дыре та сярысь сокем ӧм но малпаськылэ ни, трос мукет сюлмаськонъёс шедьылӥзы. Но гуртоос асьсэос доразы ӧтизы но, мылкыд бугырскиз. Гуртоослы но, «Удмурт Кенешлы» но тау кариськом атаймылэсь нимзэ сыӵе сӥлы каремзы понна.- Али, татчы вуыса, ми валам, малы песятай сокем яратэ вал куно пумитаны. Татын сыӵе мыло-кыдо, лякыт калык улэ! - ватсаз на Фома Кузьмичлэн Елизавета внучкаез.Фома Ермаковлы сӥзем ужрадлэн кыкетӥ люкетаз Вавож ёросысь «Бӧляк», «Инвожо», «Предание» коллективъёс но школаын дышетскись нылпиос концерт возьматӥзы. Мероприятие йылпумъяськем бере ни вераськон ӝутскиз Фома Ермаковлэн вордӥськем гуртаз солы сӥзем мемориал пул инъян сярысь. Соку Фома Кузьмичлэн нимыз али будӥсь нылпиослэн сюлэмъёсазы пыраклы пыӵаса кыльысал.Елена Миннигараева Теги: удмуртлитература | Улон-вылон |
Виталий Пронин 1-тӥ-3-тӥ куарусёнэ Ижын 5-тӥзэ ни радъяськоз «Лыдӟиськы, Ижкар!» фестиваль. Аслэсьтыз ужрадъёссэ дасяз «Удмурт дунне» газет но. «Лыдӟиськы, Ижкар!» фестиваль туэ вуттоз совето вакытъёсы - соку Россиын уло вал дуннеысь тужгес но лыдӟиськись адямиос.«Лыдӟиськы, Ижкар!» фестиваль туэ вуттоз совето вакытъёсы - соку Россиын уло вал дуннеысь тужгес но лыдӟиськись адямиос. Ӵошен ми тодамы ваём со вакытысь яратоно книгаосты, лисъялом тужгес но лыдӟымон журналъёсты, черодын сылом дефицит книгаослы. Одӥгъёссэ дунын басьтыны луоз, мукетъёссэ - талонэн. Татчы вуозы Москваысь но шаерысьтымы 20-лэсь уно книга поттӥсьёс.Фестивальлэн нырысетӥ нуналаз ик калык пумиськоз шаерысьтымы 3 тодмо литераторъёсын - Вячеслав Ар-Сергиен, Сергей Гулинэн но Сергей Жилинэн. Ваньзы соос пӧртэмесь, но огазея одӥгез - удмурт шаер но одӥг вакыт.- Вордӥськем палъёстэ, солэсь историзэ уд яратӥськы ке, озьыен, тон уд яратӥськы астэ, - вера Сергей Жилин. - Но историез но историлы дышетыны, мон понна, пӧртэм верамъёс. Та сярысь ик верало мынам кылбуръёсы, киноосы, очеркъёсы.Сергей Гулин но шаер сярысь туж лэчыт кылбуръёс гожъя: политикае но зымылэ.Фестивальлэн дуно куноосыз - ӟуч писательёс - Александр Кабаков но Владимир Сотников. 2011-тӥ арын Александр Кабаков Евгений Попов журналистэн ӵош гожтӥз «Аксёнов» тодэ ваёнъёссэ. Отын тодмо писатель Василий Аксёнов лыдӟисьёслы выль сямен усьтӥське. Александр Кабаковлэн мукетаз романаз - «Всё поправимо» - одӥг адямилэн сюресэз пыр возьматэмын быдэс поколенилэн улонэз: Сталин вакытысь пичи дыр, тузӥ «оттепель» дыръя быдэ вуон но 90-тӥ аръёсы пересьмон. Та книга пусъемын «Большая книга» но Аполлон Григорьев нимо премиосын.Владимир Сотников тросгес гожъяське нылпиос понна. «Чёрный котёнок», «Мой первый детектив», «Детский клуб приключений» - оглом гожтӥз 30 пала повестьёс. Лыдӟисез со бордаз кыске приключениосыныз, чебер кылыныз. Вань суредъёсыз мылкыдъёс бордысь кылдо кадь. 0+Мария Векшина Теги: кытынкумар | Улон-вылон |
Виталий Пронин "Шунды тылсиосын" шутэтскизы 35 пиналъёсИюнь пумын Можга карын «Шунды тылсиос» лагерь йылпумъяськиз. Туэ со радъяськиз ньылетӥзэ.Котьку сямен, «Шунды тылсиосын» шутэтскизы Алнаш, Грак, Вавож но Можга ёросъёсысь 35 пиналъёс.Азьлапал ик радъясьёс пӧртэм школаосы лэзьязы лагерь сярысь иворез. Школаын ужасьёс асьсэос бырйизы, кин шутэтскоз «Шунды тылсиосын».«Шундыкарын» кадь ик, «Шунды» огазеяськонлэн Можга ёзэтысьтыз ёзчиослэн ортчытэм лагерязы нылпиос асьсэлэсь быгатонлыкъёссэс волятӥзы пӧртэм ӧръёсъя: «Эстрада» (дышетӥз Марина Прозорова (Карпова), солы юрттӥз Марина Михайлова), «Журналистика» (дышетӥз Татьяна Иванова), «Хореография» (дышетӥз Елена Сюгаева), «Театр» (дышетӥз Ольга Иванова) но «Киуж» (дышетӥзы Калык киужъёсъя ёрос центрын ужасьёс).Нылпиос понна радъяськизы тунсыко шудонъёс но ӵошатсконъёс, визь сынанъёс но психологической тренингъёс, соос пӧлын «Чеберай но Батыр», «Удмурт сюан», «Гербер», «Серекты» но трос мукетъёсыз. Сменаен кивалтӥз Марина Прозорова, валтӥсь вожатой вал Оксана Куликова. Солы юрттӥзы Марина Михайлова, Надя Сапожникова, Петя Лекомцев но Максим Матвеев.Мукет ёросъёсын удмурт нылпиослы таӵе лагерьёс уг ортчыло.Туспуктӥз Надежда Сапожникова Теги: лагерь Можга Нылпиос Шунды | Иворъёс |
Виталий Пронин Фёдор Суворовлэн 75 аресэзлы кузьым - выль бичет75 арессэ пусйиз Удмуртиысь дано журналист, шаерысьтымы Писательёслэн огазеяськонзылэн ёзчиез, «Советской Удмуртиын» кема аръёс ӵоже ужам Фёдор Суворов.- Фёдор Александрович, лыдъяськоды-а кылбуръёстылэсь, басняостылэсь лыдзэс?- Басняосы ог 500 котыр луизы ни, вылды, нош кылбуръёсыя учёт воксё уг нуиськы. Мылкыд бугырске, чуръёс кисьтӥсько - мын но лыдъя на соосты!- Тодады возиськоды на-а нырысетӥ кылбур пӧрамдэс?- Школаын дышетскон вакытам удмурт кыл нырысетӥ интыын вал, солы сомында саклык висъяськиз - туала вакытэн уд ӵошаты! Удмурт кыллы дышетӥсьмы Гавриил Георгиевич Елмашев ас котыраз люказ гожъяськыны йӧндырисьёсты. Пӧлазы вал мон но. Со вакытэ мон туж синмаськемын вал бускель гуртысь нылашлы. Улэме уг луы вал ни сотэк. Та мылкыды ик кисьтӥськиз нырысетӥ кылбурам.- Серемес веранъёсыныды мылкыдэз син куспын ӝутыны быгатӥськоды. Кинлэсь пыӵаз таӵе быгатонлык?- Нэнӥе туж мактаськись вал - солэсь пыӵаз, дыр. Папаме рос-прос тодыса ӧй вутты. Мон ай вордӥськыны вуттӥськымтэ, со Быдӟым оже кошкем ни. Доре вуиз со 1947-тӥ арын, секыт сӧсырмыса. Тазалыкез лябӟемын, сиськыны но мырдэм сиське - кыӵе мактаськон луоз на. Бертэмез бере 3 ар гинэ улыны чидаз на.Война вакытэ улон ӟечгес вал, нянь но шедьылӥз. Ёрмон, сютэм улон кутскиз ож йылпумъяськем бере - соку кӧтэз тыроно луиз пыдул сиёнэн: беризь куарен, сьӧдпотэн, сисьмем картошкаен. Пичи дырысен ик воргорон уж борды басьтӥськоно луиз. Ува ёросысь Удугучинысь школаез йылпумъяса, механизатор луыны малпасько вал, но мон кадьёс лачак вылӥллям ни. Озьы мон армие кошки, собере Ижысь заводъёсын электросварщикын ужай. Отын 15 ар тырши но Удмурт пединститутысь филология факультетэ пыроно кариськи - удмурт кыл борды кыстӥськонэ сомында ар куспын ышымтэ-бырымтэ.Студент вакытам ик сюрес лёги «Советской Удмуртия» газетэ: нырысь тырши собкор луыса, собере «Шӧкыч» бамез дасяны оскизы. Озьы мон «шӧкычъяськи» 25 ар пала. Со дырысь тодам кылиз быдэс толэзь ӵоже Москваын дышетскеме - сатирая но юморъя «Крокодил» журнал кичӧлтэмъя отчы люкаськизы быдэс Совето Союзысь фельетонистъёс. Визьнодаз милемыз со вакытысь туж тодмо фельетонист Александр Моралевич.«Шӧкычлэн» пайдаез бадӟым вал - фельетонъёс, сатира пыр шараяллямы улонысь шекъёсты. Судэ сётъян учыръёс, «антисоветщина» шуыса кышкатъянъёс но вал. Мар ватонэз: фельетонъёс гожъяме понна монэ кинъёс ке огпол тышказы но - шедиз, пе, татын моралист. Олокыӵе но учыръёс вал, но со вакытэ редакциын ужаме тодам кылиз ӟеч коллективен, чебер нылъёсын. Уродзэ малы тодэ ваёнэз, озьы ук?- Нылъёс вылэ вуим бере, юан сётытэк, уг чидаськы: уноез кылбуръёсты сӥземын пӧртэм нимъёсын нылкышноослы, ваньмыз сямен соос кырӟанъёслы пӧрмемын ни. Та нимъёс инмысь басьтэмын ӧвӧл, дыр, ук?- Сюлэм пыр поттытэк, кызьы кылбур пӧрмытод?! Котькудӥз улонысьтым адями: басьтом тани Лиза нимез - син азям соку ик пуксе егит дыръям тодматскем Лиза нимо удмурт нылаш. Со сокем веськрес вал - вӧзтӥз ортчисьёс синзэс вошъятэк учкылӥзы. Озьы мынам синмаськонэ кылбуре кисьтӥськиз. Котькуд нимъя таӵе учыръёсты тодам вайыны быгато.- Та нуналъёсы «Удмуртия» издательствоын потӥз «Туйву куарен мон усьыло» выль бичетты.- Вылез кылбур бичетэ кык люкетлэсь: удмурт но ӟуч кылбуръёслэсь. Ӟуче берыктӥз кылбурчи Зоя Кононова. Тау солы. Куинетӥ бичетэлы но ужъёсме - сонет тугокоосме, кылбуръёсме - дасяй ни. Серемес веросъёсме, сценкаосме но нимаз поттысал на кадь...Елена Тугашова Фёдор Суворов[row][third_paragraph]МартПыэктэмын на писпуос,Тӧла, жоба на куддыръя.Пурысьтало шуръёс, тыос,Пеле пыре ӵана куара.Пельто ини тулыс тӧлъёс,Пилемъёсты ӵуже шунды.Кыре пото шунды сиос,Чиль-дол пиштэ южмам лымы.Тулыс нунал сюдэ арез -Кизись чакла бусыосты.Гонӟыртыкуз тӧри валэзУг гуштыл на сюрес вылтӥ.Йыркуръяське ӵукна кезьыт,Чепыльскылэ на бамъёсы.Нош март вуиз, нырысь шунытВайиз мӧзмем сюлэмъёсы.Ӟольгыриос но ӟабыльто,Палэнтӥ ортчиз бырон.Выль тулысэз ваньмыз витё,Пушъе, ӝужа нош ик улон.[/third_paragraph][third_paragraph]Куке уд учкиськы шорамКуке уд учкиськы шорам,Йыромисько мон улонын.Ваньмыз луэ соку арам,Ӝомыт луэ сюрес вылын.Куке уд учкиськы шорам,Вож арама но чусоме.Кайгу пыре соку сюлмам,Сӥя тыныд вань осконэ.Куке уд учкиськы шорам,Дунне вылын вуёмисько.Вожан сильтӧлӝутске сюлмам,Гужем шорынмон кынмисько.Куке уд учкиськы шорам,Калык пӧлын номон огнам.Улон тонэн гинэ югыт,Мон бурмемын, дыр,тонэныд?Куке уд учкиськы шорам,Куке уд вазиськы шорам,Куке вӧзам ӧвӧл ке тон,Малы мыным сыӵе улон?[/third_paragraph][third_paragraph]ПумиськонЧалмыт, зӥбыт мон улӥсько,Кулэ ӧй вал ини зарни.Пумен троссэ вунэтӥсько,Малы адӟи тонэ, Мани.Шуак потӥд тон син азямКӧсэктыса, ӵыжектыса.Кенжиз мынам но сюлэмамСоку тылпу, юн тэляса.Азьло сямен ик учкиськодШорам мусо синъёсыныд.Азьло сямен ик чупаськод,«Мӧзми, мӧзми», - шыпыртӥськод.Вождэ эн вай мыным, Мани.Улон бугор тугаськемен,Вунэтӥськем, лэся, тонэ.Нош ма карод та сюлэмен?Палэс кылем яратонмесТырмытыны, дыр, дыртыса,Я, чупа, чупа ӟырдытгес,Кӧтӝожъёстэ веськатыса.[/third_paragraph][/row] Теги: ЛитАР Удмуртиыськизилиос | Улон-вылон |
Виталий Пронин Туспуктэм: https://vk.com/apmcur Уксё висъямын «Удмурты. На земле древних Алангасаров» книгаез поттыны. Грантэз сётэ Печатья но ивор вӧлмытонъя федерал агентство “Лулчеберетэз но туризмез азинтон” программая. Книгаез лэсьтӥз “Удмуртия” книгапоттонилэн валтӥсь редакторез Георгий Грязев. Автор одӥг азе люказ пӧртэм вакытъёсы улэм пыдйылчиослэсь, гожъяськисьёслэсь, тодосчиослэсь удмуртъёс сярысь гожъямъёссэс. Озьы татысь шедьтыны луоз удмурт калыклэн XII–XXI дауръёсы улэм-вылэмез сярысь эскеронъёсты, удмуртъёслэсь мадёсъёссэс, батыръёс сярысь веранъёсты, Иднакарлэсь улэм-вылэмзэ но мукет. Вераны кулэ, “Удмуртия” книгапоттоннилэн та нырысетӥ вормонэз ӧвӧл ни. 2019-тӥ арын со 2 книгалы грант утӥз: озьы лыдӟисьёс кие вуизы «Секреты удмуртских мастеров» но «Сарапул – жемчужина Прикамья» книгаос. Мария Петрова Теги: издательствоУдмуртия книга | Лулчеберет |
Виталий Пронин Мари издательствоын пор тодосчи Семён Дмитриев ӟуч-пор кыллюкам поттӥз, ивортэ Марий Элысь Кльтурая, печатья но нациослэн ужъёссыя министерство.Педагогика наукаосъя доктор, профессор азьвыл но дышетскисьёс понна трос словарьёс кылдытӥз ни. Выляз ужаз пыртэмын вераськонын али дыре кутӥськись кылъёс.Кыллюкам дасямын школаын дышетскисьёс но пор кылэз дышетыны мылкыд карисьёс понна. Теги: кыллюкам МарийЭл пор | Иворъёс |
Виталий Пронин 8-тӥ пӧсьтолэзе Россиын пусъё Семьялэсь но яратонлэсь нуналзэ. Со Пётр но Феврония святойёслы сӥземын. Удмуртиын та ужрад туэ 8-тӥзэ ортчиз. «За любовь и верность» медаль басьтӥз Николай Спиридонович но Алевтина Никифоровна КузнецовъёсИжысь дун-чылкыт Михаиллэн собораз 25 арлэсь кемагес валче улӥсь семьяосты данъязы. Куазь зорыса улэмен, ужрад собор пушкын ортчиз. Сӥё-дано ужрадэ Елена кузпалэныз ӵош вуиз Удмуртилэн Тӧроезлэсь ужзэ быдэсъясь Александр Бречалов. Со люкаськем калыкез праздникен ӟечкылаз:- Кузпалэным ми 5-тӥ классысен ог-огмес тодӥськомы ини, 22 ар шудо семьяен улӥськом, 2 синмаськымонэсь нылпиосмес будэтӥськом.Та ужрадын шаерысьтымы 30 усто семьяез данъямын, «За любовь и верность» медален пусйемын вал.Адӟем карымон семьяос пӧлын пӧртэм удысын тыршисьёс вал: суредасьёс, тодосчиос, дышетӥсьёс, заводын ужасьёс. Соос радын пусйизы Андрей Иванович но Надежда Ивановна Ураськинъёслэсь семьязэс. Андрей Ураськин Удмурт театрлэн директорез, нош Надежда Ураськина Дышетон удысысь йӧскалык ужпумъёсты тодон-эскронъя институтлэн директорез луо. Соос визьмо нылзэс будэтӥзы. Озьы ик медаль басьтӥз Николай Спиридонович но Алевтина Никифоровна Кузнецовъёс. Тодмо удмурт историк, дано журналист Николай Кузнецов кузпалыныз 30 арлэсь трос ог-огзэс валаса, тупаса уло ни, 2 йӧно пиоссэс пыд вылазы султытӥзы. Пиоссы Москва палан уло, компьютер дизайнеръёс луыса ужало.Озьы ик та ужрадын сӥлы каризы «Семейные трудовые династии» элькун вожвылъяськонын вормисьёсты. Удмуртиын со 2016-тӥ арысен радъяське. Туэ 3 номинация ялэмын вал, озьы «За эффективную работу» номинациын вормизы Можга ёросысь Вершининъёлэн семьязы. Гурт удысын выжыысьтызы 4 поколение тырше ни, котьку азьветлӥсьёс радын луо. «За преемственность поколений» номинациын вормизы Шаркан ёросысь «Луч» гурт хозяйствоысь Перевощиковъёслэн династизы. 3 поколениысь 34 адями тыршо соос гурт удысын. «Старейшая династия» номинациын вормисьёс луизы Алнаш ёросысь «Молодая гвардия» гурт хозяйствоысь Загибаловъёслэн династизы. Таосызлэн огъя ужам аръёссы 1062 ар луэм ини. Выжыысьтызы али 48 адями тырше хозяйствоын.Наталия Самсонова Туспуктэм: udmeparhia.ru | Улон-вылон |
Виталий Пронин Шаркан ёросысь Пичи Билиб гуртысь М. Перевозчиков эмъяськыкуз (паллянысез).Песятае Михаил Никифорович Перевозчиков вордӥськиз но улӥз Шаркан ёросысь Пичи Билиб гуртын.Солы 3 ожъёсы (Граждан, Фин но Быдӟым Отечественной) ветлыны кылдӥз. Берпуметӥ ожысь сӧсырмыса бертӥз. Пыдаз 3 сьӧсь пуля мертчем.Пыдзэ госпитальын вандыны туртто вылэм - сётымтэ. Шуэм врачъёслы: «Пу пыдын ветлытозь, мед, сӧсыр ке но, аслам луоз!» Сюлворемзэс но, гангрена кутскоз шуыса кышкатэмзэс но кылэм-адӟем ик карымтэ.Кин но вылымтэ мынам пересь тятяе! Со киын котькыӵе уж пӧзе вылэм. Дышетскемез 7 класс гинэ ке но, колхозэн но кивалтэм, сютэм улонлэсь мозмон понна гуртъёстӥ вуриськыса но ветлэм. Озьы семьязэ ёрмонлэсь, кулонлэсь утем. Мынэсьтым анайме но, Нина Михайловна Перевозчикова-Титоваез, иське.Утем гинэ ӧвӧл - дышетэм но. Солэн сюлмаськеменыз валлин анае Якшур-Бӧдьяысь педагогической училищеез йылпумъяз но дышетӥсь луиз. Пенсие потытозяз, пиналъёсты визьмаз.Мон армиын дыръя, 1970-тӥ арын, пересь тятяе кулӥз. Берпуметӥ сюрес вылаз келяны ӧй быгаты. Со мон понна бадӟым кайгу вал. Куректонме пересь тятялы сӥзем кылбурам кисьтӥ. Озьы кылдӥз «Аргурезь» кылбуре. Соя собере Геннадий Бекманов синмаськымон крезьгур гожтӥз. Кырӟан бичетъёсын со «Вашкала быдӟым крезь» нимын ветлэ.Анатолий Перевозчиков Теги: Быдымож тылпырт | Улон-вылон |
Виталий Пронин И. ОбуховаТуннэ, 19-тӥ октябре, со нырысьсэ город кивалтӥсьёсты кенешонэ люказ. Азьвыл городлэн Тӧроез Олег Бекмеметьев Ижкарлы Тӧрое быръемын вал. И. Обухова кенешон дыръя бадӟым саклык висъяз куашкан калэ вуэм юртъёсысь калыкез выжтонъя законэ пыртэм воштонъёслы. Табере та программае сюрозы 3 но солэсь тросгес квартираем юртъёс. Нош али городын 16 корка улыны тупасьтэмен лыдъямын, 62 семья выль сэреглы кулэяське.Калыклэн трос тыриськонъёсыз люкаськемын управляющей компаниос азьын, шуиз И. Обухова. Угось али уноез коркаослэн управляющей компаниоссы воштӥсько, со сяна, туэ июль толэзьысен тарифъёслэн быдӟалазы будэтэмын. Али город администрация тыриськонъёсты берыктон пумысен сюлмаське. Озьы ик кивалтӥсьёс вераськизы калык дорозь цифровой телевидение вуттон сярысь. Саклыктэк ӧз кыльы город бюджет но. Кивалтӥсьёс кенешизы, кызьы расход люкетсэ кулэсьтыны луоз шуыса. Матысь дыре бюджет пумысен усьтэм кылзонъёс ортчозы. УД Туспуктэм басьтэмын myudm.ru | Иворъёс |
Виталий Пронин 2 арня ӵоже 5 нылпиос, вуын выйыса, кулӥзы. Таин валче Шукрес учыръёслэсь утиськонъя элькун комиссия азьвыл чакламтэ кенешсэ ортчытӥз. Отын пыласькон интыос понна кыл кутӥсьёслэсь кылзэс юазы но пиналъёслэсь улон-вылонзэс утён пумысен дэмланъёс сётӥзы. Дэри ёросысь Пероггуртысь тыметын пыласькыны лэземынӧвӧл, но пиналъёс отысьуг бырыло.Миым быдэс ар ӵоже вуын 5 нылпиос быризы вал. Кылем арын куазь быдэс гужем салкым возиськиз. Нош туэ чутрак пӧсь кариськиз но, калык шуръёс но тыметъёс доры кыстӥськиз. Нош пыласькыны лэзем интыос туж ӧжыт. 17 пляжъёс пӧлысь 6-ез гинэ усьтэмын. Комиссилэн кенешаз видеосвязь пыр кылзэс юазы со ёросъёсысь кивалтӥсьёслэсь, кытын пиналъёс выйизы. 19-тӥ инвожоысен 26-тӥ инвожоозь пиналъёс быризы Ува, Балезино, Глазов ёросъёсын но Сарапулын. Тросэзлэн поселениослэн кивалтӥсьёссы ярдуре пыласькыны лэзисьтэм табличка пукто но таин ужзы йылпумъяське малпало. МЧС-лэн Валтӥсь элькун управлениезлэн кивалтӥсез Пётр Фомин соосты индылӥз: тырмоз ини пус пуктылэм пумысен гинэ отчётъёс лэсьтыны. Муниципальной образованиослэн ужзы соин гинэ бырыны кулэ ӧвӧл. Пляж усьтоно ке, кышкытлыклэсь утиськонъя куронъёсты быдэсъяны кулэ. Соосты тӥям понна кыл кутон чурыт. Соин поселениослэн йыръёссылы пляж усьтэм интые, капчигес индылон басьтыны ужзэс быдэсъямтэзы понна. Кайтаысен сыӵе «ӟеч улонзы» быроз, шуиз Пётр Фомин. 1-тӥ толшорысен ужзэс урод быдэсъямзы понна алон басьтэм муниципальной кивалтӥсьёсты кыл кутон улэ кыскозы ни. Та дырозь соослы сыӵе чурыт куронъёс ӧй вал ай. Интыысь аскивалтон сярысь законъя гурт администрациос ву дурысь шутэтскон интыос кылдытон понна кыл куто, ваньмыз понна коньдон кулэ, шуо. Но куд-ог ужъёсты уксётэк но быдэстыны луоно, кылсярысь, пыласькон интыосысь ву пыдсысь силёзэ дунтэк сузялоз спасательёс. Со понна курон гинэ сётоно. Нош вазиськисьёс ӧжыт. Комиссия интыысь кивалтӥсьёсты арня ӵоже вазиськон гожтыны но та ужпумез тупатыны косӥз. Дежурствоез учконо ке, гуртын котьку вань сыӵе арлыдоос, кудъёсыз уксётэк но мылысь-кыдысь пырисько общественной уже. Ярдуре пичияк липет лэсьтыса, соос пиналъёсты чакласа пукыны быгатысалзы. Озьы ик али трос волонтёр огазеяськонъёс. Соос шуръёс дуртӥ рейдъёс ортчытъясалзы. Тазэ умоен лыдъяло Югдурез утёнъя элькун министерствоын но. Котькуд тыметэз, шурез чакланы полицейскойёс уз тырме. Нимысьтыз эскерозы со районъёсты но городъёсты, кудъёсызлы азьвыл аръёсы спасательной постъёс усьтыны кун субсидиос висъямын вал. Коньдон басьтӥзы вал Алнаш, Пичи Пурга, Дэри, Камбарка, Кизнер ёросъёс, Воткинск, Ижевск но Глазов. Уксё сётэмын вылэм выйисьёсты поттыны но соослы юрттыны кулэ луись тӥрлык басьтон понна. Но туннэ тросаз ёросъёсын малы ке но со постъёс уг ужало. Туэ выем пиналъёс 11-14 аресъемъёс вал. Ваньзы шур дуре вуэмын бадӟымъёстэк. Нылпиос понна нырысь ик кыл куто анай-атайёссы. Но гуртысь пиналъёсты чаклась-учкись ӧвӧлгес. Соин ик ваньмызлы тодазы вайытэм потэ: уг яра пыласькыны нимысьтыз дасямтэ интыосын, ярдурлэсь укыр кыдёке кошкыны, зымылыны тодмотэм яке лазег интыосы, кема шунды шорын улэм бӧрсьы шуак вуэ тэтчыны (сюлэмды кутоз). Кышкыт ветлыны тымет пыдсысь бетон плитаос, бадӟым изъёс вылтӥ. Соос ву улын туж волегесь луо. Омырен тырмытэм матрасъёс но кругъёс вылын кыдёке уяно ӧвӧл, соос талы чакламтэ. Шудыны уг яра, ву улэ ог-огдэс кыскаса. Кезьыт вуын кема улыны уг яра. Кылсярысь, ву 25 градус гинэ шуныт ке, 15 минутлэсь кема пыласькыны кышкыт.Эдуард СтепановТуспуктӥз автор | Югдурез утён |
Виталий Пронин Пуштросэз:- Удмуртъёслэн 1-тӥ ӧтчамзылы - 100 ар. Кызьы азинскиз удмурт движение?- Бадӟым тулкыме зымизы кӧбератэк. Мар малпало удмурт историкъёс, политикъёс 1-тӥ съезд сярысь?- Кружокысен - автономиозь. Кызьы огазеяськизы удмуртъёс?- Инкуазен вераськон. Кызьы Ува ёросын Гуждор сям-йылолэз возё.#выль_номер | Иворъёс |
Виталий Пронин Туж тодмо «На-на» группаын азьвыл кырӟам артист Владимир Лёвкин алигес кышнояськиз. Артистлэн кузпалыз - 30 аресъем Марина Ичетовкина (Маруся шуо сое матысьёсыз но эшъёсыз) - вордскемын но будэмын Ижын.- Нылы Владимир Лёвкинлы синмаськемын шуыса, тодо вал эшъёсыз но, ми но. 11 арес дыръяз соос, куинь нылъёс, мынӥзы «На-на» группалэн концертаз. Куиньназы ик вуизы, соослы синмаськыса, - веранзэ мытэ выль кенлэн анаез Римма Габидулловна. - Со нуналысен Марусялэн кумирез луиз Лёвкин. Ми кузпалэным та пумысен ӧм керӟегъяське. Мон малпасько: пинал кинлэсь ке адӟем каре ке, со урод ӧвӧл. Артистъёс задоресь, егитэсь, чебересь, умой кырӟало. Собере, Маруся ведь синтэм-пельтэм, визьзэ ыштэм фанатлы ӧз пӧрмы. «На-наослы» ӧз жингыръя, мукет городъёстӥ сьӧразы ӧз ветлы. Со аслэсьтыз малпанзэ кужмысь нокинлы но ӧз пыӵаты. 10-тӥ классын дыръяз ӵош дышетскись пиос синмаськемзэс вераны выризы ик, но соослы но, милемлы сямен, шуылӥз: мон Лёвкинэз яратӥсько.Марина умой дышетскиз, ветлӥз крезьгуръя школае, Пионеръёслэн дворецазы ужась вокалъя но театръя студиосы. Озьы со дасяськиз Пермьысь культурая но искусствоя институтэ пырыны. Со зэмзэ но дышетскыны пыриз режиссёре (Лёвкин сямен ик). Римма Ичетовкина Перме вуылыкуз, нылызлэн дышетӥсез, профессор Евгений Соломенный, шуиз: тау, тӥ сыӵе шундыез ми доры вайиды.Маруся институтэз горд дипломен йылпумъяз но Москвае кошкиз. Валамон ини, нырысь ик мынӥз яратоно артистэзлэн концертаз. Но отысен, уно фанатъёсты адӟыса, валаз: соос одӥг городын ке но, ог-огзылэсь укыр кыдёкын. Озьыен, Мариналы мукет нылъёслэсь эшшо но визьмогес, устогес, тунсыкогес луоно, Лёвкин сое мед синйылтоз шуыса. Нылмурт нырысь пӧртэм праздникъёсты радъясь луыса ужаз. Собере «Я лечу», «Осенний детектив», «Неотложка-2», «Клуб», «Москва. Три вокзала» но мукет сериалъёсын шудӥз. Ӝоген ужаны кутскиз режиссёрлэн юрттӥсез луыса «Наша Russia», «Глухарь» сериалъёсын. Собере егит нылэз бадӟым уждунэн гочатӥзы «Интерны» сериалэ. Туннэ Марина та проектын кастингъя директор луэ. Озьы ик солэн вань аслаз агентствоез, со ужа актёръёсын, кылсярысь, Иван Охлобыстин артистлэн директорез луэ. Маринаен кенешытэк, Охлобыстин одӥг интервью но уг сёты. Рольёс но солы утча Ижысь ик нылмурт.Мар веранэз, 90-тӥ аръёсы «На-наысь» артистъёс туж тодмоесь вал. Группалэн кивалтӥсез Бари Алибасов туж зол чаклаз, пиос ужез но яратонэз огинэ медаз суралэ шуыса. Озьы Бари Каримович улляз Лёвкин сьӧры бызьылӥсь Оксанаез. Володя но группаысь кошкиз. Соос нылашен гожтӥськизы. Но артистлы ӝоген пуктӥзы кышкыт диагноз - рак, чер туж пыдло пырем ини. Сыӵе секыт вакытэ кышноез шуиз: мон дорысьтыд кошкисько. Но кузпалыз огшоры ӧз кошкы. Оксана шуиз: тыныд квартираед кулэ уз луы ни, сёт мыным. Лёвкин ӧз споръяськы, солэн вераськыны но ӟигарыз ӧй вал ни, улон интызэ со кыкетӥ кышноезлы кузьмаз.- Кызьы ачиз Володя шуиз, сое висёнэзлэсь бурмытӥзы врачъёс но фанатъёсыз, - веранзэ азьланьтэ Римма Ичетовкина. - Ар но ӝыны больницаын кылльытозяз, со уй но нунал лыдӟылэм соослэсь гожтэтъёссэс, кудъёссэ мешокъёсын вайыло вылэм палатае. Маруся но Лёвкин висе шуыса тодэмез бере туж кайгыриз. Со яратоно артистэзлы эмъяськыны коньдон но келяз. Но артистлэн расчётной счётэз янгыш вылэм, оло, юромо озьы кариллям: Германие операцие мыныны келям коньдон Лёвкинлы вуымтэ, со отысь копейказэ но адӟымтэ, нош кин ке мурт кайгу вылын узырмиз. Но Инмарлы тау, солы Россиын операция лэсьтӥзы но, Володя бурмиз.Табыдӟа кайгуэз адœемез бере Лёвкин улон шоры воксё мукет синъёсын учкыны кутскиз. Со дырысен со туж трос выре благотворительностен, нылпи юртъёсысь, больницаосысь, ёрмись семьяосысь пиналъёслы дунтэк концертъёс, адӟытонъёс ортчытъя. Та вакытэ Володя «Огъя Россия» партилэн ёзчиез, огаз калык огазеяськонын культура но спорт понна кыл кутэ.Валамон ини, Москваын Мариналы синмаськисьёс ӧжыт ӧй вал. Нылмуртлы аслыз но кельше вал одӥгез. Но солы но Маруся шуиз: мон яратӥсько на Лёвкинэз. Куинь ар талэсь азьло со эшшо огпол ветлоно кариськиз Володялэн концертаз (Лёвкин али но кырӟанъёс гожъя). Ужрад бере пиосмурт фанатъёсыныз вераськыны потӥз. Соку Марина артистлы тау карон кылъёс вераз. Со шуиз: тӥледлы луыса мон улонам вормонъёс басьтӥ. Табере мынам яратоно уже вань, ворттылӥсько тузӥ машинаен, улӥсько Москваын. Та кылъёс паймытӥзы, лэся, Лёвкинэз. Маринаез со ӝегатскыны куриз, собере дорозяз келяз. Озьы соос быдэс уй Москваетӥ ворттылӥзы. Собере пумиськылыны кутскизы. 2010-тž арын март толэзе Лёвкин Марусяез ас дораз вайиз, нош 2-тӥ апреле соос Иже вуизы ини гажанэзлэн анай-атаеныз тодматскон вылысь.- Володя Марусялы шуэм: улонмес огазеяны малпаськом бере, тынад матысьёсыд тодыны кулэ, кинэн улэ соослэн нылзы.Марусялэсь Лёвкинэн бертэмзэ тодыса, воксё куалектӥ, - маде Римма Габидулловна. - Но ӧсэз усьтӥ, синъёсмы ваче вуизы гинэ, мон буйгай. Москваын, оло, со кизили, но татын со туж огшоры, ӟеч мылкыдо асьме адями кадь потӥз мыным. Собере ми Москвае соос доры ветлӥмы. Туж кельшизы Володялэн ӵыжы-выжыосыз. Марусяез но соос асьсэ нылзэс кадь пумитазы. Мон валай, та кык адямиос зэмзэ но ог-огзэс ярато. Кык ар ӵош улыса, туэ март толэзе сюанзэс ортчытӥзы. Пусйыны кулэ, Маруся эшъяськиз Володялэн нылыныз но. Нырысетӥ кышноез сюан бере соосты ӟечкылаз но Мариналы тау кариз. Со шуэм: тынад тыршеменыд, нылы но атаез одӥг кыл шедьтӥзы. Володя кык пол кышнояськылэмын вылэм ке но, огполаз но сюан шудымтэ. Соин ик соослэн туж потӥз, лэся, ваньмыз калык радъя, чебер но шулдыр мед ортчоз. Маруся но Володя - кык режиссёръёс - туж шулдыр сюан малпаллям. 200-лэсь ятыр куноос вал, трос кизилиос: актёр Иван Охлобыстин семьяеныз, кырӟасьёс Виктор Салтыков, Игорь Демарин. Тамадазы вал «Интерны» сериалысь артистка Светлана Пермякова.Лёвкинъёслэн семьязы Иже ӵем берта. Магазинэ ветлыкуз, дано артистэз туж ик уг тодмало. Но караоке кырӟаны мыно ке, куаразэ кылыса, адямиос сипыртыны кутско: ма, со Лёвкин, лэся, ук. Ӧвӧл, мар со Ижын кароз? Зэмзэ ик со! Ичетовкинъёс нылзы Лёвкинэн улэ шуыса калыклы ӧз шараялэ, тросэз соос сярысь тодӥзы телевизорысь меӵак эфир бере. Нош серемес учыръёс вал ик. Кылсярысь, кылем гужем Ичетовкинъёс быдэс семьяен сад-бакчаязы мынӥзы. Отысь бускельзы доразы лыктыны дӥсьтымтэ, лэся, телефон пыр Римма Габидулловналы жингыртэ, пе:- Римма, милям кыдмы бертэ-а, яке зэмзэ но бакчаяды Владимир Лёвкин убоостэ али киська?Кемалась ик ӧвӧл Марусялэн анаезлы жингыртӥз Сарапулын улӥсь апаез. Со шуиз: алигес вуж гожтэтъёсты бугыръяй. Шедьтӥ Марусялэсь лэземъёссэ. Со, милемды Выль арен, вордскем нуналэн, тулыс праздникен ӟечкыласа, трос открыткаос ысъям. Ваньмаз ик гожтӥськем «Марина Лёвкина».Галина Семёнова. | Улон-вылон |
Виталий Пронин Туннэ, 18-тӥ сентябре, ужзэ азинтӥз Кун Кенешлэн 7-тӥ сессиез. Эскеремын ог 10 ужпум, соос пӧлын - 55 арессэс тырмытэм нылкышноослы но 60 арессэс тырмытэм воргоронъёслы элькун льготаосты кельтон сярысь законлэн проектэз. Законопроектэз эскеронкапчиен ӧз ортчы. КПРФ фракциысьдепутатъёс сое юнматонлы пумит луэмзэсверазы. Солэсь, пе, кулэлыксэ ум адӟиське.«Огъя Россия» фракцие пырись депутатъёступен-тупен валэктоно луизы: калык поннаужаны кулэ! Угось али законъя пенсиепотон арлыдэ вуэмъёслы - ог 8 сюрснылкышноослы но ог 6 но ӝыны сюрсворгоронъёслы - кун ласянь юрттэт мултэсуз луы. Озьы соос улон интызы понна налогтыронлэсь мозмытӥськозы, транспортлыналоглэсь ӝынызэ гинэ тырыны быгатозы,капремонтлы компенсация басьтозы номукет. Ужпумез кема сэрттэм-пертчембере гинэ законопроектэз юнматыны луиз. Сергей Захаров | Улон-вылон |
Виталий Пронин Ужъя министерство ивортэ: ужтэк кылемъёслэн лыдзы туннэ нуналлы - 10 сюрс 759 мурт.Берло толэзь куспын соослэн лыдзы 675 муртлы унояз. Кылем арлэн та вакытэныз ӵошатыса, ужтэк кылемъёслэн лыдзы тужгес но зол ӝутскемын Камбарка, Якшур-Бӧдья, Грак ёросъёсын.Тужгес ичи безработнойёс Дэри, Ува, Эгра ёросъёсын, Вотка городын. Ижын ужтэк пукисьёслэн лыдзы, миымен ӵошатыса, 33 процентлы ӝутскемын.Елена Тугашова Туспуктӥз А. Горбунов Теги: ужпум | Улон-вылон |
Виталий Пронин Тужгес бадӟым саклык висъяськоз культураен, спортэн, экологиен герӟаськем проектъёслы.Туэ шаерамы социальной проектъёслы конкурс ялэмын луоз. Тужгес бадӟым саклык висъяськоз культураен, спортэн, экологиен герӟаськем проектъёслы.Та пумысен Кун Кенешын вераськизы Кун Думаысь депутат Александр Василенко но «Лукойл» огазеяськонлэн калыкен кусып тупатонъя департаментысьтыз управлениен кивалтӥсь Владимир Герасимов. Проектъёсты улонэ пыӵатон вылысь «Лукойл» огазеяськон грант висъяны дась. Куд-ог мукет улосъёсын сыӵе конкурсъёсты компания ортчытъя ни 2002-тӥ арысен. Озьы нылпиослы но ӝутӥськыны-будыны, луонлык кылдэ.Александр Василенко верамъя, матысь дыре конкурсэз ортчытонъя положение но комиссия кылдытэмын луоз. Калык огазеяськонъёс сяна, отчы пыриськыны быгатозы нимысьтыз адямиос но. Тужгес устооссэ проектъёссы быръёз ачиз калык. Кун Кенешлэн Тӧроез Владимир Невоструев осконзэ вераз, калык ужрадэ мыло-кыдо пыриськоз шуыса.Елена Сараматова Туспуктӥз А. Горбунов Теги: адямиос Удумртиезазинтон | Улон-вылон |
Виталий Пронин Тросэз пусйизы «Ладилэн азбараз» радиопередачлэсь мӧзмемзэс, уг тырмы пе капка ӟукыртэм куара.16-тӥ куартолэзе филармониын радиожурналистэн, кылбурчиен Владимир Михайловен творческой пумиськон ортчиз. Ужрад сӥземын вал 60 арес тырмонэзлы.Пумиськон туж шуныт но шулдыр радъяськиз. Юбилярез ӟечкылазы эшъёсыз, тодмо журналистъёс, писательёс, тодосчиос.Филология наукаосъя кандидат Вера Пантелеева люкаськем калыклы ивортӥз:- Тросэз уг тодо, дыр, Владимир Пантелеевич Дышетон удысысь йӧскалык ужпумъёсты тодон-эскеронъя институтмылэн ӧнерчиез луэ шуыса. Институтамы али электронной учебникъёс лэсьтӥськом. Аудиоматериалъёсыз лыдӟыны чебер куараен адями кулэ луиз. Вань мылкыд карисьёс пӧлысь бырйимы В. Михайловез, небыт но буйгатӥсь куараез понна. Нылпиос туж мыло-кыдо кылзо сое.Куноослэсь мылкыдзэс лӧпкытӥз тодосчи Александр Шкляев. Со С. Михайловлэн «Ладилэн азбарез» мынӥсь радиопередачаезлы сӥзем «Ладилэн азбараз кин куное пыраз» серемес кылбурзэ лыдӟиз. Вань удмурт кизилиос та передачае вуиылӥллям вылэм. Жаль, али та передача ӧвӧл ни.Владимир Михайлов усто губиясь на. Со сярысь вераз сад-бакчаысьтыз бускелез Надежда Бочкарёва:- Тани туэ но со гибяны вуэм ини, нош яратоно кузпалыз милемыз губиен перепечен утялӥз. Туж гажасько семьязэ. Ваньмызлы сюлэм шунытсэс тырмыто. Озьы ик Владимир Пантелеевич - туж кибашлы воргорон. Бускельёсызлы но юрттӥськыны вуэ: я кортӵог шукконо, я липет тупатоно. Владимир Пантелеевичлы паймемысь уг дугдӥськы. Сое тодӥсьтэм адямиос но вераськем куараезъя тодмало вылэм.Тросэз пусйизы «Ладилэн азбараз» радиопередачлэсь мӧзмемзэс, уг тырмы пе капка ӟукыртэм куара.В. Михайлов люкаськем калыкез шумпоттӥз: трос гинэ лыдӟиз гожтэм чуръёссэ.Наталия Самсонова | Улон-вылон |
Виталий Пронин 7 ёросъёсысь эштосъёсын бичамын ни 2 сюрс 236 тонна кубиста.Туспуктэм: Гурт удысъя но сиён-юонъя министерствоТуэ сӥзьыл куазь гуртоослы ужаны сётӥз, но бусыын уж тырмымон на. Кытын ке тол улэ музъемъёссэс небӟыто, вуоно тулыслы кидыс дасяло. 14-тӥ октябрьлы 280,3 сюрс гектар гыремын ни, кылем арын сярысь, со 20 процентлы уногес. Нош кытын ке али ке но урожайзэс калто на — туэ со котькинлэн удалтэмын. Гурт удысъя но сиён-юонъя министерство ивортэмъя, рапс утялтэмын 11,1 сюрс гектар вылысь, чакламлэсь со 75,5 процент луэ. 16,2 сюрс тонна кидыс дасямын, кылем арен ӵошатыса, со ог 7 сюрс тонналы уногес. Тужгес трос урожай бичаны пӧрмытӥзы Ува ёросын — гектарлы быдэ 28 центнер рапс калтӥзы. Кукуруза 71 процентэз утялтэмын. Таин валче гуртоос чакламлэсь 95 процент силос дасяны быгатӥзы — 571 сюрс тонна люкаськиз ни. Оглом 14 ёросын планлэсь тросгес силос гуосы тыризы. Чырмыт ужазы Красногорск ёросын — планлэсь 62 процентлы уногес. Ува ёросын —51 процентлы тросгес, нош Кизнер ёросын — 41 процентлы. Етӥн 94 процентэз ишкемын. Кылем арын та вакытлы хозяйствоос 1 сюрс 200 тонна сырьё люканы пӧрмытӥзы вал, туэ 4 сюрс 500 тонна дасязы ни. Лыз буртчин будэтӥсь 9 ёросъёс пӧлысь 7-ез ужзэс йылпумъязы ни — со Шаркан, Можга, Кез, Кизнер, Пичи Пурга, Сьӧлта но Яр ёросъёсысь эштосъёс. Пудо сиён котькуд йырлы шорлыдын 32,2 центнер дасямын ни, кылем арын сярысь, со 7 центнерлы тросгес. Картошка бусыос 90 процентэз бушатэмын. Оглом бичамын ни 81 сюрс тонна выль урожай. Ӝыныез гинэ картошказы октэмын ай Ува, Вотка но Грак ёросъёсын. 4 сюрс 154 тонна мукет бакча сиёнъёс гуосы пыртэмын. — Гуртоос бакча сиён туэ ичигес мерттӥзы, но урожай кылем арын мында ик люкаське. Коронавирусэн сэрен кунгож ворсаськиз, картошка вуттэмысь дугдӥзы, солы дун 2 поллы ӝутӥськиз. Куд-огез шуэ: малы бусыосме кулэстӥ? Азьланяз, оло, кубисталы, кешырлы, гордкушманлы дунъёс но ӝутӥськозы. Та сиёнъёслы кулэяськисьёс йыло. Оло, вуоно арын бусыоссэс но паськытатозы, — шуэ министерствоысь будосъёсъя но музъем кусыпъёсъя ёзэн кивалтӥсь А. Бурдина. _______ Елена САРАМАТОВА | Иворъёс |
Виталий Пронин «Мынам Удмуртие» телеканалын котькуд арняе мынэ «Право на счастье» передача. Со сӥземын анай-атайтэк кылем пиналъёслы, мурт нылпиез вордыны басьтэм но трос нылпиё семьяослы. Передачаез дасян бордын ужа тележурналист Наталья Хачирова. - Мон кема аръёс ӵоже ужай иворъёсты дасян бордын, мукет программаос но лэсьтылӥ. Анай-атайтэк кылем нылпиос сярысь нимаз предачаос ӧвӧлысь малпан кылдӥз проект гожтыны. Уката ик берло дыре Россиысь телевидениын но юрттэттэк кылем пиналъёслы бадӟым саклык висъяны ӧдъязы. Аслам но кык нылъёсы будо - 14 но 11 аресъем, соин ик палэнэ кылем ӧз поты та сюлэмшугъяськытӥсь ужпумлэсь.Озьы кык аръёс талэсь азьло кылдӥз «Право на счастье» проект. Пӧртэм министерствоосы, ведомствоосы возьматэммы бере сое синйылтӥз Удмурт Правительствоысь Семья ужпумъёсъя но демография политикая комитет. Телевиденилэсь проектсэ ӟечен лыдъяз, пыртӥз Удмуртиысь демографияя вить аръем программае.Передача азьын сылӥсь валтӥсь ужпум - интернатъёсысь, нылпи юртъёсысь тросгес пиналъёсты семьяосы интыян. Кыкетӥез ужпум - возьматоно семья улонлэсь дунлыксэ. Кин ке мурт нылпиосты патронат, опека амалэн будэтэ яке приёмной семья луэ. Вань трос пинал вордӥсьёс. Самой соос ик мынам геройёсы. Кудӥз ке, оло, калыкын тодмо ни, кин ке мукетъёсызлэсь номырин уг висъяськы. Но соосты ваньзэс герӟа нылпиосты яратон.Кусып возиськом Дышетонъя но наукая министерствоен, городъёсысь но ёрос администрациосысь опекая но попечительствоя ёзъёсын, школа-интернатъёсын но нылпи юртъёсын. Соос пыр ик шедьтӥськомы геройёсмес.- Наталья, шуге-леке усем семьялы проектъя кыӵе ке но юрттэт висъяны чакламын-а?- Проект борды басьтӥськыкумы, ми ас азямы ужпум ӧм пуктэ кинлы ке но юрттэт сётыны. Но программа пыр кыӵе ке ужпумъёсты вырӟытыны луиз ке, со туж умой ни. Тани одӥг нылкышнолэн учырезъя чиновникъёс котырес ӝӧк сьӧры пуксёно луизы. Огъя кылэ вуыса, семьялы юрттэт сётэмын вал.Проектмы улонэ пыӵам дырысен ӝоген быдэс ар тырмоз ни. Та дыр куспын ньыльдон пала программа дасямын, семьятэк кылем кызь нылпи возьматэмын. Шумпотымон, нылпи юртъёсысь вить пиналэз семьяе басьтӥзы ни.- Программаосты дасян понна трос семьяосын, специалистъёсын пумиськылӥды ни. Огъя луись кыӵе шуг-секытъёс возьмало мурт пиналэз доразы басьтэм анай-атайёсты?- Нырысь ик, анай-атайлы но, пиналлы но психология ласянь ог-огзылы секыт дышыны. Уката ик нылпилэн арлыдыз бадӟымгес ни ке, нош сое вордыны басьтэмъёс нырысьсэ таӵе вамыш лэсьтӥзы. Куд-огез малпало, пиналэз нылпи юртысь басьтом но шудо каром сое. Нош улонын озьы гинэ уг луы.Семьяе басьтыса, пиналлэн висёнъёсыз нокытчы уг пыро, сьӧраз лыкто. Сямъёсыз, улон шоры учконэз но нылашлэн яке пияшлэк кылдэмын ни - вож дыръяз ӧвӧл ке басьтэмын. Вань на мукетыз: мурт нылпиез вордон шоры асьсэлэн анай-атайёслэн учконзы трослы воштӥське, трос кужымез но дырез сётоно угось пиналлэсь сюлэмзэ шунтон понна. Ваньзэ тае капчиенгес пырпотыны юрттэ мурт нылпиез вордӥсь анай-атайёслэн школазы. Татын соосын ужало пӧртэм специалистъёс. Иж город администрациен усьтэмын «Берег» нимо школа. Шоркарын ик ужа шаерын улӥсьёслы кылдытэм школа. Но гуртоос шугъясько мынон-ветлон ласянь, озьы ик коньдон ужпумъёс люкето пӧртэм специалистъёс доры вуыны.Анай-атайёс ласянь мон нырысь ик таӵе янгышъёсты пусйысал. Пиналэз доразы вайыса, куд-огез соку ик сое шудо карыны турттэ. Шуом, вань куронъёссэ быдэстыса, котыраз бергало, созэ-тазэ басьто. Нош азяз кыӵе ке куронъёс пуктоно луэ ке, кутско ини шуг-секытъёс. Нылпи соосты кылэмысь дугдэ, ассэ гинэ адӟе. Соку ини анаен атай малпаськыны ӧдъяло: шонер-а лэсьтӥм, та пиналэз семьяямы басьтыса?Куд-огез пумит луо зэмос анай-атаеныз адӟиськонлы. Психологъёс шуо: нылпи тодыны кулэ ас выжыоссэ, отын номыр уродэз ӧвӧл. Но монэ тужгес сюлмаськытэ вордосэ басьтэмзэс ватыны турттон.Тросэз малпало, нуныез ас вылазы гожтӥзы ке, со сярысь нылпи юртъёсын, опекая но попечительствоя ёзъёсын гинэ тодозы. Но котырысь адямиослэсь ӵемысь номыре уд ваты. Мурт анай-атай вӧзын будэмзэ пинал палэнысь кылэ, уката ик улоназ шуг-секытъёс дыръя «сюлмоос» шедё. Пӧечи анай-атаез шоры нылпилэн учконэз воштӥське, сыӵе дыръя семьяысь шунытэз ыштыны кема ик ӧвӧл.Тодӥсько, монэным тросэз соглаш уз луэ, озьы ке но та югдур шоры мынам аслам учконэ. Берло дыре улон югдур воштӥськиз, сирота нылпиез вордонын номыр уродэз, возьытэз ӧвӧл. Сыӵе анай-атайёсын данъяськыны кулэ. Тросгес верамы, гожъямы ке соос сярысь, калыклэн мылкыдыз но воштӥськоз. Пинал ачиз но отысь ӟечсэ гинэ адӟоз. Мурт пиналэз будэтӥсьёс шоры калык пӧлын учкон ӟечгес луысал ке, анай-атай юрттэттэк кылемъёс трослы ӧжытгес луысалзы.Та нуналъёсы ми пумиськылӥм Ижысь Светлана но Михаил Юдинъёсын. Кема аръёс ӵош улыса, егитъёс пинал вайыны ӧз быгатэ. Кык аръёс талэсь азьло нылпи юртысь басьтӥзы вить толэзьем нуныез, табере сое ас вылазы гожтыны малпало. Нокинлэсь ватӥськыны уг туртто.- Мурт нылпиез вордӥсьёс сярысь ми но газетамы ӧжыт ум гожъяське. Тросэз соос пусъё гуртооссылэсь кырыж учкемзэс: коньдон понна, пе, басьто. Одӥгез паймытэ: малы соку озьы шуисьёс асьсэос уг будэто огназы кылемъёсты?- Мон но таӵе учыръёсын одӥг пол гинэ ӧй пумиськылы ни. Соин но гуртын улӥсьёс сярысь передачаос лэсьтыны шугъяськоно. Малпало, вожъяськисьёс, кырыж учкисьёс шедёзы. Кыллы етӥзъёс асьсэос мед оскалтозы вал мурт пиналэз вордыны, солы сюлэм шунытсэс сётыны. Кыӵе воштӥсько пиналъёс, семьяе сюрыса! Шуом, кин ке огъёзъёсызлэсь бере кыле вал визьмызъя яке вераськыны шугъяське. Нош семьяын улыса, со пинал эшъёссэ но азьпалтыны быгатэ.Мон трос пол вуылӥ ни школа-интернатъёсы, нылпи юртъёсы. ӧй шуысал: отын нылпиослы урод. Соос сярысь сюлмасько, вӧзазы яратӥсь адямиос. Но со яратон ваньмызлы уг тырмы. Семьятэк кылем пиналъёс трос, нош ужасез котькудӥз вӧзы уд пукты. Шудо луон понна нылпилы кулэ семья.- Наталья, нылъёсты уг куро-а нылпи юртысь сузэр яке вын басьтыны?- Мон ачим куинетӥзэ вайыны турттӥсько ай. Малпасько, трос нылпиё анай луон - со шуд. Аслад музъемед, улон коркаед мед луысал на. Таиз пумысен республикаямы ужъёс нуисько.«Мынам Удмуртие» телеканалысь «Право на счастье» передачаез учкыны быгатоды котькуд четверге 20 час 40 минутэ. Теги: Иж МынамУдмуртие | Улон-вылон |
Виталий Пронин Ижысь огаз ульчаысь 4 этажъем коркалэн шиферез куашказ. Выль ар праздникъёс вакытэ Ижын 2 шугъяськытӥсь учыр луиз. 1-тӥ толшоре шоркарысь Устинов ёросын улӥсьёс тылтэк кылизы. Кот куазьлы луыса электроезъёсын авария кылдӥз. Озьы 15 коркан улӥсьёс, 2 сюрс 800 адями, кӧня ке часлы тёпак пеймытэ зымизы. Тыл ӝуатэмын вал ӝыт 8 час бере.Кыкетӥез учыр луиз 7-тӥ толшоре уйин. Ижысь огаз ульчаысь 4 этажъем коркалэн шиферез куашказ. Кот лымылы чидатэк, липетлэн 80 квадрат метръем люкетэз ӧз чида. Нокин вӧсь ӧз луы, но 33 адями шуге-леке шедиз, квартираязы шуныт сётон дугдытэмен. Малы ке шуоно лымы ишкалтӥз шуныт сётон гумыосты, озьы кӧня ке квартира ӝог сӥяз. Ӵуказеяз ини коммунальщикъёс липетэз лымылэсь сузязы но тӥяськем инты тупатэмын вал, квартираосы шуныт сётэмын.УД Теги: Ижкар | Югдурез утён |
Виталий Пронин Дэри ёросысь югдурез утисьёс та нуналъёсы кырмизы, законэз тӥяса, нюлэс корасьёсты. Кык воргоронъёс кызъёсты но пужымъёсты погыръяллям. 14 кубометр нюлэсэз изъянтӥллям Дэри ёросысь 34 аресъем но Сюмсиын улӥсь 23 аресъем пиосмуртъёс.Удмуртиысь Югдурез утёнъя министестволэн пресс-службаез ивортэмъя, кык юлтошъёс Дэри лесничестволы 290 сюрс манет тыр изъян ваиллям. Тэль корасьёсты та йыртэмамзы понна 6 арлы пытэст сьӧры келяны луэ.Галина Семёнова Туспуктэм: minlesudm.ru Теги: нюлэскоран | Югдурез утён |
Виталий Пронин В. Волкова «Забавушка» номинациын вормисе потӥз.Удмурт кылосбуръя, финно-угроведениея но журналистикая институтын дышетскись Виктория Волкова «Печоряночка» ӵошатсконэ пыриськиз. Фольклоръя 6-тӥез вожвылъяськон 5-тӥ декабре Ханты-Мансийской автономной округысь Нарьян-Марын ортчиз.Берлоез таӵе ӵошатскон Ненец автономной округын 2013-тӥ арын ортчиз. Отын вормиз Кукмор ёросысь удмурт нылаш Олеся Полатова. Туэ Олеся ачиз ик дэмлаз Викторилы уйпал калыкъёс пӧлын чеберай ним понна ӵошатскыны. Мукет вожвылъяськись нылъёс пӧлын коми-ижем, ненец, пор, усть-цилёмской, ӟуч (помор, вологодской) культураосты возьматӥсьёс вал.- Конкурс фольклорлы сӥземын бере, мыным удмурт сям-йылолъёсты умой тодоно вал, соосты возьматӥ, кытысь луэмме, выжыме верай, - шуэ Вика.Татарстанысь Чабъя удмурт гуртысь школаын дышетскыкуз, Вика эктонъя кружоке ветлӥз, али аэробикаен выре. Волкова сценаез шӧдэ. Вашкала дэремез аслаз - песянаезлэсь кылемын. Но нылашлы ӧзгес удалты. Интернет пыр куара сётонын со 2-тӥ инты басьтӥз, планшет утӥз. Со сяна, «Забавушка» номинациын вормисе потӥз. Нош «Печоряночка» луиз Вологдаысь Лидия Шапкина, со ик Интернет пыр но тужгес трос куара люказ.Котьма ке но Вика уг ӝожомы. Одӥг нылаш но тамында вормонъёсын ӧз берты, шуэ. Со мыло-кыдо пыриське Удмурт кун университетысь пӧртэм ужрадъёсы, удмурт мода адӟытонъёсы. Дышетскыны но, шутэтскыны но вуттэ. Нянь уг тоӵкетӥськы, шуэ. Ӝыт 6 час бере сиськытэк тырше. Нылмурт пушласянь чебер луыны кулэ, собере со чеберез ымныраз адӟиськоз, малпа Вика.Елена Петрова | Улон-вылон |
Виталий Пронин Сюлэмыз жугиськемысь дугдӥз культура удысысь дано ужасьлэн, «Удмурт Кенеш» огазеяськонлэн дано муртэзлэн Вячеслав Булдаковлэн. Вячеслав Булдаков Вячеслав Михайлович вордӥськиз Глазов ёросын, но улонзэ герӟаз Алнаш палъёсын. Алнаш борды сюлмыныз сокем юн биниськиз — берпуметӥ нуналозяз данъялляз сое. Калык но яратӥз йӧно воргоронэз, угось выл-тӥяськон сямыз чик ӧй вал — егитэныз но, мӧйыэныз но матысь эшеныз кадь вераськылӥз. Котькыӵе учырын кыллы кисыяз ӧз пырылы. В. Булдаков трос лэсьтӥз культура удысын. Ёросысь клубын со режиссёр но, актёр но вал, кивалтылӥз «Тюрагай» калык театрен, шаертодонъя музеен. Соин пуктэм «Сюан», «Ой, тӥ, чебер нылъёс», «Батрак» спектакльёс учкисьёслэн сюлэмъёсазы туннэ но кылемын. Кузёбайын ортчем удмуртъёслэн Гербер шулдыръяськонзы но ӧз на вуны — В. Булдаков та ужрадлэнрежиссёр-постановщикез вал. — Вячеслав Михайловичен ми кема аръёс ӵоже ӵош ужамы, — вера Алнаш клубысь режиссёр Светлана Плотникова. — Со кадь усто сценаристэз мон уг тодӥськы. «Рокеръёс» сценказэ 16 ар, чик дугдылытэк, пӧртэм сценаос вылын шудылӥмы — учкисьёслы со сокем кельшиз! «Рокеръёсты» дасянэ пыриськиз кузпалыз Татьяна Зотовна но — частушкаос малпаз. Нялтас вераса, кышноен Вячеслав Михайловичлы удалтӥз. Ӵошен будэтӥзы Олег, Миша пиоссэс но Оля нылзэс. Татьяна Зотовна тыршылӥз кузпалызлэсь ужаны мылкыдзэ бурдъяны. Угось тодылӥз: сямыз небыт,лек кылзэ ноку уз вера, кӧт-ӝожъёссэ пушказ ватоз. Соин но, вылды, висёнъёс дырызлэсь вазь котыразтэбинизы. Татьяна Зотовна трос вашкала кырӟанъёсты, удмуртъёслэсь сям-йылолъ-ёссэс тодэ. Герберлы дасяськыкузы, Вячеслав Михайловичлы со ӵапак интыяз луиз. — Кузёбайын ортчем Герберез туалаосыныз уд ӵошаты, — тодаз вае С. Плотникова. — Берло дыре Гербер пӧрмемын шулдыръяськонлы. Нош нырысетӥяз ужрадын бадӟым саклык висъямын вал инкуазьлы но удмуртъёслэн сям-йылолъёссылы. Вячеслав Михайлович тунсыкъяськылӥз историен, трос тодӥз районмылэн кылдэмез но улэм-вылэмез сярысь. Соин ик солы олокин но олокыӵе но юанъёсын вазиськылӥз. Улэп энциклопедия, шуылӥзы Булдаков сярысь. Сцена вылын Вячеслав Михайловичен кӧня тумошо учыръёс вал — С. Плотникова лыдъяны ик уг басьтӥськы. Ваньмыз соос шӧдтэк шорысь луылӥзы, нош учкись малпалляз: озьы сценарийын гожтэмын! — Син азям на: Быдӟым Вормонлы 60 ар тырмонлы сӥзьыса, Вячеслав Михайлович ӝӧк сьӧрын сценарий гожтэ — я синвуаське, я серекъя. Сыӵе вал со — сценарийёссэ котьку сюлэм пыртӥз поттылӥз. Соин ик ужрадъёсыз но котьку тунсыко ортчылӥзы, — вераС. Плотникова. Жаляса верано, одӥг бадӟым ужзэ — Алнаш калык театр сярысь книгазэ — Вячеслав Михайлович печатласа ӧз вутты. Но оскон вань, та ужзэ азинтозы эшъёсыз, тодмоосыз. Ольга Корепанова | Иворъёс |
Виталий Пронин Триатлонъя ӵошатскон ортчиз Воткинскысь кылем арнянуналэ. Та вожвылъяськон туэ 2-тӥзэ радъяськиз ни. 3 пумо спорт удысъёсты огъясь ӵошатсконэ туэ пырисскизы 200 спортсменъёс. 3 дистанциосын нимаз адямиос вожвылъяськизы. Со - суперспринт (300 метр уян, 8 иськем велоэтап, 2 иськем пыдын бызён), спринт (750 метр уян, 20 иськем велоэтап, 5 иськем бызён), олимпийской дистанция (1,5 иськем уян, 40 иськем велоэтап, 10 иськем бызён). Командаос куспын ӵошатсконэ пыриськизы городъёслэн, ёросъёслэн но предприятиослэн спортсменъёссы. Радъямын вал олимпийской дистанциын но суперспринтын нылкышноос но воргоронъёс понна эстафетаос. Спортсменъёслы, вормонъёс сӥзьыса, вазиськиз Удмуртилэн Тӧроез. Вожвылъяськон ӟеч сямлы пӧрмоз шуыса осконзэ вераз. Александр Бречалов Воткинскын триатлонъя ӵошатсконъёсы ачиз но 2-тӥзэ пыриськиз ни.[gallery size="full" ids="31634,31633,31632,31631,31630,31629,31628"]Сергей Захаров Туспуктэм: udmurt.ru | Спорт |
Виталий Пронин Алнаш ёросысь Марина Андреева: Кун Кенешысь креслоын пукон, тыныд оско шуыса шӧдон гинэ но туж дуно ни.Алнаш ёрос библиотекаын ужась Марина Андреева - пӧртэм ужрадъёсты но пумиськонъёсты радъясь, ёросысь Егитъёслэн парламентэнызы кивалтӥсь. Алнаш егитъёс пӧлын нырысь ик со проектъёс гожъяны кутскиз. КутсконВаньмыз кутскиз 2015-тӥ арын «Егит азьветлӥсьлэн школаез» элькун ужрад бере, сое радъяз вал шаерысьтымы Улосэз азинтонъя институт. Со дырысен Марина проектъёсын выре, элькунамы но Россиын ортчылӥсь форумъёсы, семинаръёсы пыриське.«Егит азьветлӥсьлэн школаезлэн» йылпумъянъёсызъя Марина Удмуртиысь усто егитъёс пӧлы шедиз. Татын солэн «Ми бордын вуоноез» нырысетӥ проектэз вордскиз.- Кыӵе ке калыккуспо ужрад радъям потэ вал, но кызьы сое ортчытоно, кема малпаськи, - вера Марина. - Фестиваль вылэ дугдӥ. Со пӧрмиз 2 люкетлэсь: егит семьяосын пумиськон - отын тунсыко шудонъёс но ӵошатсконъёс радъяськизы, нош кыкетӥ люкетэз - удмурт дискотека ортчытон. Форумъёс сярысь, кытын луэ возьматыны проекттэ но грант утыны, милемлы «Егит азьветлӥсьлэн школаяз» веразы. Матысез форум - Приволжск федерал округысь егитъёс понна Самара котырын ортчылӥсь «iВолга». Отчыозь дыр воксё ӧжыт кылемын. Мон ӝогак проект гожтӥ но заявкаме келяй.«iВолгае» ветлон туж иназ луиз: отын Марина, проектсэ йылаз-пумаз вуттэм сяна, трос тунсыко адямиосын тодматскиз, соослэн ужъёссы сярысь тодӥз.Проектэз гожтон - со одӥг уж, но воксё мукет - сое улонэ пыӵатон, угось та понна юрттӥсьёс но, коньдон но шедьтоно. Аслэсьтыз проектсэ быдэстон понна Марина Нациосын ужан политикая министерствое вазиськиз. Удалтӥз! 50 сюрс манет висъязы. Со уксё, фестивалез ортчытонлы сяна, «Геокруиз» визь сынанэз радъянлы но тырмиз на. «Геокруизэ» ёросысь уно егитъёс пыриськизы, соин Марина оске, таӵе шудонэз арлы быдэ радъяно. Туэ визь сынан сӥземын вал Кинолэн арезлы но быръёнъёслы.«iВолга» бере нылаш мукет форуме вуылӥз - «Тавридае», со ортчиз Крымын. Кытын эшшо, таӵе бадӟым ужрадын сяна, Марина кылзысал, шуом, Юрий Вяземскиез - «Умники и умницы» шудонэз нуисез!- «Тавридае» шедён понна заявка келяно, - вера Марина. - Собере радъясьёс тыныд юанъёс ысто. Соослы валэктонъёс лэзёно. Мон историяя ӧре сюри. Туж кельшиз, угось кылӥ пӧртэм тодмо историкъёслэсь но политикъёслэсь дуннелэн историез сярысь малпанъёссэс, шӧдӥ туала югдур шоры учкемзэс. Со котькинлы тунсыко, дыр, нош мыным, ёросысь Егитъёслэн парламентэнызы али гинэ кивалтыны кутскисьлы но библиотекаын ужасьлы, эшшо но.Проектъёсын вырыны Мариналы кельшиз, куддыр, аслаз верамезъя, ваньзэ куштэмез но огсыр улэмез потэ ке но. Но солэн трос тунсыко но туннэ нуналлы тупась малпанъёсыз йыраз бергало. Озьы кылдӥз «Мынам территорие» ӵектос - соя алнаш егитъёслы нимысьтыз инты кылдытоно, кытын соос быгатысалзы люкаськылыны, лэчыт юанъёсты сэрттыны-пертчыны, тунсыко адямиосын пумиськонъёс ортчытъяны, проектъёс гожъяны. Нош али пумиськыло кытын сюрем: егитъёслэн «Ошмес» центразы, ёрос администрациын яке библиотекаын.Кыклы уг люкыПроект гожъяны быгатэмысьтыз, сое пыртӥзы ёросысь Егитъёслэн парламентазы. Бырйизы кивалтӥсе. Озьы нылаш Егитъёслэн элькун парламентазы но вуиз - отчы котькуд ёросысь одӥг ёзчи пыре. Мариналы со уж кельше.- Кун Кенешысь креслоын пукон, тыныд оско шуыса шӧдон гинэ но туж дуно ни, - шуэ Марина. - Али ми дасяськом кудӟытӥсь юонъёсын но электрон тамакен герӟаськем законлэсь проектсэ, 18 аресозь пиналъёслы соосты медаз вузалэ шуыса. Огшоры тамакез нимысьтыз интыосын гинэ кыскыны луэ, нош электроннойзэ - котькытын. Адями кыске ке, сыӵе тамак юрттэ, дыр, урод сямызлэсь куштӥськыны. Нош уг кыскы ке? Оло, электроннойёсыз бордысен ик куд-ог адямиос ӵындыны кутско.Егитъёслэн парламентсы лулчеберетэн герӟаськем ужрадъёс тросгес ортчытъя.- Туэысен ми ужан планмес воштыны малпам. Али егитъёслэсь юалляськиськом, мар соослы кулэ но тунсыко потэ. Валэктонъёсты эскерыса, тодом, кыӵе ужрадъёс туннэ нуналлы уг тырмо. Озьы ик оскисько, ёросысь Депутатъёслэн Кенешсылэн заседаниосаз вуылом шуыса. Жаляса верано, соос нуназе ортчо, куке ми ужаськом.Али Алнаш ёросын «Молодая гвардия» огазеяськонлэн ёзэтэз кылдытӥське, соин валче Егитъёслэн парламентсылэн ужаз но воштӥськонъёс луозы. Марина трос выроно луэ документъёсын. Сюлмаськонъёсыз йылӥзы быръёнъёс ортчем бере но - егит ныл Алнаш черкогуртысь депутат луиз.- Выль ужме умойгес валан но быдэстон понна пыри дышетскыны Удмурт кун университетысь кивалтонлэн социологиез (социология управления) ӧре. Али мон магистрант, - вера Марина.Табере яратоно ужезлы - киужен выронлы, лыдӟиськонлы, суредаськонлы - дырыз эшшо но ӧжыт кылиз. Туспуктӥсе дышетскыны но матысь дыре уз пӧрмы, дыр. Ӝытъёсыз солэн часъёсын-минутъёсын радъямын.- Уж бере арняяз 2 пол Алнаш клубе ужась егитъёслэн «Зодиак» театразы ветлӥсько. Ми пуктӥськомы комедия жанрен миниатюраос, пыриськиськом концертъёсы но вожвылъяськонъёсы, вормонъёсмы но ӧжыт ӧвӧл ини, - шумпотэ Марина. - Огласянь, театр - со сюлэмлы эмъюм, ми отын ял кариськомы. Нош мукет ласянь, театрын дӥсьтӥсьгес луиськомы, сцена вылын шудыса, трос калык азьын кышкан но тулкымъяськон быре. Озьы ик мон кивалтӥсько гитараен шудӥсьёслэн «В кругу друзей» клубенызы. Отчы люкаськыло крезьгурасьёс, гитараен шудӥсьёс но ваньмыз, кин кырӟаны яратэ. Пумиськонъёсамы тодматскиськомы пӧртэм крезьгур ӧръёсын, музыкантъёслэн, группаослэн творчествоенызы. Гужем алнаш площадьын кырӟалляськом, походъёсы ветлӥськом.Дышетскемезъя Марина - ӟуч кылъя но литературая дышетӥсь, Удмурт кун университетэз йылпумъяз. Но Ижысь бертыса, Алнаш школае интыяськемез ӧз луы - интыос ӧй вал, озьы ужаны кутскиз библиотекаын. Тани куинетӥ арзэ ини со егитъёсын ужанъя методист.- Мынам уже - арлы планъёс но отчётъёс дасян, гожтэтъёс басьян но келян, вотэсын библиотекалэсь бамзэ нуон, ёросысьтымы библиотекарьёслы юрттон, пӧртэм ужрадъёсты дасян но ортчытъян.Библиотекаын тыршон но общественной уж маин ке ог-огзылы матын луо, соин нылаш висказы гож уг лэзьы. Ваньзэ рос-прос лэсьтэ, кужымзэ но дырзэ уг жаля. Со понна сое огъёзъёсыз но, ӵош ужась эшъёсыз но, ёрос кивалтӥсьёс но гажало.Елена Рябина Теги: Дарт зарниегитъёс КунКенеш | Иворъёс |
Виталий Пронин Егитъёслэн iВолга форумазы кемалась мынэме потэ вал ни. Туэ шуд усиз ёрос библиотекамылы луыса. Отысь ужасьёс мыным асьсэ проектсэс утьыны оскизы. Н. Фролова проект гожъяны но утьыны дышетскиз.Форум туэ 5-тӥзэ ортчиз ни. Таяз арын Самарае асьсэ проектъёсынызы вуизы 13 странаосысь, Россиысь 22 улосвылъёсысь 1 сюрс 663 мыло-кыдо егитъёс. Тужгес усто проектъёс одӥгезлэсь тодмо фондлэсь коньдонзэ утӥзы, табере соос улонэ пыӵалозы. Форуме пыриськизы Удмуртиысь 75 егитъёс, соослэн 75 проектъёссы, улонэз тунсыкогес карись 75 выль амалъёссы. Соос пӧлын этнопарк кылдытон, Даун висёнэн курадӟись пиналъёслы юрттон, туризмез вӧлмытон, техника кылдытон… Озьы ик егитъёс асьсэ проектъёсынызы шутэтскон интыос, нылпиослы дышетскыны, азинскыны, быгатонлыкъёссэс шараяны юрттӥсь студиос кылдытыны дэмлало на.Форумлэн 9 ӧрезъя кылдытэм комиссиос 4 нунал ӵоже 1 сюрс 100-лэсь уно проектъёсты учкизы. Со ик вал форумлэн нырысетӥ люкетэз. Проектъёс пӧлысь 411-ез кыкетӥ - федерал - люкетэ потӥзы. Пӧлазы 28-эз - Удмуртиысь. Соос ӧз ворме ке но, доразы гожтэтэн бертозы, интыосысь кивалтӥсьёс проектъёсты улонэ пыӵатыны мед юрттозы шуыса. Проектъёс пӧлысь устооссэ быръён 7 нунал ӵоже кыстӥськиз. Со форумлэн тужгес кысык вакытыз вал.Со дыре ик егитъёс, 9 ӧръя - «МедиаВолна», «Культурный БУМ», «Поколение добра», «Ты - предприниматель», «Патриоты», «Малая родина - большие возможности», «Политика», «iВолга Global», «Инновации и экология» - люкиськыса, дышетскизы. Россиысь дано адямиосын тодматскизы. Кылсярысь, «МедиаВолна» сменаын пинал журналистъёс «Самара» ГТРК-ысь редакторен, телеведущиен Данил Рыбалкоен пумиськизы, спортсменъёслэсь интервью басьтыны дышетскизы. Ужез сярысь вераз Esquire журналлэн редакторезлэн воштӥсез Сергей Минаев. Озьы ик форуме вуылӥзы дано спортсменъёс, парашютистъёс, космонавт но мукет тунсыко адямиос. Форумез радъясьёс ӧз вунэтэ шутэтскон сярысь но. Егитъёс ГТО-лэсь куронъёссэ быдэстӥзы, эктӥзы, кырӟазы, экофестэ пыриськизы.Кызьы верай ни, форумын мыным Пичи Пурга ёрос библиотекамы проектсэ утьыны оскиз. Вакчияк ке, соя ёрос центрамы этнопарк кылдытыны малпамын дорамы туристъёсты кыскон но шутэтскон инты кылдытон вылысь. Ваньмыз умой пӧрмиз ке, куноосмы но гуртоосмы отын ёросысьтымы воршудъёсын, соослэн кылдэменызы, удмуртъёслэн улэм-вылэменызы тодматскыны быгатозы. Озьы ик отын луозы нылпиослы шудон инты, кузпалъяськисьёслы удмурт шӧмо синпелет, воргоронъёслы Батыр сюрес но трос мукет тунсыкоез.Озьыен, та форум монэ проект гожъяны но сое утьыны дышетӥз, со сяна, туж тунсыко адямиосын тодматӥз. Проект туала вакытэ туж кулэ, пайдаё уж вылэм. Со бордын егитъёслы одно ик ужаны кулэ. Мукет сямен али малпанъёсты улонэ пыӵатыны шуг. Та амал озьы ик коньдон поттыны но юрттэ. Нош коньдон туннэ улонын валтӥсез ӧвӧл ке но, шуо, сотэк одӥг вамыш но лэсьтыны уг луы. Проектэз одӥг нуналскын уд гожты. Со бордын нимысьтыз пуконо. Тодоно, кызьы сое гожтоно. Со понна асьме элькунамы ФАСТ, «Достояние Удмуртии» но мукет форумъёс вань. Одно ик пыриське отчы, возьматэ асьтэды. Вакытлэн куронъёсыныз валче вамышъяно.Наталья Фролова, Пичи Пурга ёросысь «Маяк» газетысь журналист | Улон-вылон |
Виталий Пронин Сьӧлта ёросысь Сюромошур школаысь пиналъёс писпу будэтыны кутскизы.Сьӧлта ёросысь Сюромошур школаысь нылпиос конской каштан нимаськись писпулэсь но яблокпулэсь кидысъёссэс стаканъёсы мерттӥзы.Ёросысь пиналъёсын нюлэсъёсты утён сярысь кенешонъёс, экологилы сӥзем праздникъёс ортчытъя «Октябрь» газетын ужась Дмитрий Гусев. Со кӧня ке ар талэсь азьло ӟеч кичӧлтонэн потӥз вал - Быдӟым ожмаськонэ быремъёсты буре вайыса, ёросын емышо садъёс мерттоно. Табере сыӵе вож интыос пушъемын котькуд муниципал кылдытэтын. Но таин гинэ мыло-кыдо воргорон дугдыны уг чакла, садъёс котькуд гурт вӧзын мед кылдозы шуыса сюлмаське. Уката умой, писпу мерттонэ пиналъёс пырисько ке.Д. Гусев пиналъёс доры буш киын уг лыкты - кузьым вае - тыпылэсь, яблокпулэсь, конской каштанлэсь кидысъёссэс. Ваньзэ тае ачиз азьлапал дася, кудзэ ке басьтэ.- Мыным потэ, котькуд адями улоназ мар ке но ӟечсэ лэсьтыны кулэ, - вера Д. Гусев. - Мыным кельше писпу мерттыны, адӟисько, пиналъёслы но со сюлэмзыя. Угось соослэн син азязы пичи кидыс бычыя, уд юнма но берло рос-прос писпулы пӧрме. Пиналъёс валаны кутско, котькуд адями котырысьтыз инкуазь понна ачиз кыл кутэ шуыса. Шумпотӥсько, одӥг писпуэн гинэ нылпиослэн дугдэмзы уг поты, быдэс нюлэс но мерттысалмы, шуо.Сюромошурысь нылпиосын таиз пумиськон 2-тӥез луиз ни. Декабре ортчем ужрадын тыпы кидыс мерттӥзы вал. Нылпиос асьсэос ик соосты киськало, будэмзэс чаклало. Нош шуныт кариськиз ке, юнмам удъёсты гурт вӧзазы мерттозы.Ангелина Снигирёва Туспуктӥз Д. Гусев Теги: инкуазезутён | Улон-вылон |
Виталий Пронин 3-тӥ-7-тӥ пӧсьтолэзе Кизнер ёросысь Безменшур школае люкаськылӥзы Кизнер, Можга, Алнаш ёросъёсысь быгатӥсь нылпиос. «Ӝужась кизилиос» лагерьын соос шутэтскизы но дышетскизы. Пиналъёс "Снучконэн" шудо.Котькуд ёросысь удмурт азьветлӥсьёслэн потэ, дыр, «Шундыкар» выллем удмурт лагерь соос дорын но мед радъяськоз шуыса. «Шунды» огазеяськонысь егитъёс шуо: ваньмыз потэ тӥ бордысь. Тани Кизнер ёросысь Вуж Бӧдья школаысь директорлэн воштӥсез Елена Маркова кутӥз но гожтӥз удмурт лагерья программа, вазиськиз шаерысьтымы Дышетонъя но наукая министерствое. Отын та малпанэз умоен лыдъязы но коньдон висъязы. Но тодыны кулэ, ужрадды гужемлы чакламын ке, министерствое сӥзьыл ик вазиськоно - бумага ужъёс трос дырез быдто.- Удмурт лагерь ёросамы радъяны кемалась малпаськомы вал ни. Ми Ижлэсь кыдёкын улӥськом, «Шундыкаре» пиналъёсмы уг сюрыло, - вера Елена Маркова. - Та сюлмаськонъёс бордысен ик вордӥськиз лагерьмы. Малпамы: татын ми нылпиосты «Шундыкар» лагере но дасяломы. Безменшурен тодматэ историен дышетӥсь.Озьы пӧсьтолэзе Кизнер ёросысь Безменшур школае люкаськылӥзы Кизнер, Можга, Алнаш ёросъёсысь 40 пиналъёс. Шудонъёс, ӵошатсконъёс, тунсыко адямиосын пумиськонъёс сяна, татын котькуд нуналэ ужазы пӧртэм кружокъёс. 4-тӥ пӧсьтолэзе пиналъёс дышетскизы газет-журналъёсы ивор дасяны но театрын шудыны, мукет нуналаз - киужен выризы, берпуметӥяз - пиналъёслы веразы, мар улонын тужгес зол азинске, кыӵе удысъёсын удмуртъёс асьсэзыс возьматыны быгато. Та кружокъёсты нуозы Удмурт театрысь артистъёс, «Удмурт дунне» газетысь журналист Мария Векшина, Россиысь Правительство бордын ужась Координационной кенешысь Камил Габдуллин. Нуналлы быдэ азьветлӥсь сямзэс сайкатыны выриз Эшъяськон юртысь ужась Ольга Тронина. Оглом вераса, нуналъёс туж пайдаё но узыр ортчизы.- Лагерьмы сярысь иворез школаосы лэзьямы, кинлэн потэ вал, соос вазиськизы, троссэ ӧм басьтэ: инты ӧй вал ни, - вера Елена Маркова. - Вуоно арын тамында ик куриськисьёс луизы ке, конкурс ортчытом. Ми таӵе лагерез туэ нырысьсэ радъяськом бере, курдаськом ай: кызьы ваньмыз ортчоз?! Пиналъёс куалаен тодматско.Лагерь пӧрмиз, пиналъёслы кельшиз, соос куро ни Кизнер ёросысь «Ӝужась кизилиос» лагерь вуоно арын но дышетскисьёсты мед пумиталоз шуыса. Оскиськом, со йылоллы пӧрмоз шуыса.* * *Та выллем удмурт лагерьёс ёросъёсын арысь аре тросгес мед луозы вылэм. Егитъёслэн «Шунды» огазеяськонзы ялан вералля: таӵе луонлык котькуд ёросын вань, со понна, программа малпаса, ёрос администрацие гинэ вазиськоно. Огазеяськонысь егитъёс асьсэос но дась юрттӥськыны. Озьы удмурт лагерь трос аръёссэ ни ужа Алнаш ёросын, Можгалан, кылем арын тазьы шутэтскизы Кияса ёросысь удмурт пиналъёс.Мария Иванова | Улон-вылон |
Виталий Пронин У. Зотова секыт улэм-вылэмзэ вера.Пичи Пурга ёросысь Пичи Бӧдья гуртын улӥсь Ульяна Зотовалы 29-тӥ январе 90 арес тырмоз. Кузпалыз Яша агай улонысь дасо аръёс талэсь азьло кошкиз, 3 нылпиез пӧлысь пичиез гинэ кылемын на. Жугем тыбырзэ али но шӧдэБыдӟым Вормонлы 70 ар тырмонэн валче Ульяна Николаевналы ёрос администрациысь Таукарон гожтэт келяллям. Дораз пырыкум, Ульяна апай мур малпаськыса пуке вал. Война дыръя ужамме тодам вайыса, кӧты ӝож луиз, пе. Синву пыр мадиз пинал вакытысьтыз секыт улонзэ.- Улэмме вераны кутски ке, нунал но, кык но уз тырмы. Анае кулыку, мыным 6 арес вал, нош вынылы - 4 арес гинэ. Атаймы мукет кышно вайиз. Сюрмумы милемыз лыктэмез бере ик ултӥяны кутскиз. Кӧня ке улыса, аслаз но нылпиез вордскиз на. Вань кырсь ужез ужаны, нылпизэ утьыны монэ косэ вал. Сиён кӧттырымон уг сюры. Сиемды потэ ке, мынэ, кураське, шуоз. Мынӥсько ини. Нош ваем кӧттырме усьтыр-табыр ватэ вал. Собере вӧзысьтымы Оги апай валэктӥз ини: тон, нылы, сётэм сиёнзэс мон доры пырты но Ивандэ, татчы вайыса, сюд, пе.Кыӵе вожъяськыса учкисько вал школае ветлӥсь эшъёсы шоры. Монэ дышетскыны ӧз лэзе, гуртын ужаны кулэ, дӥськутэд но, пе, ӧвӧл. Нош кулэм анаелэн быдэс сандык дӥськутэз кылиз. Сюранае но атае со дӥськутэз но, мамык валессэ но, базаре нуллыса, вузазы. Милемыз выныным гольык ӟус вылын кӧлатӥзы, уламы мар но со ӟустари тырыса.Куддыръя школае пегӟыса кошкисько вал, нош сюрмуми, бӧрсям ик вуыса, я ньӧрын, я еэн жугыса, берлань нуылӥз. Эшъёсылэсь гинэ гуртэ сётэм ужъёссэс юаса, мар но со гожъяськыны, лыдъяськыны дыши. Нош кыӵе дышетскеме потэ вал!Таиз учыр толалтэ вал. Ӵукна султэме бере гольык гинэ азбаре потӥ. Корка пырыса ӧй вуы, сюранай вылтӥм быдэс ведра пож ву кисьтӥз. Мон кема сылӥ, пырыны дӥсьтытэк. Туж кынмеме бере, мар ке луоз лу шуыса, пыри. Коркан бадӟым гур эстӥське. Кот тыбырме куасьтыны гур шоры султӥ. Кытӥ ке ӧвӧл сюранай, душес сямен омырскыса, ӝуась гуре донгыны кутскиз. Мон, йырсияз ӝабырскыса, мырдэм мозмытски. Укное кариськыса, кесяськыны кутски. Нош со уката урмиз, пӧсь ухватэз кутыса, жугыны ӧдъяз, укно ик пилиськиз. Ярам, укно ултӥ Трофим агай кошкыны тупаз, кесяськемме кылыса, пыриз но висъяз ини, оло, виытозяз жугысал. Со сутскем но жугем тыбырме али ке но шӧдӥсько кадь. Дӥськут но дӥсяны ӧй быгаты, пульсам интыосме газетэн шобыртыса сяна, улэме но ӧз луы ни. Ултӥямзылы чидатэк, мон гуртысь пегӟи. Кин ке пырыны лэзиз, отын ик кӧлай, сюдӥзы но, дӥськут но мар но со сёто вал.10 арес тырмыса, колхозын ужаны кутски. Гужемзэ бусыын ужай, нош толалтэ - фермаын. Ужаме понна 200 грамм нянь сёто вал, сое но мон лушкем вынылы сюдылӥ. Сое но дышетскыны ӧз лэзьялэ. Быдэ вуэмез бере, городэ кошкыса, ФЗУ-ын дышетскиз, станокен ужаны дышиз. Собере басьтӥзы армие, отысь гуртэ ӧз ни берты, служить карем палъёсаз ик улыны кылиз.Гурт калык ӧз куштыВойна кутскиз но, монэ нюлэс кораны лэзизы. Зӧкесь писпуосыз погыръяса, 2 метрен вандылӥмы, люкамы. Отын но, туж сиеме потыса, ужай. Эшъёсы гуртысьтызы сиён ваё вал, нош мыным - нокытысь. Нюлэскысь, валэн уробое пуксьыса, бертылӥм. Нош мон бергес кылисько но пыдын мынӥсько: улон интыямы вуытозь, эшъёсы сиськыса мед вуозы, мон медам адӟы. Татын но ӟеч адямиос ӧз куштэ, патерын улэм кузё кышномы гурт котыраз юрттэме понна сюдылӥз.Одӥгаз нуналэ, толалтэ, вал вылын бадӟым кузёос вуизы. Милемлы, пе, 1 ужась кулэ, кин мыноз, солы сиён но, дӥськут но сётом. Тае кылыса, соглаш кариськи. Вуттӥзы монэ туж бадӟым нюлэскы. Шораз туж кузесь баракъёс лэсьтэмын. Отчы пыртӥзы но, татысь нокытчы эн пота, тыныд сиён нуллозы шуыса, кошкизы. Улӥсько мон нунал, кык, куинь, нокин ветлӥсь ӧвӧл, сиён гинэ кыӵе ке кышномурт пырта. Паймыса юасько ини та адямилэсь, малы монэ вайизы, номыр но уг ужато шуыса. Со шорам учкиз но шуэ:- Э, нылы, нылы, йырдэ быдтыны лыктӥд-а, мар-а? Татчы ваёзы тюрьмаын пукисьёсты, туж урод йыруж лэсьтэм адямиосты. Йырыд быгылес дыръя пегӟы татысь, ачим юртто. Уйин капкаез усьто, кошкы. Нокытчы но кожылытэк, весь шонерак сюрес кузя мын.Вуиз уй. Синмад коть маин ке донгы, номыр уг адӟиськы. Вылаз ик, куазь лымыя, пелляське. Кудпала мыныны валэктӥз бере, сопала ик бызьыса кошки. Кӧня дыр ӵоже мынӥ, уг тодӥськы. Тӧл ӧжыт пуксён вискын вал пыд куара кылӥ. Малпасько, таос, монэ уйыса, лыкто ук, кытчы меда пегӟом?Сюреслы матын ньылпу будэ, лымы солэсь вайёссэ музъемозь ик някыртэм. Мон, берлань чигнаса, пытьыосме киыным соги но пыри со вайёс улэ. Кӧня ке улыса, мон вадьсы 2 вал вылын адямиос дугдӥзы.- Ма, кытчы пыриз та лешак, пытьыез но уг адӟиськы, оло, му пыр вияз-а, мар-а? Тон мын азьпала, нош мон мукет палтӥз эскеро, - озьы шуыса, кошкизы.Кышкаменым кызьы сюлэмы ӧз тэтчы! Кема шыпытак улӥ, кынмыны но кутски. Татчы ик эбыляса кулод шуыса, нош ик сюрес вылэ потӥ но азьлань бызи. Кытӥ каллен мынӥсько, но со адямиос пумитам ӧз сюре ни. Кӧня дыр озьы ортчиз, уг тодӥськы. Куазь ӟардыны кутскыса, нюлэс пуме вуи. Азьпалан бус пыртӥ кадь коркаос адскизы. Мынӥ отчы. Урамын пиосмуртъёс сыло. Юсь пала кытӥ-о мыноно, юай. Одӥгез рос-прос валэктӥз. Сюрес кузя бертыны дӥсьтытэк, писпуос пӧлтӥ ватскысагес мынӥсько. Юсь пала вуи но шур вамен лэсьтэм пичигес выж улэ пукси, кӧня ке шутэтско шуыса. Дӥськут гылляны ведра-карнанэн васькем кышномурт, монэ адӟыса, копак абдраз.- Ма, кинлэн-о тон нылыз таӵе, мар кариськод татын?- Мон Бӧдьялась Матвей Миколлэн нылыз, - шуисько.- Бен мон но отысь ук, Пичи Иван Сандра шуо монэ. Мар муген татчы вуид?Вакчияк мади, мар луиз. Сандра апай монэ, гуртаз нуыса, сюдӥз. Шунаме бере, оло, лумбыт ныс-ныс изиськем. Сайкаме бере нош бертыны потӥ. Гуртам ӧй вуы, бӧрсям ик милицаос лыктӥзы. Нуизы монэ райисполкоме, пегӟи шуыса, тышкаськыны кутскизы. Мон, шуисько, ӧй пегӟы, ужлэсь но уг пегаськы, мынам кутъёсы пӧсьтӥзы, ветлыны номырин луиз. Отысен ик нуизы Ижевск-Балезино чугун сюрес лэсьтонэ. Аэродром лэсьтонын но ужай.Котькыӵе шуг-секытъёсыз чидатэк ӧз луы. Кыӵе сиеме потыса, дӥськутлы ёрмыса, улӥ, тау Инмарлы курадӟеме понна, кузь арлыдзэ сётэмез понна, анаелы - тазалыко вордэмез понна. Мынам али но висьымтэ дыръям тэк кыллеме уг поты. Туала арын котьмар сиён, дӥськут вань, ул но ул. Тау гурт калыкелы, пичи дыръям но ӧз куштэ, али но бускельёсы эскеро, юртто.Александра Бочкарёва, Пичи Пурга ёрос, Пичи Бӧдья гурт Теги: гуртулон очерк тодэваёнъёс | Улон-вылон |
Виталий Пронин Зураысь 9-тӥ классын дышетскись Диана Корепанова кылем арын йылпумъяз Эграысь искусствоосъя нылпи школаысь суредаськонъя ёзэз. Кемалась ик ӧвӧл ёрос центрысь художественной галереяын солэн ужъёсыныз адӟытон ортчиз. Дианаез суредаськыны дышетӥз Ирина Валерьевна Семакина. Нылаш дышетӥсьлэсь верамзэ котьку быдэсъяны тыршылӥз. Табере суредъёсыз вылысь Индиысь, Франциысь, Япониысь синпелетъёсты но тодмо интыосты адӟыны луэ, нош тужгес трос ужъёсыз Удмурт шаерен герӟаськемын, отысь инкуазь суредъёс улэп кадь син азе пуксё. Диана ялан маке выльзэ лэсьтыны тырше, котьмаин тунсыкъяськыны выре. Кемалась ик ӧвӧл гуртысьтызы культурая юртэ сюрес лёгиз. Ия Геннадьевна Ковалёва юрттэмъя чебер эктыны дышиз. Ас мылкыд каремезъя гижы буян борды но басьтӥськиз, турлы суредъёс но пуктыны быгатэ ни. Ачиз ик ческыт зыно майталъёс лэсьтыны дышетскиз. Нош ваньмон дыр шедьтэ ке, конькиос я роликъёс вылэ султэ. Каникулъёссэ но туж пайдаё радъян сярысь сюлмаське. Песянаеныз Ираида Владимировнаен ӵош Россиез котыръяны ярато. Озьы соос вуылӥзы ни Хабаровск, Приморск улосвылъёсы, Симферополь, Ялта, Керчь, Москва но мукет городъёсы. Нылаш адӟемзэ суредъёс вылэ пуктылэ. Казаньын улӥсь Диана Корепанова, оло, Зура черкогуртэ ноку ӧз бертысал, секыт ӧй ке висьысал. Арес но ӝыны дыръяз кынман висёнэн черлаз. Эмчиос нылашез пыд вылаз султытӥзы ке но, висёнлэн бервылъёсыз пыраклы кылизы: пельёсыз кылэмысь дугдӥзы, соин валче вераськыны но ӧз дышы. Нылашлэн анай-атаез кыкназы ик военнойёс вал, со вакытэ кузпалъёсты Россилэн шундыӝужан палаз ыстыны медо вылэм. Озьы соос Хабаровскын, отӥяз Приморск улосын, Донбассын улӥзы, нош али Москваын уло. Нош со вакытэ шуг-секытысь потон амал одӥг гинэ вал - нылзэс Зураын улӥсь песянай-песятаез доры огдырлы кельтон. — Пимылы но, кенмылы но, милемлы но нырысь секыт вал, - ортчем аръёс сярысь тодаз вае Ираида Владимировна. - Диана мед кылоз шуыса, дуно аппаратъёс басьтоно луылӥз. Со понна дэмен коньдон люкаллямы, Кун Кенешысь депутат Софья Широбокова но быгатэмезъя юрттӥз. 3 арес дыръяз Дианаез келяно луизы Ижевскысь ляб кылӥсьёслэн интернатазы. Зураын улӥсь песянаен песятаез арнялы быдэ интернатэ адскыны ветлӥзы. Пятницае гуртазы басьто вал, нош арнянуналъёсы берен городэ нуллӥзы. Озьы, вис карытэк, 6 ар ветлӥзы. Отӥяз нылашлы операция лэсьтӥзы. — Дунтэк операция лэсьтон вылысь трос интыосы вазиськылӥмы, пумитамы одӥг валэктонзы вал - луонлыкмы ӧвӧл, - веранзэ азьланьтэ кышномурт. - Нош дыр ортче, Диана будэ. Тодӥськомы вал, висёнзэ азьланяз эшшо но секытгес йӧнатыны луоз шуыса. Мар карыны паймеммы бере Дмитрий Медведевлы, со вакытэ Россилэн Президентэз вал, гожтэт гожтыны валамы. Москваысь ивор кема витёно ӧз луы. Озьы 2010-тӥ арын Санкт-Петербургысь одӥгаз больницае мынӥмы, отын квотая нырысетӥ операция лэсьтӥзы. Эмчиос шумпотыны вазь на, шуизы. 2 ар ортчыса, пе, нош ик операция лэсьтоно луоз. Быдэсак бурмонлы оскон ӧз сётэ. Ватсазы на, йӧнатскон понна, пе, ӵемысь возьматъяськоно логопед, психолог но дефектолог доры. Кытысь таосты шедьтод пичи гуртын? Ираида Владимировна Санкт-Петербургын дыръязы эмъясьёслэсь дышетскыны малпаз, чаклаз соослэсь ужамзэс, юанъёс сётъяз. Гуртазы бертыса, Санкт-Петербургын басьтэм тодон-валанъёссэ уже кутӥз. Быгатӥз ведь! Нылаш каллен-каллен, туж шуген ке но, вераськыны кутскиз. Соиз но умой, операция бере ик Дианалы умойгес луиз, вань куараосты кылыны ӧдъяз. Озьы со 9 аресаз дышетскыны вамыштӥз Зура школаысь 2-тӥ классэ. Ираида Владимировна дышетӥсь ке ӧй луысал, оло, шуг-секытъёсты вормыны ӧй быгатысалзы. Нырысь со покчи классъёсын урокъёс нуиз, али удмурт кыллы дышетэ, нылпиослэсь ваньмон дырзэс пайдаё радъян сярысь но сюлмаське. Дианалэсь югдурзэ умой вала школалэн кивалтӥсез Вадим Анатольевич Захаров. Нылаш сярысь шуныт кылъёс верало мукет дышетӥсьёс но: эшъёсыз сярысь котьку сюлмаськоз, быгатэмезъя юрттӥськоз, волонтёръёслэн радазы сылэ. — Вань урокъёс мон понна тунсыко луо, - вераськонамы итӥськиз нылаш. - Кӧня выльзэ тодӥсько! Тужгес но шумпотыса ветлӥсько география урокъёсы. Дышетӥсьмы Фаина Николаевна Стрелкова синмаськытӥз монэ та предметлы. Оло, соин ик дуннеез котыръян мылкыдын улӥсько. Диана котыре люкаськемын ӟеч сюлэмо адямиос. Соос кужым пыӵато кадь нылашлы. Азьланезлы малпанъёсыз бадӟымесь. Выль арлы песянаеныз ӵош Москваын улӥсь анай-атаез доры мыныны дасяське. Надежда Данилова | Улон-вылон |
Виталий Пронин Егит муртъёслы пыд вылазы султыны юрттон - шаерысьтымы Калыкез уже интыянъя кун службалэн одӥгез валтӥсь удысэз. Уго али данакез арлыдоос но уже интыяськыны шугъясько, нош мар веранэз училищеез, техникумез, ма коть институтэз али гинэ йылпумъямъёс сярысь. Тон коть вить арзэ ик гижысь-пиньысь дышетскы, но уж утчаны ӧдъяд ке, кивалтӥсьёслэн нырысь юанзы луоз опыт сярысь. Нош кытысь со луоз, егит муртэ ваньмыз палэнто ке. Тӥни сыӵе учырез лыдэ басьтыса, уже интыянъя служба радъяз «Выпускникъёслы опыт люкан вылысь стажировка» программа. Со быдэсъяське ужъя рынокысь югдурез ведомствоос куспын кутэм нимысьтыз программая. Туэ сентябрь толэзёзь элькунысьтымы городъёсысь но ёросъёсысь службаос стажировкая 309 огкыл гожтӥзы. Озьы 884 выпускниклэн луонлыкез кылдӥз, трос курадӟонъёс пыр потытэк, уже интыяськыны. 540-эз соос пӧлысь мыло-кыдо тыршо ни наставникъёс юрттэм улсын.Та проект аслэсьтыз пайдазэ возьматӥз ни. Кылем арын вузъёсты быдтэмъёс пӧлысь ӝыныез интыямын вал ӵап стажировкая. Егитъёслэн луонлыксы кылдӥз институтын басьтэм тодон-валанзэс уж вылын возьматыны, ӝыны ар ӵоже удыссылы дышыны, туала рынокын вожвылъяськыны быгатыны. Зэм, уждун нырысь-валысь тыро пичи уждун мында гинэ. Но кутскыку кинлы дурыныз кисьто? Со понна астэ усто возьматыны пӧрмытӥд ке, азьланяз золгес удалтоз. Со сярысь ик верало лыдпусъёс но - 2010-тӥ арын стажировкаез ортчемъёс пӧлысь 70 процентэз ужаны кылизы.Нялтас вераса, «Стажировка» программа кык полэс пайдаен берытске огкыл кутэм предприятиослы-огазеяськонъёслы но, угось доразы ужась киос вуэм сяна, соос дун тырон ласянь но нокыӵе изъян уг адӟо - пичи уждун мында компенсация лыктэ Уже интыянъя кун управлениысь. Кивалтӥсьёс сюлмаськыны кулэ егит специалистъёслы дышетскемзыя уж инты гинэ дасяны но дышетӥсь юнматыны. Визьнодасьлы ватсаса дун озьы ик лыктэ уже интыян центр пыр.Жаляса верано, программалэсь ӟечсэ ваньмыз ӧз дунъялэ на. Вотка ёросысь уже интыянъя центрлэн кивалтӥсезлэн воштӥсез Азат Хабибуллин верамъя, городысь но ёросысь предприятиос туннэ 165 егит специалистлы кулэясько. Уже интыян центр дась юрттыны - стажировка программая интыяны 108-сэ. Нош туннэ нуналлы учётын сылэ 33 выпускник гинэ. Со дыре ик данакез токма доразы пуко.Предприятиос возьмало экономистъёсты, юристъёсты, инженеръёсты, техникъёсты, станокен ужасьёсты, референтъёсты. Егитъёсты доразы ӧтё Воткинскысь ООО «Завод РТО», МУП ЖКХ «Коммунсервис», АКБ «Ижкомбанк», ЗАО «Промстройгаз», ёрос администрациысь улон-вылонын юрттонъя ёз но мукетъёс. | Улон-вылон |
Виталий Пронин Сарапулысь электрогенераторной заводын нуналмысь кулэ луись продукция потто9-тӥ-12-тӥ пӧсьтолэзе Екатеринбургын ортчоз «Иннопром» калыккуспо адӟытон. Отын Удмуртиысь предприятиос возьматозы пӧртэм оборудованизэс.Екатеринбурге люкаськозы 20 кунъёсысь 600 пала предприятиос. Отын нырысьсэ аслэсьтыз продукцизэ возьматоз Удмуртия но. Элькунмылэн стендаз асьсэлэсь луонлыкъёссэс адӟытозы 10 огазеяськонъёс.«Альтернативная энергия» предприятие возьматоз индукционной вихревой котёлзэ. Чагыр эстӥськон ӧвӧл ке, та ву шунтон тӥрлык воштонтэм луэ. Огшоры электронагревателен сярысь, соин коркаез шунтыны 20-50 процентлы дунтэмгес усе. Огазеяськон араз 5 сюрс пала котёлъёс поттэ. Сое, Россиысь сяна, басьто Белоруссиысь но Казахстанысь фирмаос. Предприятиысь специалист Евгений Заболоцких верамъя, огазеяськон выставкаын выль басьяськисьёсты шедьтыны чакла. Уката но умой луысал, пе, продукцизэс басьтӥсь-вузась дилеръёс сюрысалзы ке.«Контрольно-измерительные приборы» огазеяськонлэн приборъёсыз герӟаськемын электротылэз но солэсь кужымзэ мертанэн. Кылсярысь, ваттметрзэс кылдытыкузы, Ижысь конструкторъёс 80-тӥ аръёсы ыштэм технологиосты улӟытӥзы. Туннэ сыӵе приборез курисьёс йыло, уго кунгож сьӧрысь ӧжытгес вайыны кутскизы, шуэ предприятилэн кивалтӥсез Дмитрий Русинов. Туннэ Ижкарысь огазеяськонлэсь приборъёссэ 60 улосвылъёсы басьто.Сарапулысь электрогенератор поттӥсь завод Екатеринбурге нуоз электродвигательёссэ, лифтъёслы лебёдкаоссэ, промышленностьлы электротранспорт. Кылсярысь, Россиысь рыноке вуэм вань электротележкаос пӧлысь 60 процентэз поттэмын Сарапулын.Техникая М. Калашников нимо кун университетлэн инжиниринг центрез возьматоз выль станокъёс, технологиос кылдытонъя но промышленной дизайнъя быгатонлыкъёссэ. Университет ялан уртче ужа 15 предприятиосын, кылсярысь, «Калашников» концернэн, «Росатом» кун компаниен но «Протон-ПМ» огазеяськонэн. Инжинирингъя центр ужаз кутэ наукалэсь азинсконъёссэ.Эдуард Степанов Туспуктэм: udmurt.ru | Иворъёс |
Виталий Пронин Ижысь Шор площадьын ортчиз Выль ар кызэз но йӧ городокэз сӥё-дано усьтон ужрад. Калыклэсь Выль ар мылкыдзэ бурдъян понна Ижкарысь ульчаосты но юртъёсты али чебермамын ворекъясь тылъёсын но билбордъёсын. Шор карлудын пуктэмын Выль ар кыз но пиналъёслы йӧлэсь шудон интыос: лабиринт, йӧ гурезьёс, Кӧлӥсь чеберайлэн дворецез. Вуоно ар Россиын Театрлэн ареныз ялэмын бере, карлудын кылдытэмын тодмо спектакльёсысь геройёслэн йӧлэсь скульптураоссы. Кылем арен ӵошатыса, Йӧ карын дун тырытэк шулдыръяськыны луоз. 25-тӥ толсурысен Шор карлудын ужзэ мытӥз Выль ар ярмарка. Татын калыклы ӵектозы «Удмуртия заряжает» нимо юонэз веръяны - марлэсь со лэсьтэмын, али уг шараяло на. 27-тӥ толсурысен кутскыса вань шутэтскон нуналъёс ӵоже Шор площадьын ортчозы пӧртэм арлыдо адямиослы чаклам шулдыръяськонъёс: турлы концертъёс, шудонъёс, юмшанъёс, ӵошатсконъёс, мастер-классъёс, фестивальёс. Выль ар уе Шор карлудын 3 часозь кыстӥськоз шулдыръяськон. 2-тӥ толшоре ижкаръёслы кырӟалоз «Ундервуд» рок-группа, концерт дыръя калыкез паймытозы на световидеошоуэн. Выль ар ужрадъёс озьы ик ортчозы Ижкарысь мукет интыосын но. Вань мылкыд карисьёс пыриськыны быгатозы Киров нимо паркын, Ижкар прудлэн ярдураз, Ижкарлэн администрациез сьӧрысь садын, Дун-чылкыт Михаиллэн соборез дорын ортчись ужрадъёсы. Ижкарлэн котькуд ёросаз озьы ик ортчозы Выль ар ужрадъёс но ёлкаос. Ижкарын улӥсьёслэсь куронъёссэс лыдэ басьтыса, радъямын Киров нимо паркысь фан-зоналэн ужез. Али тросэз спортэн тунсыкъясько но тазалыксэс утьыны тыршо, соин «Фан в кубе» нимо площадкаын ортчозы пӧртэм ӵошатсконъёс но шудонъёс. Нялтас вераса, фан-зонае пырон понна коньдон тыроно луоз, но паркын лэсьтэм бадӟым катокын (кузьдалаез ог 400 метр) вань мылкыд карисьёс дунтэк нискыланы быгатозы. Ижкарлэн администрациез нимысьтыз саклык нылпиослы висъя. Выль ар каникул дыръя Шор площадьысь валтӥсь сценаын котькуд нунал возьматозы нылпиослы представлениос. 21-тӥ толсуре быгатӥсь пиналъёс пыриськозыОперая но балетъя театрын радъям Выль ар ёлкае. Шуге-леке сюрем пиналъёслэсь Выль арзэс шулдыргес карон понна Ижкарысь вань театръёсын ортчозы благотворительной ӝытъёс. Кузьымъёс дасямын ог 40 сюрс нылпиослы. 2-тӥ арзэ ортче «Ас киын лэсьтэм кузьым» акция: Удмуртиысь нылпи юртъёсысь пиналъёс пӧртэм арбериос, шудонъёс, открыткаос лэсьто, соосты кун учреждениос, пӧртэм компаниос кузьымлы шуыса дунэн басьто. Озьы пиналъёс коньдон потто, нош куд-огез кузьым басьтэм адямиос бӧрысь нылпиосын кусып тупато но детдомъёслы юртто. Таяз арын та акция улсын ог 1 сюрс 400 кузьым дасямын. Котькуд нунал Ижкар прудлэн йӧ вылаз кылдоз выль суред. Снегоходэн сое лэсьялоз Семён Бухарин. Ижкарысь огаз школаын дворник луыса ужась воргорон ожо яке асфальт вылын суредъёс лэсья. Прудэз чеберматон понна суредаськись дворник лопатазэ но ӵужонзэ снегоходэн воштоз. Выль ар ужрадъёслэсь ку но кытын ортчемзэс тодыны луоз 2019.izh.ru вотэс бамысь. Шор карлудын 25-тӥ толсурысен 7-тӥ толшорозь Нуналлы быдэ 10 часысен 21 часозь - Выль ар ярмарка 27-тӥ толсур 16 часысен 18 часозь - Кызлэсь тылъёссэ ӝуатон, Йӧ карез усьтон 28-тӥ толсур 19 часысен 21 часозь - Тол бабаен юмшан 31-тӥ толсур 20 часысен 3 часозь - Выль ар шулдыръяськон 2-тӥ толшор 19 часысен 21 часозь - «Ундервуд» рок-группалэн концертэз но световидеошоу 3-тӥ толшор 19 часысен 21 часозь - «Свет. Холод. Огонь» фестиваль 6-тӥ толшор 19 часысен 21 часозь - «Волга-Волга» группалэн концертэз, Ымусьтонлы сӥзем шулдыръяськон Ижкар прудлэн ярдураз 4-тӥ толшор «Лечу как хочу!» аспӧртэмлыко дӧдьыослэн фестивальзы 8-тӥ толшорысен 14-тӥ толшорозь УД Туспуктэмъёс басьтэмын www.izh.ru сайтысь | Лулчеберет |
Виталий Пронин Юрий Лобанов - Кучыран Юри. Йӧспӧртэм адями. Одӥг ярдурысен мукетаз пальккаськись тулкым кадь. Одӥг ласянь, Лобанов - республикамылэсь кунпуссэ, куншетсэ малпам адями, «Удмуртия» издательствоысь суредась. Мукет ласянь - фин-угор дуннеысь тодмо этнофутурист, туалазэ но вашкалазэ герӟась, пӧртэм калыккуспо фестивальёсты, симпозиумъёсты, артпроектъёсты малпась-радъясь.- Юрий Николаевич, республикамылэн палэназ тӥледыз удмурт шаман шуо. Та шоры кызьы учкиськоды?- Нырысь озьы верамзы паймымон вал, берло дыши. Палэнын сыӵе дунъет сётӥзы бере, озьыен, сыӵеен адӟо. Куд-огез шуэ: удмуртъёслэн шаманъёссы ӧй вал! Кызьы озьы? Котькуд калыклэн соос вал! Ма, тунооссы но. Зэм, совето вакытъёсы туноос ватскыса улӥзы, угось соосты яке виылӥзы, яке пытсэт сьӧры келяллязы.Мургес учконо ке, мынам пыдлось выжыям туноос вал. Азьвыл мон сое ӧй валалля, ӧй шӧдылы. Улон книгаме берлань берыкъяны кутски но адӟи: ваньмыз азьвыл ик чакламын-герӟаськемын вылэм ни. Но мон меӵак пелляськонэн уг выриськы, со шӧдонэ выжиз искусствое, суреданэ, пӧртэм дауртон-выронъёсы.- Искусство шоры учкыса, адямилэн пушказ маиз ке воштӥськыны кулэ. Тӥляд ужъёсты, суредъёсты, хеппининг, видеоарт шуонъёсты огшоры адямиослы валамон кадь-а?- Монэ валасез туж ӧжыт. Но со пумысен уг куректӥськы. Инмарен ӵош улӥсько, соин ик пушкам гань-гань - гармония. Инмар атай монэ вала, яратэ, соин вераськисько, атаен кадь.Шаман выллем вырыны-дауртыны нырысь кутски вал искусствоысь пӧртэм кабъёсты утчан сямен. Али воксё мукет шӧдонэ. Каб борды итӥськиз туж мур пуштрос. Туно выллем вырыса, огшоры кыланы-бураны, шудыны уг луы вылэм. Улонэн шудӥд ке, вылӥысь шуккет вуоз: тон мар дауртӥськод?!Аслам дауртон-выронъёсам мон артист но, режиссёр но, суредась но - лэсьтӥсько аспӧртэм моноспектакльёс. Со спектакльёс пушкын улӥсько. Но нокинлэсь рользэ уг шудӥськы - аслэсьтым. Озьы выреме Инмарлы пумит ӧвӧл. Угось мон та дуннее кылдӥ аслэсьтым рольме шудон понна.- Но сцена вылэ потыса, кыӵе ке ужпум ас азяды пуктӥськоды, дыр, ук?- Адями сюлэмъёсты сайкатон. Асьмелэн туж трос кӧлӥсь сюлэмъёсмы. Аслам кылан-буранъёсыным мон кинэ ке шумпоттыны быгатӥ ке, туж умой. Но ваньмызлы со уг тупа, уг кельшы. Адямиос пӧртэмесь. Озьыен, соослэн сюлэмзылы мукет усьтон кулэ.- Искусствоез гажасьёслы витёнтэм луизы берло книгаысьтыды туспуктэмъёс: «Туно айшетэн дауртон-вырон» перформансын гольык Лобанов мунчо бере лымыын погылляське, шыркунзэ (бубен) йыга…- Мон ведь отын быдэсак шыр гольык ӧвӧл. Азям - шаман айшет. Эшшо ке со айшет «Алангасарлэн вужерез» фильмысь, сое мыным сётӥз Валентин Белых суредась. Пырак гольык ке луысал, нарцисс кадь ке сылысал, одӥг ужпум. Отын дан поттон, паймытон зол луысал. Малпан - нырысетӥ интыын. Мон тырши возьматыны пӧсь но кезьыт кужымъёсты, инкуазен герӟаськемез, гольык лулэз.Но… зэм, эпатаж шуонэз но пичияк вань. Со нош ик удмуртэз сайкатон понна кутӥське. Мукет ласянь, Западын, Европаын быдэс искусствозы эпатаж ке, милям - ӧвӧл.Дасяськымтэ адямилы ужъёсмес валаны кытӥяз секыт. Тани «Кынар кабон» симпозиумын одӥгез тодмо суредась гольыкез возьматӥсь ужъёссэ дэмлаз. Ёросысь кивалтžсь туж куриз: эн возьматэ таоссэ суредъёстэс, ма ми сярысь калык малпалоз? Нош зэмзэ ке, ужъёс туж тунсыкоесь вал...- Тӥледыз этнофутуризмлэн азьветлӥсеныз лыдъяло. Арлы быдэ ортчытъяды этнофутуризмъя калыккуспо фестивальёс. Но берло дыре соосты воштӥзы суредасьёслэн симпозиумъёссы. Малы?- Азьвыл фестивальёсмы паськытгес ӧръя ортчо вал. Ӧтчамы суредасьёсты, крезьгурчиосты, писательёсты. Этнофутуризмъя даслэсь ятыр фестиваль радъямын: Егит гондыр веме, Одомаа, Эрумаа, Калмез, Мушому, Тангыра, Идна, Пельнянь, Артана, Юр-яр, Куара-ланга. Собере малпамы сюбеггес ӧръя мыныны - суредасьёсты гинэ люкалляны. Озьы радъямы ни симпозиумъёс: Сер но тур, Урман артэ, Чылкыт ву, Кынар кабон. Нош туэ ортчоз Кемикамхемхэ. Таиз кӧня ке кылъёслэсь пӧрмемын: Кеми, Кам, Хем, Хэ. Ваньзы соос Кам шур шуэмез возьмато фин, удмурт, тува но китай кылъёсын. Та кылъёсын вераськись калыкъёслэн дунне кылдонъя валанзы пыкиськылӥз уясь бурдолы, юсьлы, ӵӧжлы оскон вылэ.Суредасьёс, творчество удысын тыршисьёс ваньзэ дунтэк каро. Таӵе ужрадъёс пыр соос кужым, выль дартъёс басьто, калыклы тунсыко дуннеосты усьто. Калык сое соку ик вала. Быдэс омыр шуныт тулкымъёсын тырме кадь. Кемалась ӧвӧл Сьӧлта ёросысь Ӟуння (Юмга-Омга) гуртэ вуылӥм. Отысь вашкала вӧсяськон интыез выльдӥмы, бӧрдыса, сюлэммес кисьтыса, сылӥмы, тӧдьы ӵушконъёс думылыса кельтӥмы. Со ветлэммы бере одӥг адямилэн ке но сюлэмыз умой пала берытскиз ке, ужмы юнме ӧвӧл… Нош бадӟым фестивальёсын ӵемысь бадӟым коньдон берга, отын воксё мукет тулкымъёс ини, отын ӵемысь адямилэн косытэк номыр лэсьтэмез уг поты.Этнофутуризмъя фестивальёсамы, симпозиумъёсамы пыриськыло Венгриысь, Эстониысь, Финляндиысь, Литваысь, Швециысь, Татарстанысь, Башкортостанысь, Коми, Марий Эл республикаосысь, Мордовиысь, Пермьысь, Петербургысь куноос но.- Куд-ог суредасьёслэсь кылэме вань: асьме ужъёсмес, пе, туж секытэн вузаськом. Нош тӥ ӵем-а суредъёстылэсь люкиськоно луиськоды?- Туж шер. Мон удмурт искусствоен вырисько, солэсь выль сиоссэ усьтӥсько. Жаль, но удмуртлык коньдон уг вайы. Зэмос суредъёс дунтэм сылыны уг быгато, соос трос дырез но кужымез кулэ каро. Нош басьтӥсез луоз-а? Соин ик мон суредасько сюлэмы куремъя. Нош уксё поттыны тыршисько мукет ужен. Берлоез нырысетӥ интые потэ, семьяез сюдоно ук.Но одӥг пол вузаны поттӥ аслэсьтым «Лулме». Зэм, зэм, «Лул» нимо суредме Пермьысь галереяе сётӥ. Отын, пе, со ужелы туж паймиллям эзотерикъёс. Ой, пе, шуо, та туж кужмо суред ук! Но тани пырем одӥг семья, кышноен картъёс. Кышноез, пе, суредме адӟем но соку ик шуэм: «Мынам!» Зар-зар бӧрдыны кутскем. Пермьысь менеджер мыным жингыртэ ни: «Юрий Николаевич, картинадэс басьтӥсь шедиз, но уксёез уг тырмы. Дунтэмгес вузаны быгатоды-а?» Быгато, шуисько. Нош менеджер монэ буйгатэ на: «Тӥ эн сюлмаське, суредды ӟеч киосы шедёз». Тӥни озьы мон «Лулме» ӟеч киосы вузай. Серемес кадь кылӥське...- Вуоно книгаослэсь но, «лулзэс» валатэк, туссэс уд суреда, дыр. «Удмуртия» издательствоын ужамды сярысь ма верасалды?- Татчы ужаны лыктӥ Василий Мустаев но Менсадык Гарипов суредасьёслэн дэмламзыя. Туж кышкасько вал. Но вылӥысен кин ке косӥз кадь - басьтӥськи. Издательствоын ужаны туж кельше. Татын тыршон - со рольысьтым одӥгез сцена. Со но - улон, яратон.- Аръёс ортчыса, адямилэн пушказ, шыкысэ выллем, трос визь, тодон люкаське. Со шыкысысь кыӵе малпанэз поттысалды, адямиослы верасалды?- Али сыӵе югдур кылдӥз: удмурт культураез ӝутыны кутскизы ӟучомем удмуртъёс но. Соос шӧдо, со борды басьтӥськоно шуыса. Но куд-ог удмуртъёс талы пумит, соос анай кылзэс но уг тодо бере, асьме калыкез быдэсак усьтыны уз быгатэ, шуо. Малпасько, мыло-кыдоосты озьы палэнтоно ӧвӧл. Соос искусствоын люкаськем жуг-жагез сузяны юртто.Удмуртъёс туж практичноесь. Уж пайдаё ке, басьтӥськозы, ӧвӧл ке - уз. Шуо, крестьян практицизм. Озьы учконо ке, удмурт адями туж узыр луоно ни вал. Но… Со палэнске аслаз анай кылызлэсь. Малпаське: мар сётоз удмурт кылэз дышетон? Ачиз аслыз валэктэ: со люкетоз гинэ. Но, мынам шӧдэмея, анай кылызлэсь люкиськем выжы лябгес луэ, со семьяын ӵемгес висьыло, огкыл уг шедьто. Выжыдэ утён, гажан бордысь - тазалык. Тае валазы ни куд-ог визьмо ӟучомем удмуртъёс. Соин соос выжыоссы доры выльысь кыстӥсько, отысь туж бадӟым кужымез шӧдо. Удмуртлык - пайдалэсь но пайдаё!- Та нуналъёсы тӥ 50 аресъем юбилейдэс пусъёды. Асьтэос асьтэлы кӧня сётысалды?- 20 арес. Тусме уг вераськы, лул кужымея, мылкыдыя шӧдонэ сыӵе. Мон дартъёсын, кужымъёсын ужась шаман бере, улонэз гадь тырам шокчыны быгатӥсько. Нош со шӧдон - туж зол маке!Елена Миннигараева. | Иворъёс |
Виталий Пронин Валентина Серафимовна ХАЗИАХМЕТОВА / Туспуктӥз В. ЕмельяноваВалентина Серафимовна ХАЗИАХМЕТОВА - история наукаосъя кандидат, ужамын Казаньысь кун университетын, вал Татарстанлэн президентэзлэн Минтимер Шаймиевлэн советникез, Социальной страхованиея фондлэн Татарстанысь отделениезлэн кивалтӥсезлэн воштӥсез. Пусъемын СССР-лэн, Россия Федерацилэн но Татарстанлэн данъетъёсынызы, «За доблестный труд» медален, «Народный просветитель» дано нимын. Ачиз верамъя, со луэ Вотской автономной областьлэн облисполкомезлэн кивалтӥсезлэн (1921-1925), РСФСР-ысь социальной обеспечениея калык комиссарлэн (1926-1937) Иосиф Наговицынлэн ӵыжы-выжыез. Дано удмурт выжыысьТрос аръёслы вунэтэмын вал асьмелэн геройёсмы, зэмос удмурт азьветлӥсьёсмы. Соосын данъяськем интые, курадӟоно луизы ӵыжы-выжыоссы, матысь адямиоссы. Озьы куд-огез ноку ӧз вераллялэ выжыоссы сярысь, нош палэнэ кошкыса, Удмурт шаерен кусыпъёссэс пыраклы ӵогизы. Табере соосты утчаса но шедьтыны уг луы ни.Но инкуазь - визьмо, со уг сёты ӟеч выжыез чылкак быдтыны, кӧня ке аръёс ортчыса, со выльысь вордэ визьмо, яркыт адямизэ - кин уз сёт вунэтыны, кин азинтоз мытэм ужез, утёз дано выжылэсь нимзэ. Сыӵе адями луэ Иосиф Наговицынлэн выжыысьтыз Валентина Серафимовна Хазиахметова. Со Казаньын улэ.Ачиз верамъя, со луэ Иосиф Алексеевичлэн Сергей вынызлэн (со 2 арлы пичигес вал) внучкаез. Сергей Алексеевичлэн вал одӥг гинэ нылыз - Зинаида. Быземез бере со Корепанова луиз. Зинаида Сергеевна Корепанова Удмурт АССР-ысь школалэн дано дышетӥсез вал, нырысь покчиосты визьнодаз, ӟуч кыллы но литературалы дышетӥз, вал школалэн директорез, ронолэн кивалтӥсез, бӧрысь нош ик выжиз покчиос доры. Солэсь дышетскыны ветлӥзы быдэс шаерысь дышетӥсьёс. 1965-тӥ арын Августа Конюхова «Мастера педагогического труда» серия улсын нимысьтыз Зинаида Сергеевна Корепановалы сӥзем книга поттӥз. Семья архивысьтызы одӥг гинэ векчи экземплярез синпелетэз кадь уте Валентина Серафимовна. И. Наговицын - ӵыжы-выжыосызлэн но вань удмурт калыклэн данъяськонзы.- Анае Иосиф Алексеевичез туж ӟечен гинэ вералляз, - шуэ В. Хазиахметова. - Со юрттылэм вань братъёсызлэн семьяоссылы, вылаз ик, Сергей 1915-тӥ арын, войнае кошкыса, чиптэм-чаптэм ышем, Зина атайтэк кылем. Иосиф Алексеевич котьку кузьымъёсын шумпоттылэм. Тани алигес гинэ Удмуртиысь музее мон вайи анаелэсь тӧдьы блузказэ - сое кузьмаллям Наговицынъёс, анае школаын завучын ужакуз. Ижевске совещаниосы ветлыкуз (азьло Глазовысь Иже Москва пыр ветло вал!), со котьку куноя вылэм Наговицынъёс дорын шоркарын. Иосиф Алексеевич кышнозэ мынам анаелы йӧно дӥськут басьтыны косылэм.Иосиф Алексеевич Наговицын кузпалэныз ӵош будэтӥзы Анна но Владимир нылпиоссэс. Соос улӥзы Москваын. Жаляса верано, Анна улонысь вазь кошкиз, со ноку бызьылэмын ӧй вал, пинал ӧз ворды. Нош Владимир пиезлэн вань Ольга нылыз. Со ноку вуылэмын ӧвӧл Удмуртие, уг тунсыкъяськы дано песятаезлэн выжыосыныз, дор палъёсыныз. Быземын немецлы, улэ Германиын. Мыным соин огпол гинэ пумиськылыны кылдӥз ай. Мырдэм сое шедьтӥ. Москвае архивын ужаны ветлыкум, таман гинэ пумиськылӥм, ӵектӥ вал книгаелы соавтор луыны, тодэ ваёнъёссэ пыртыны, но кӧня ке улыса, со мыным Германиысен гожтӥз ни. Жаль, солэн пиналъёсыз ӧвӧл, озьыен, Иосиф Алексеевичлэн меӵак наследникъёсыз нылыз вылын йылпумъясько...Ачим сярысь ке, йылпумъяй Яр школаез, малпай Удмурт пединститутысь кунгожсьӧр кылъёсъя факультетысь немец кылъя отделение мыныны. Экзаменъёсме туж умой сётӥ, институтэ капчиен пыри. Кӧня ке улыса, монэ ӧтизы Министръёслэн Советазы - уг-а, пе, поты Казаньысь университетэ историяя факультетэ выжемед (со вакытэ устооссэ студентъёсты сьӧрло келяло вал вуоно партужасьёсты дасян вылысь). Мон шуисько, мыным нырысь доре бертылоно, анай-атаеным кенешоно. Ма, тани, пе, телефон, кенеше. Мон бадӟым кивалтӥсьлэн кабинетысеныз ик анайлы жингыртӥ, мар каром, шуисько. Со ӧз но паймы кадь, кема малпаськытэк, шуиз: Иже тон котьку берытскыны быгатод, мын. Озьы мон сюри Казане. Зэм, берытскыны ӧз кылды ни - отын бызи, отысь университетэ ужаны кыли. Улонэ туж ӟеч но тунсыко радъяськиз.Дано бигер выжые...- Ноку ӧй малпалля, бигерлы бызё шуыса. Жаль, 2016-тӥ арын картэ улонысь кошкиз. Инмарлы весь тау карисько, со монэ Фарид Гениатовичен герӟаз шуыса. Студент дыръям пиосын юмшан, бызён мынам малпанам но ӧй вал - ялан дышетскыны, котькытчы вутскыны тыршылӥ. 1968-тӥ арын Софиын (Болгария) ортчиз Дуннеысь егитъёслэн IX фестивальзы. Мон но, вуоно кузпалы но отчы пыриським. Фарид соку Казаньысь химико-технологической институтлэн аспирантэз вал. Софиын ваньмон дыръя ми одӥгаз городын выставкаез учкыны пырим. Одӥг суред вадьсы артэ укшам. Кельше-а, пе, суред дорын ӝегамме синйылтыса, юа Фарид. Туж, шуисько. Со монэ серем кариз: номыр тунсыкоез, пе, со суредын ӧвӧл, тон та искусствоын номыре уд валаськы! Фарид дышетскон висказы художник-оформитель луыса ужа вылэм. (Нялтас вераса солэн выныз тодмо художник вал, Тавиль Хазиахметов луэ Татарстанлэн туала флагезлэн авторез). ӝытазе ми Фаридэн нош пумиським - кинлэн ке вордскем нуналыз тупаз, ваньмы ӵош одӥг ӝӧк сьӧры люкаським. Укшаны но кулэ ук - артэ пуксьыны сюрим. Со монэ ялан донгыны, пышкылыны выре, мон кылме верасько. Вот озьы эчешонысен ваньмыз кутскиз, кин малпасал. Удмурт нылмурт секытлэсь уг кышка. Валентина пинал дыръяз тэль поттонын.Пумиськылыны кутскеммы бере, малпаським, конешно, анай-атаез удмурт кен кулэ уз каре, дыр, шуыса. Нырысь-валысь сыӵегес ик вал мылкыдзы. Но атаез лэзиз мынам анай-атае дорын Ярын кунояськыны. Берен Казане мынэммы бере атаез юалляське, маин паймытӥзы, пе. Туганэ возьмамтэ шорысь шуэ: соослэн укно улазы ӟусъёссы ӧвӧл! Умой, шуэ атаез, иське, удмуртъёс уг ваньмо супыльтыса тэк пукыны. Эшшо мар? Атайзы тэль дасяны чортӥз, асьсэлэн ке пузы лапас улазы но, бакчаязы но лачак. Лапас улысез, пе, туэ тол вылтӥ эстыны, бакчаысез - кайталы, эшшо, пе, 2 арлы азьлапал кулэ на... Усто, шуэ бабай, озьыен, удмуртъёсын уд быры - запасэн уло. Кышнояськы! Уд оскелэ, но бӧрысь мон 5 кенъёс пӧлысь яратоноез луи, мукетъёсыз ваньмыз бигеръёс ке но. Шыд но ӝутыны мыным гинэ оске вал (бигер семьяын со бадӟым данэн лыдъяське). Зэм, ачим но тырши бен яраны - ӝыны ар ортчыса, семьяосыныз бигер кылын вераськисько ни вал.Жаль, нырысетӥез пимы ар мында но ӧз улы. Со мон понна бадӟым шуккет луиз, но Инмар жаляз - кыкетӥ пи ыстӥз. Даниярлэн табере аслаз пиналъёсыз бадӟымесь ни. Со милям туж данъяськымон будӥз, медицина наукаосъя кандидат луиз, Казаньысь медициная университетын дышетэ, сюлэм висёнъёсты эмъянъя клиникаын кафедраен кивалтэ, Татарстанысь одӥгез валтӥсез кардиохирург луэ. Кунгож сьӧры но ӧтчазы ни ужезлы дышетыны. Наговицын выжыос сярысь тодэ - анаез историк ук. Собере дорамы вань Бадӟым Советской Энциклопедия, но Удмуртие вуылэмез ӧвӧл.Сямызъя со, конешно, чылк-чылк бигер, атаезлэн вирыз вормиз. Куддыр ӟуч кенме жалясько но - кызьы тон сое чидаськод, шуисько. Но куспазы керетэмзэс огпол но кылэме-адӟеме ӧвӧл, син медам усь. Кенмы пиналъёсызлы бигер ним сётонлы но, бигер кылэз дышетытонлы но ӧз пумитъяськы. Огшоры школае сётэм гинэ ӧвӧл, ми соосты пичи дырысенызы таш-таш бигер садэ сётӥм - отын нокин ӟуч кылын пал кыл но уг поттылы, вала-а тынад пиналыд, уг-а. Озьы бигер кыллы туж ӝог дышизы, умой верасько но, гожъясько но. Бадӟымез внучкае Москваын вузын - Экономикая вылӥ школаын - дышетске ни, внуке школаын на.Кемалась ӧвӧл Татарстанэз пыкылыны кутскизы, ӟуч кыллэсь тросгес бигерзэ дышетыто шуыса. Мон 50 ар улӥсько ни Казаньын, бигер кыл мыным ӧз люкеты, солы пумит, сое тодэме юрттӥз ужея ӝутскыны. Азьвыл президент Минтимер Шаймиев дораз советнике ужаны ӧтиз но, мон ӝегатскытэк гожтӥськи бигер кылэз дышетонъя курсъёсы, малы ке шуоно шӧдӥ: тодон-валанэ дорын вераськымон гинэ. Нош Татарстанын бигер фамилиез нуллыса вылысь кылэз уд ке тодӥськы, сыӵе должностьёс сярысь эн но малпаськы. Монэ паймытэ, куке мукет улосъёсын улӥсьёс дышетыны кутско бигеръёсты. Бигеръёс асьсэос тодозы, мар карыны. Котькытын гажасалзы ке озьы асьсэды! Тани удмурт кылэз мон уг тодӥськы, малы ке шуоно анае, дышетӥсь ке но, шуиз: улонад со тыныд уз яра... Со вакытэ кивалтӥсьёс ласянь сыӵе учкон вал уго. Архивъёсысь - югыт дуннее - Улонысьтым одӥг нуналэ но мӧзмыт ӧй вал - мон котьку вал визьмо, тунсыко адямиос котырын. Ачим но тырши, нуналъёсы пайдатэм медаз ортче шуыса. Котьку огдыре кӧня ке ужез нуи. Трос аръёсме сӥзи историлы, университетын дышетонлы. Собере улон вуттӥз соцобеспечение удысэ. Тӥни кытын мон уката шӧдӥ Наговицынлэсь котьку вадьсам луэмзэ. Иосиф Алексеевич уго та удысын бадӟым профессионал вал. Мон лыдӟи солэсь вань ужъёссэ, выступлениоссэ. Уд оскелэ, но данакез ӵектонъёсыз али но улонэ пыӵало, уже кутӥсько. Алигес син шорам йӧтӥз Удмуртиын потӥсь газетысь материал - отын гожтэмын А. Бречаловлэн покчи ужбергатонэз азинтон сярысь мыдкыдъёсыз-малпанъёсыз. Мон сое лыдӟи но выльысен тодам вайи Наговицынэз - Иосиф Алексеевич ӵапак таӵе ӵектонъёс сётӥз вал 100 ар талэсь азьло! Государство юрттыны кулэ ӧвӧл «кустарьёслы», но люкетыны но уг яра - мед вырозы, асьсэлы но, калыклы но пайда поттозы, шуылӥз со. Ваньмыз со пусъемын статьяосын. Ӵапак Иосиф Алексеевич ик Удмуртиын кылдытӥз нырысетӥ банк но. Уг тодӥськы, татын тодазы вайыло-а солэсь ужан амалъёссэ, уг-а, нош Татарстанысь калыкез улон-вылонын утён удысын туж дунъяло солэсь опытсэ, котькудаз кенешонын али ке но солэсь нимзэ поттыло. 2017-тӥ арын мон мукет авторъёсын ӵош (ваньмы 5 кузя) Татарстанысь калыкез улон-вылонын утён ёзъёслы 100 ар тырмонлы сӥзьыса, «Адресная социальная защита в Республике Татарстан: истоки и становление» книга поттӥм. Ӝыныез книга пӧрмиз Иосиф Наговицын сярысь: солэн 1926-тӥ-1937-тӥ аръёсы РСФСР-ысь социальной обеспечениея народной комиссар луыса ужамзэ сяна, мон пыртӥ со сярысь Н. Павловлэсь документальной очерксэ но, Иосиф Наговицынэн герӟаськем вань тодмо-дано интыосты но.Туэ удмуртъёс понна туж тодмо-дано ар. Июне 100 ар тырме удмуртъёслэн нырысетӥ съездзы ортчем дырысен, нош сентябре 130 ар - Иосиф Наговицынлэн вордскемез дырысен. Съездлэн юбилеезлы сӥзьыса, мон поттыны дасяй «Три комиссара: архивные документы повествуют...» книга. Отын вераськон мынэ 3 тужгес яркыт удмурт общественной деятельёс Максим Прокопьев, Иосиф Наговицын но Трофим Борисов сярысь. 1917-тӥ арын революция бере соос асьсэды сӥзизы удмурт кунлыкез кылдытонлы, калыкмылэсь асваланзэ ӝутонлы, югдытонлы.Сӥзьыл, туж оскисько, дуннеез адӟоз 3-тӥ книгае: таиз быдэсак сӥземын Иосиф Наговицынлы. Солэн улэмез но ужамез сярысь очеркен книга «Удмурт книга» издательствоын 1964-тӥ арын поттӥз Никифор Павлов. Солэсь ӟеч, мон малпамъя, нокин но уз лэсьты ни. Соку малы кулэ кыкетӥез? Нырысь ик, Н. Павловлэсь ужзэ егитъёс уг тодо ни, библиотекае лыдӟиськыны ветлӥсьёс али ӧжыт. Та адямиосъя кӧня материал архивъёсын вань, ваньзэ бугыръяй - 1884-тӥ арысен кутскыса. Али ик шӧдӥсько, книгаосме учкыса, оло, куд-ог удмурт азьветлӥсьёс пумысен малпанъёсты но чутрак воштӥськозы - асьмелэн ӵемысь озьы луэ уго: одӥгезлэсь ужзэ но, данзэ но мукетызлы ляко. Адямиосыз улэпесь ӧвӧл ни ук, кинлэсь юалод? Жаляса верано, туж ӧжыт паньсаськымтэ историкъёс. Ӵемысь соос тӧлъя уло, туннэ курлано ке - курлало, ӵуказе кыӵе ке югдур яке адями шоры учкон воштӥське ке - ӝогак малпанзэс вошто. Совето вакытэ ваньмы асьмеос оскылӥм одӥг гинэ кыӵе ке источниклы, нош сое лэсьтылӥз (историез гожъяз) ук кин ке улэп адями. Кин тодэ, кыӵеесь вал солэн малпанъёсыз, соин мон ноку уг оскиськы одӥг пӧртэм гинэ источниклы (книгалы, статьялы). Сыӵе дыръя вань одӥг гинэ зэмлык - документъёс!Соин мон книгаям юромо трос комментарий но уг сётӥськы - лыдӟись ачиз мед ваньзэ учкыса потоз, йылпумъянъёс лэсьтоз. Книга потыны кулэ туэ 18-тӥ майлы - соку «Удмурт Кенеш» огазеяськон Елабугаын ортчытэ нырысетӥ удмурт съездлы 100 ар тырмонлы сӥзем конференция. Туж тау кареме потэ Татарстанысь Архив ужъёсъя комитетлы - ӵапак со ас вылаз басьтӥз та книгаез поттонэз.Мынэсьтым юалляло, малы та ужен Татарстан выре. Мар мон шуом - малы ке шуоно мон Татарстанын улӥсько. Зэмзэ вераса, мынам вань кӧтӝоже - Иосиф Наговицын Удмуртиын вунэмын, шуыны луоз: тросэз уг тоды, кыӵе Наговицынлэсь нимзэ нуллэ ульча, нокин уг утялты памятниксэ, уг ортчыло сое буре ваён яке данъян нуналъёс... Тани 130 аръем юбилеезлы но ужрадъёс чакламын ӧвӧл. Со дыре ик ӵапак Иосиф Наговицын вал удмурт кунлыкез кылдытонын одӥгез валтӥсез адями - книгае потӥз ке, адӟоды документъёсты...Кемалась чакласа улӥ историклэсь Алексей Загребинлэсь ужъёссэ. Мыным потэ, со зэмлыко тодосчи. Соин, куке тодӥ, со Кун Думаысь депутат луиз шуыса, туж шумпотӥ. Интернет пыр тодӥ, ку солэн адямиосты пумитан нуналыз луоз, Казаньысь Иже лыктӥ. Черодын мон нырысетӥосыз пӧлын вал, ӵапак соку возьматӥ та книгаосылы материалъёсме. Отын, конешно, йӧскадь вераськыны ӧз пӧрмы, журналистъёс одолизы, но бӧрысьгес пыр-поч кенешим - табере со мынам научной кивалтӥсе луэ! Семьяеныз - кузпалэныз, пиеныз но внукъёсыныз.Утчаськисько-гожъяськисько котькуд нунал - дыртоно, мон уго 70 аресме ортчемын ни, кин тодэ, мар луоз ӵуказе. 2 толэзь пенсиме люкасько но, ноутбукен рюкзакме ныпъяса, пӧртэм городъёсы интыяськем архивъёсы кошкисько. Ужано луиз Москваын, Санкт-Петербургын. Берло арзэ ӵем ужасько Ижысь архивъёсын. Туала вакытэ туж юрттэ, конешно, Интернет. Со пыр кусыпъёс тупатӥсько, гожтэтъёс-запросъёс ысъясько, юалляськисько. Со пыр шедьто монэ асме но. Озьы туэ вазиськизы Глазов библиотекаысь ужасьёс, соослэн Иосиф Наговицынлэн юбилеезлы сӥзьыса экспозиция усьтэмзы но ролик лэсьтэмзы потэ. Октябре Глазовын конференция радъяны медо, со вакытлы выжы писпумес (родословноймес) суредано. Мон шумпотӥсько, коть кинлы ке но со тунсыко шуыса.Огкутскемен вуылӥм Туктым гуртэ. Улэм коркаез, конешно, ӧвӧл ни, но отысь клубын азьло интыяськемын вал школа, кытын дышетскиз пинал Иосиф! Мон ӵектӥ отчы пул юнматыны, клубын кыӵе ке буре ваён сэрег усьтыны. Зэм, нырысь ремонт лэсьтоно вылэм. Табере мынам юрттӥсе но вань, шуыны луоз - Интернет пыр вазиськиз Яр ёросысь Биграгуртысь (Дизьмино) историен дышетӥсь Олег Евгеньевич Сысоев. Шуэ, со Иосиф Наговицынлэн анаезъя ӵыжы-выжыез луэ. Кенешиськом сӥзьыл уйпал ёросъёсысь школаосын, музейёсын, библиотекаосын валче урокъёс нуыны. Соос сӥземын луозы Иосиф Алексеевичлэн удмуртъёслэн улоназы интыезлы. Оло нош, Ижын но книгалы презентация радъялозы ай.Зинаида Рябинина Теги: удмуртлык | Улон-вылон |
Виталий Пронин Ижкарын шутэтскон нуналъёсы Буммаше нуись трамвайёслэн сюресъёссы ворсаськозы, со сярысь ивортэ ИжГЭТ-лэн пресс-службаез.Городысь трамвай сюресъёсыз тупатъямен валче Тимирязев урамысен трамвайёслэн кульчозы дорозь трамвайёс уз ветлэ. Сак кариське: сюрес ворсаськоз 16-тӥ августэ 20 часэ 30 минутэ, нош усьтӥськоз 19-тӥ августэ 5 часын ӵукна.Трамвайёс тазьы ветлозы:2-тӥ маршрут - Промышленной урам - Центр – «Океан» магазин –Тимирязев урам – Школа-интернат – Центр –Промышленной урам5-тӥ маршрут - Огнеупорной урам – Центр – Школа-интернат – Тимирязев урам – «Океан» магазин – Центр – Огнеупорной урам7-тӥ маршрут - Металлургъёслэн городоксы – Тимирязев урам9-тӥ маршрут ворсамын луоз. Теги: Ижкар трамвай | Иворъёс |
Виталий Пронин - ...Нош мон та кыл интые вавожъёслэн диалектысьтызы «пырик» кылэз пыртысал. Со ӵапак та интые тупа!- Кыӵе эшшо «пырик»? Мар со?- Сое «озьы ке но» герӟетэн воштыны луэ, но та интылы со ӧжытак уггес тупа. Бадӟым экран вылысь субтитръёсты лыдӟисьёс ваньзэ валаса мед вуозы вал. Мар каром?- Нош вавож диалектэз валасьтэмъёс сюризы ке? Соку мар?Таӵе вераськонъёсын но ченгешонъёсын удмурт кылэ берыктӥськиз «Азьлань, Лола!» немец фильм. Тодады вайыто, та фильм 14-тӥ толсуре Ижысь «Дружба» кинотеатрын удмурт субтитръёсын возьматэмын вал. Сое адӟытон радъяськиз Ижын ортчись немец кинолы сӥзем фестиваль улсын. «Азьлань, Лола!» киноез удмурт кылэ берыктон бордын тыршизы «Berykton Lud» группаысь нылъёс-пиос. Тужгес но зол пырскизы кык Ленаос - Рябина но Елькина. Кыкназы но Удмурт кун университетын дышетско но немец кылэз дышето: Рябина удмурт филологияя факультетын, нош Елькина - кунгожсьӧр кылъёсты дышетонъя институтын. Та нылашъёслэн, валамон, немец кылысь берыктон ужын кизы волямын ни.Юалляськоно кариськи, кызьы радъяськиз фильмез удмурт кылэ берыктон.Лена Рябина:- Немец киноез удмурт кылэ нырысьсэ берыктӥ. Туж тунсыко вылэм. Но трос шуг-секытъёс кылдӥзы, малы ке шуоно ми трос кузя вал. Ваньмы пӧртэм ёросъёсын будэмын, соин но, лэся, куспамы ӵем споръяськимы - созэ я тазэ кылэз кутоно меда? Трос вариантъёс кылдылӥзы, соин куддыръя огкыл шедьтыны туж секыт вал. Эшшо одӥг ӵемтон - удмурт кылын ӧвӧл тышкаськон кылъёс. Кино учкыку, вань лэсьтэм ужмес выльысь эскерыса потӥ! Шонер-а титръёс, текстэз тупа-а киносуредлы, ваньмыз дыраз мынэ-а? Азьланяз та шекъёсты санэ мед басьтомы.Лена Елькина:- Мыным, берыктӥсьлы, та удыс матын. Но мукет ласянь, мынам опытэ ӧвӧл на, соин ик та уж теориысь практикае выжонъя - нырысетӥез вамыш. Киноысь огшоры вераськон кылъёсты берыктоно ке но, та уж капчи вылымтэ. Кӧня берыктӥсь, сомында ик малпан. Со вакытэ ик котькин быгатӥз мукетызлэсь малпанзэ тодыны, тужгес тупасьсэ бырйыны.«Азьлань, Лола!» киноез возьматонэ лыктэмъёслэн лыдзы сокем трос ӧй вал ке но, шумпотымон вал отысь Кузебай Герд нимо гимназиысь пиналъёсты адӟыны. Кызьы соос шуизы, татчы, пе, соосты немец кылын дышетӥсьсы ыстӥз. Озьы ик киноадӟытонысь пумитаны кылдӥз Василий Ванюшев профессорез. Егитъёслэсь «пӧрамзэс» со рос-прос учкыса потӥз.* * *Мыным аслым но кельшиз «Азьлань, Лола!» фильм. Капчи кылын, вакчи но ӝог лыдӟыны луымон веранъёсын. Немец кылысь удмурт кылэ берыктӥсьёс - тужгес но кык Ленаос - асьсэлы опыт люказы. Малпасько, азьланяз но та етӥз нылъёс берыктон ужъёсынызы паймытозы. Луша Шихова Теги: УдГУ | Иворъёс |
Виталий Пронин Ваньзы соос юнме азе кылдытэмын вал.Кечол, Вуж Мӧнья но Норъя муниципал кылдытэтъёсысь улӥсьёслэн юнме азе жагдӥськемзы вазенгес шараяськиз ни. Но Прокуратура та борды басьтӥськытэк, югдур ӧз воштӥськы. Ортчиз суд, бӧрысь уже итӥськизы судъя приставъёс. Озьы пӧртэм косон-куронъёслэн эмзы луиз ик.Табере 3-ез ик муниципал кылдытэтъёс жуг-жагез поттан сярысь огкыл гожтӥзы ёросысь сюресъя управлениен. Юнме азе жагдӥськем интыос сузямын-утялтэмын.УД | Иворъёс |
Виталий Пронин Гондыр бадӟым ке но, тэлетӥ шыпыт поръя. Сьӧсь азяд сылэ ке ини, бызьыса кошкыны уг яра! Синъёсаз пыр-пыр учкон но - мултэс.Шаерысьтымы Роспотребнадзорлэн эпидемиологияя ёзэзлэн кивалтӥсез Вера Данилова верамъя, пиосмурт ёросысь тэльын пӧйшура вылэм. Ӵапак соку гондыр вылаз омырскем. Таӵе пумиськонын ӵем дыръя адями улэп уг кыльы. Та рад воргоронлы удалтэм.Инкуазез утёнъя но инкуазь узырлыкъёсъя министр Александр Нестеров ивортэ: та вакытлы шаерысьтымы нюлэсъёсын улэ-вылэ 1 сюрс 155 гондыр. Та лыдпусъя Приволжск федерал округын асьмеос 4-тӥ интыын сылӥськом. Сьӧсь пӧйшур трос Глазов, Балезино, Сьӧлта, Красногорск, Юкаменск ёросъёсын. Ярато соос сезьы бусыосты, муш бакчаосты. Гондыръёсты лыдъяло-чотало август пумын, сентябрь кутсконын. Ӵапак соку пӧйшуръёс сикысь бусые дырто. Кӧтсэс тырыкузы, небытгес карисько - адями но пудо вылэ уг омырскыло. Пӧйшурасьёс ар ӵоже 50-60 гондырез кырмыны пӧрмыто.Мар кароно, сикын сьӧсь вылэ медад ӝимы шуыса? Министерствоысь Инкуазез чакланъя, пӧйшуръёсты лыдъян-чотанъя управленилэн кивалтӥсез Максим Пластинин валэктэ:- Нюлэскы оген потанлэсь возиськоно. Уйин сике пырано ӧвӧл. Кырал интыостӥгес ветлоно. Котьку адӟыны мед быгатод: ог 20-30 метр азяд-берад пӧйшур ӧвӧл-а? Гондыр бадӟым ке но, тэлетӥ шыпыт поръя. Сьӧсь азяд сылэ ке ини, бызьыса кошкыны уг яра! Синъёсаз пыр-пыр учкон но - мултэс. Ньыльпыдолы кышкамез возьматоно ӧвӧл. Чир черекъяно, киосын-пыдъёсын шонаськоно. Кияды тӥр я боды луиз ке но, пӧйшур доры эн матэктэ. Соосын йырзэ пильыны уд быгатэ, вожзэ гинэ поттоды. Ог 600 килограммъем пӧйшур син куспын вылады омырскоз. Умойгес луоз, тӥрдэс я бодыдэс вылӥе ӝутӥды ке. Озьы тӥ гондырлэсь ӝужытгес адскоды. Сьӧсь кышкатскоз. Пӧйшурлы тыбырын сылыны уг яра.Максим Евгеньевичлэн малпамезъя, Якшур-Бӧдья ёросын луэм учырын янгыш ачиз пӧйшурась. Угось ыбыса сќсыртэм гондыр 2 полэс кышкыт луэ. Пиосмурт уйиськонъяз ачиз но валатэк кылиз, кызьы сӧсырмем сьӧсь сое погыртӥз. Ярам коть, таӵе учыръёс шаерамы туж шер луо."УД" Теги: дэмланъёс | Улон-вылон |
Виталий Пронин 21-тӥ тулыспалэ, Анай кыллэн нуналаз, «Шунды» огазеяськон пӧртэм ужрадъёс ортчытыны дасяське. Эшъяськон юртын егитъёс удмурт луисьтэмъёс понна ӝыт радъялозы, Кузебай Герд нимо гимназиын площадказы ужалоз. Ижкарлэн пӧртэм сэрегъёсаз «Мон вераськисько удмурт кылын» гожтэмен значокъёс сётъялозы. 21-тӥ тулыспалэ «удмурт» трамвай ветлоз.«Шундыос» пыриськыны ӧтё «Эше, гожты СМС удмурт кылын» акцие: та нуналэ удмурт эшъёслы удмурт кылын СМС-ивор ыстоно.Кинлэн мылкыдыз вань Анай кыллэсь нуналзэ пусъёнэ пыриськыны, «Шунды» огазеяськон 14-тӥ тулыспалэ Эшъяськон юртын 17.30 часын пумиськыны ӧте, выль малпанъёсты но ӵектонъёсты вите. Туспуктэмез: vk.com/udmort Теги: анайкыл Шунды | Иворъёс |
Виталий Пронин Отчы чакламтэ митинге трос калык люкаськылӥз. Тае ивортӥз Тӧролэн ноПравительстволэн пресс-службаез. Люкаськемъёсты кышкыт учыръёслэсь утён понна Правительстволэн юртэз котыре трос полицейскойёс кыскемын вал. Куд-огзэ асьсэдыз аляк возисьёсты югдурез утисьёс ӝегатӥзы. Акция законэз тӥясь шуыса но калыкез доразы бертыны курыса, вазиськонъёс громкоговоритель пыр чузъяськизы. Ӝегатэмын ни мукет улосысь вуэм группа, со юромо асьме шаере лыктэм Ижкарысь калыкез бугыртон понна. Кӧня ке дыр ортчыса, митинг йылпумъяськиз. Люкаськем калык дораз бертӥз. Фото: susanin.news.ru | Иворъёс |
Виталий Пронин Кезысь 1 номеро школае туннэ нуналлы ог 70 муртлэсь куриськон вуиз ни. Школаысь директорлэн покчи классъёсъя воштӥсез Татьяна Лекомцева верамъя, туэ ваньзэ-ӧвӧлзэ 160 пиналэз кутыны чаклало - усьтӥськоз 6 класс. Та интыос тырмыны кулэ, пе, школа котырын улӥсь пиналъёслы. Арысь аре луо палэнысь куриськисьёс. Но соослы буш интыос уггес шедё ни.- Ватсаса класс усьтыны школамылэн луонлыкез ӧвӧл, - валэктӥз Татьяна Ивановна. - Угось интымы сотэк но ӟоскыт. Покчи классъёсын гинэ 650 пала пиналъёсмы. 2-тӥ но 4-тӥ классъёсы ветлӥсьёс кыкетӥ сменае дышетсконо луо.Школаын оглом 1 сюрс 370 пала нылпиос тодон-валан басьто. Ӟоскыт ке но, кӧня ке чидалом на, шуо. Но югдурзы воштӥськоз шуыса, осконзы туж бадӟым: 2018-тӥ арын 1-тӥ сентябрьлы татын выль бадӟым школа ӧсъёссэ усьтыны кулэ.УД Туспуктӥз А. Горбунов | Улон-вылон |
Виталий Пронин Берпуметӥ ож тӥрлыкез быдтыны команда сётӥз Россилэн Азьмуртэз Владимир Путин. Кизнерен со телемост пыр герӟаськиз. Удмуртилэн Тӧроез Александр Бречалов пусйиз, та программалэн мукет палыз но вань — солы луыса Камбарка но Кизнер ёросъёс азинскизы.Берпуметӥ химической снарядлэн калибрез - 130 миллиметр, секталаез - 31 килограмм. Кизнерысь утиськисьёсыз пӧлын со вал тужгес кышкытэз.Сӥё-дано ужрадэ пыриськизы Химической ожтӥрлыкез быдтонъя кун комиссилэн кивалтӥсез но Привожск федерал округъя Россилэн Президентэзлэн оскем муртэз Михаил Бабич, Россиысь промышленностъя но вуз каронъя министрлэн воштӥсез Георгий Каламанов, Удмуртилэн Тӧроез Александр Бречалов но мукетъёсыз.- Та зэмзэ но бадӟым нунал… Совето вакытысь милемлы трос химия ож тӥрлык кылиз, кызьы верало тодӥсь-валась адямиос, соосын дуннеез кӧня ке пол быдтыны луэ вал. Та нунал — бадӟым вамыш, со туала дуннеын гань-гань улыны осконэз кужмоятэ, - шуиз Владимир Путин. Берпуметӥ химической снарядлэн калибрез - 130 миллиметр, секталаез - 31 килограмм. Кизнерысь утиськисьёсыз пӧлын со вал тужгес кышкытэз.Удмуртилэн Тӧроез Александр Бречалов пусйиз, та программалэн мукет палыз но вань — солы луыса Камбарка но Кизнер ёросъёс азинскизы. Уго висъям уксёен сюресъёс, нылпи садъёс, школаос тупатъямын-выльдэмын, коркаосы ву, чагыр эстӥськон кыскемын вал.Сӥё-дано ужрад бере кивалтӥсьёс котырес ӝӧк сьӧры пуксизы, вераськизы, «Кизнер» объектэз азьланяз но шаерамы уже кутоно шуыса. Россиысь промышленностъя но вуз каронъя министр Денис Мантуров дэмлаз та интыын усьтыны Казаньысь дары поттонъя заводлэсь ёззэ.Сергей Захаров Туспуктэм: udmurt.ru | Улон-вылон |
Виталий Пронин Йылпумъян ужрадэ 6 чеберай гинэ ортчиз.Кылем арняе Алнаш ёросысь пичи нылъёс пӧлын устоосыз быръемын.Конкурсэз ортчытыны малпаз Алнашысь егит азьветлӥсь Дмитрий Митрошин. Со верамъя, сцена юрттэ возьдаськонз вормыны. Туспуктэъёсты учкыны быгатӥськоды татысь.«Чеберинка» ним понна нюръяськон капчи ӧй вал: нырысетӥ люкетаз - туспуктэмъёсын конкурсэ - ёросысьтымы 8-12 аресъем 45 чеберайёс пыриськизы. «ВКонтакте» вотэсбамын куара сётон ортчиз, соя 15 нылашъёс вожвылъяськонзэс азьланьтыны быгатӥзы. Кыкетӥ люкетын покчи чеберайёс клубын ужасьёс азьын кырӟаны-вераны быгатэмзэс возьматӥзы. Озьы йылпумъян ужрадэ 6 чеберай гинэ ортчиз.Ӵошатсконлэн берпуметӥ люкетаз нылъёслы вань быгатонлыкъёссэс, визьзэс возьматоно луиз. Гуртазы соос дасяськизы «Визитка», «Мон кизили» но «Мон яратӥсько» конкурсъёслы. Озьы ми тодӥм, нылъёс шумпотыса кырӟало но экто, школае ветло, Интернетын дырзэс ортчыто шуыса. Ваньзы соос ярато семьязэс, анай-атайзэс, анай кылзэс... Вожвылъяськонлэн мукет люкетъёсыз - «Удмурт кылэз дышетӥськом» но «Мон пӧраськись» - радъямын вал чеберайёслэсь тодон-валанзэс эскерон понна.- Нылъёс пичиесь ай ке но, бадӟымъёс сямен, конкурслы рос-прос дасяськиллям, - пусйиз Алнаш ёрослэн йырыз Алексей Семенов. - Таӵе вожвылъяськонъёс луыны кулэ, малы ке шуоно чеберлыкез пичи дырысен валаны но шӧдыны дышетсконо.Конкурсэ пыриськисьёсыз дунъяз жюри. Котькудӥз налаш дуно кузьымъёсын но дипломен пусъемын вал, озьы ик суредась Е. Мензарипова ваньмызлы мусо шарж дасям. Озьыен, «Визьмо нылаш» луиз Шайтангуртысь А. Иванова, «Эктон нылаш» - Сизьгуртысь А. Новикова, «Шунды ныл» - Алнашысь Е. Корнева, со ик учкисьёслэсь кузьымзэс но утӥз. «Яратоно нылаш» номинациын вормиз Ӟатчалась А. Камашева. Нош «Чеберинка» нимын пусъемын Вуж Шудьялась А. Гаранькина. Ӵапак со басьтӥз валтӥсь кузьымез - планшетэз. Со сяна, та ужрадын люкам коньдонэн Аделиналэн классэз Можгалась аквапарке ветлоз. Та нылаш Россиысь но элькунысьтымы уно крезьгуръя вожвылъяськонъёсын вормонъёсыныз ушъяськыны быгатэ ни.[ot-video type="youtube" url="https://youtu.be/gn8PMgHssKo"]Елена Рябина Видео басьтэмын Алнаш ёрос культурая юртлэн вотэсбамысьтыз | Лулчеберет |
Виталий Пронин Толон ӝыт сяська вузан лавкаысь 47 роза лушкамын вал, ивортэ МЧС-лэн Удмуртиысь пресс-службаез. Ижкарысь Петров ульчаын сылӥсь лавкае огвакытэ пыризы кӧня ке воргоронъёс - соос бырйизы сяськаос. Уксёзы тырмыт ӧй вал, соин йырин вузкарисен даллашизы. Со вакытэ лавкае пыриз тодмотэм пиосмурт но, розаосын вазаез кутыса, пегӟиз. 47 роза 4 сюрс манет пала усьысал.Ӝоген Дэри черкогуртысь 27 аресъем воргорон ӝегатэмын вал. Полициын со вераз, кӧня ке сяськаез яратоно нылашезлы, нош кылемъёссэ урамтӥ мынӥсь-ветлӥсьёслы кузьмаз шуыса.Пусйыны кулэ, воргорон азьвыл уголовной ужъя ӝегатъямын вал ни. Али со вылэ Уголовной кодексысь 161-тӥ статьяя уж ӝутэмын (грабёж).Туспуктэмез: exclusiveflowers.ru Теги: лушкаськон Удмуртиысьсяськаос | Иворъёс |
Виталий Пронин Удмурт поэт Тимофей Шмаков вордскемын Мӧнья гуртын, пичи дырыз Кортчинвайпочинкаын ортчемын. Можгаысь педагогической техникумез йылпумъяса, Выль Бия гуртысь школаен кивалтӥз. Шмаки Тими псевдонимен гожъяськиз, кылбуръёс но нылпиослы веросъёс гожъяз, Быдӟым оже ветлӥз. 64 аресаз улонысь кошкиз. Ас пал эшсэс гуртоос ноку ӧз вунэтылэ. Гуртлэн старостаез Фёдор Кузнецов но муниципал кылдытэтэн кивалтӥсь Виктор Кислицин куспазы кенешизы синпелет пуктон сярысь. Синпелет кылдӥз, «Колос» но Мичурин нимо хозяйствоос юрттэмен. Сое усьтонэ гуртоос но писательлэн ӵыжы-выжыосыз пыриськизы. УД | Иворъёс |
Виталий Пронин Ӵужмуртмылэсь кышнозэ - Катя ӵужкенакмес - ӵужмамамы ичимень шуэ вал. Али со кылэз кылыны ик уг луы ни. Мар шуэм со? Елена Леконцева. Эгра ёросУдмурт кылын трос кылъёс возьмато ӵыжы-выжы кусыпъёсты. Асьмеос, кылсярысь, висъяськом мумы но бубы палась выжыосмес (ӵужанай но песянай), вазиськемъя тодыны быгатӥськом, кин бадӟым, нош кин пичи (агай но вын), кин виръя ӵыжы-выжы, нош кин палэнысь (дядя но кырси), кин кыӵе ёросысь (апай но ака). Удмуртъёслэн адямиослэсь кусыпъёссэс возьматӥсь кылъёссы трос, соин но, вылды, сяме ӧй вал пыӵамын нимын-тулын вазиськон. Ойдолэ дэмен тодамы ваём со кылъёсты. Тӥляд гуртады, оло, соосты мукет сямен верало, гожтыса лэзе газетамы - кыллюкам кылдытом огъя кужымен.Агай, нюню, нюня - бадӟымез брат, дядя,аймурт, атайзы, дядяйзы - картлэн бубиз,ака - бадӟымез сестра, анай-атайлэн сестраоссы (тётка),апай - бадӟымез сестра, атайлэн сестраосыз (тётка), нылкышноослы гажаса вазиськон,ачка - картлэн бадӟымез апаез (золовка),бабай - песятай, картлэн бубиз, кышнолэн бубиз,бадӟымкенак - озьы шуо пиналъёс семьяысь бадӟым-зэ кенэз,безика - озьы шуэ пичиез кен бадӟымзэ,беська, нюнюзы - озьы шуэ кен кузпалызлэсь агайзэ (старший деверь),буба, песятай - атайлэн атаез,бултыр - кыкетӥ кышно, солэсь пиналъёссэ шуозы бултыр пи но бултыр ныл,бусён, базяй - кышнолэн апаезлэн яке сузэрезлэн картэз,бӧляк, иськавын - ӵыжы-выжы,вармай - кышнолэн бубиз,вармайпи - кышнолэн выныз яке агаез,вармака, вармумы - кышнолэн мумиз,вын - брат, пичиез брат,вынмурт - вын-сузэръёс-лэн пизы (племянник),вынныл - вын-сузэръёс-лэн нылзы (племянница),дядяй - атай, дядя,ӟучанай, киросмумы, киросанай - нылпиез черке пыртӥсь (чукынӥсь) кышномурт,ӟучатай, киросня, киросатай - пиналэз черке пыртӥсь пиосмурт,ичимень - вынлэн кышноез, озьы вазиське бадӟым братлэн кузпалыз пичи братлэн кышноезлы яке арлыдогес ӵыжы-выжыос вынзылэн кышноезлы,кен - сноха, выль кен - невеста,кенак - арлыдогес пиосмурт ӵыжы-выжылэн кузпалызлы вазиськон, нылкышнолы гажаса вазиськон,киросныл, кутэмныл - черкын кутэм ныл,кироспи, кутэмпи - черкын кутэм пи,кырси - апайлэн картэз,нэнэ - анай, песянай,сузэр - сестра, пичиез сестра,сюранай, сюрмумы - мачеха,сюратай, сюрбубы - отчим,ӵужанай, ӵужмама, ӵужнэнэ, ӵужапай, ӵуж-кенак - анай палась нылкышно ӵыжы-выжыос,ӵужатай, ӵужбуба, ӵужмурт - анай палась воргорон ӵыжы-выжыос,ӵужодӥг - анай палась двоюродной агай-вынъёс, двоюродной сузэр-апайёс,эмеспи - зять, выль эмеспи - жених.«Удмурт-ӟуч кыллюкамъя» дасяз Ольга Вахитова. Теги: визь-нод удмурткультура | Улон-вылон |
Виталий Пронин Эжен Чаплин Александр Батуевен ӵош.Эжен Чаплин Швейцариысь комикъёслэн фестиваленызы кивалтэ. Татчы со вуиз ӟуч цирк школаен матысьгес тодматскыны но клоунъёсты дунъяны. Жюриын нырысьсэ ужазы Монголиысь циркез азинтонъя центрлэн президентэз Эрдене Нергуи но Москваысь М. Румянцев (Карандаш) нимо эстрадно-цирковой училищелэн директорез Валентина Савина. Екатеринбургысь цирклэн кивалтӥсез Анатолий Марчевский нырысьсэ гинэ уг вуы ни та фестивале. Со пусъе, кызьы арысь аре будо вожвылъяськисьёслэн быгатонлыкъёссы, озьы ик цирк искусствоез ӟечгес валаны-дунъяны кутске Ижысь учкись. - Кинлы сётомы Зарни гондыръёсты таяз фестивальын, жюри соку ик огкылэ вуиз, нош кыкетӥ-куинетӥ интыосты люкыны капчи ӧй вал. Цирк - со спорт ӧвӧл. Жонглёръёсты ик пӧртэм сямен дунъяны луэ. Куд-огез куинь шарез бергатэ, но учкисьёслэсь сюлэмзэс ас палаз берыктэ, мукетыз 11 шарен шудэ, нош учкисьёс нокыӵе ик уг карисько кадь. Соин ик ми, номерлэсь аспӧртэмлыксэ, секытсэ, чеберзэ сяна, артистлэсь залэз вырӟытыны, мылкыдзэ сётыны быгатэмзэ лыдэ басьтӥськомы на, - шуиз Анатолий Марчевский. Галина Савина Туспуктӥз Н. Глухов Теги: Ижысьцирк фестиваль | Лулчеберет |
Виталий Пронин Берло кӧня ке толэзь ӵоже Сьӧлталан, кузьыли карын сямен, уж пӧзе - быдэс черкогуртын лэсьтӥськон, утялтӥськон мынэ. Угось кӧня ке нунал ортчыса, черкогуртын 24-тӥ гурт шудонъёс ортчозы. Кунгож сьӧрын кадь «Кема возьмам! Пӧсь! Асьмелэн!» - таӵе ӧтён улсын дасяськон мынэ. Зэм, сьӧлта музъем нырысьсэ гурт шудонъёсты дораз ортчытоз, нырысьсэ сомында куноосты пумиталоз. Шуыны луоз, сьӧлтаос быдэс шаерысьтымы спортсменъёсты пумитанлы кӧня ке ар талэсь азьло дасяськыны кутскизы ни. Черкогурт шорын ик пӧртэм буёло тылъёсын пиштӥсь фонтан кылдӥз, выльдэмын-тупатъямын Быдӟым ожысь синпелет вӧзысь инты. Нош кыӵе воштӥськизы черкогурт ульчаос, кунгож сьӧрын кожалод, синъёссылы оскытэк, верало асьсэос сьӧлтаос. Урамъёс чылк-чылк утялтэмын, сяськаос мерттэмын. Черкогурт шорын - фонтан— Гурт шудонъёслы ми 2017-тӥ арысен дасяськыны кутским ни, - вера Сьӧлта ёрос йырлэн воштӥсез Алла Неустроева. - Зэм но, та ужрад ми понна кема витем, шумпоттытӥсь но со вакытэ ик сюлмаськытӥсь. Одӥг ласянь, солы луыса дорамы выль стадион, спортъя комплекс ӝутӥсько. Кызьы таӵе воштӥськонъёсы шум уд поты? Угось та дырозь йӧнала стадионмы гинэ но ӧй вал. Озьы ке но спортэз гажасьёс ёросын ичи ӧвӧл, милям спортсменъёсмы вормыло элькун вожвылъяськонъёсын. Нош выль объектъёслы луыса таза улонэн эшъяськисьёс трослы уноялозы шуыса оскиськом. Мукет ласянь, 1 сюрс 500 пала куноосты рос-прос пумитаны кӧня кужым кулэ. Ваньзэ ӟеч лэсьтон понна кылем арын ик шудонъёсты ортчытонъя ёрос комитет кылдытӥм, отын 13 ужан группаос, котькудӥз нимаз удысъя кыл кутэ - кин ке спорт, мукетыз лулчеберет понна, куинетӥез волонтёръёсын ужа, куно пумитан, сюдон понна сюлмаське. Выль стадион пуктӥське Тани-тани ӧсъёссэ усьтоз ӵыжак-выль спорт комплекс, солы аспал адямизылэсь Пор гуртын вордӥськем ӝог ветлонъя спортъя мастерлэсь Герман Скурыгинлэсь, нимзэ сётӥзы. Г. А. Неустроева верамъя, комплексысь выжъёс тыпылэсь лэсьтэмын, озьыен, юнэсь, кема чидалозы, спортивной зал пушкын интыысь интые выжтыны ярась трибунаос луозы, озьы зал пушкын ортчылӥсь ӵошатсконъёсты адӟыны капчигес луоз, пе. Татын ик луонлык кылдоз, баскетболэн, волейболэн сяна, ӝӧк выл теннисэн шудыны, нюръяськыны. Кузьым - велосипед Яркыт шоулы пӧрмоз шудонъёсты сӥё-дано усьтон. — Троссэ мар ӟечез вань туннэ ёросамы, шаерамы, кунамы, асьмеос Совето Союз вакытысь басьтӥмы, - вера ёрос культурая юртысь режиссёр Ольга Дятлова. - Соин но шудонъёсты усьтонэз та вакытлы сӥзимы но «Нырысетӥослэн дырзы» нимамы. Со вакытэ кыдазы, тодмо луизы дрессировщик Иван Кудрявцев, ӝог ветлӥсь Герман Скурыгин, ум вунэтӥське М. Калашников конструктор сярысь но, туэ солэсь 100 ар тымонзэ пусйиськомы. Та адямиослы сӥзьыса, возьматон радъяломы. Сӥё-дано ужрадэ пыриськозы ёросысь «Беркут» патриотической клубе ветлӥсь пиналъёс но, соос рукопашной боевой искусствоен выро, куноосмылы быгатонлыкъёссэс возьматозы. Кузёоссэс витё ни ӵыжак-выль медальёс но. Оглом та шудонъёсын ог 150 медальёс шудытӥськозы. Туэ ужрадлэн пусэз - велик вылын ворттылӥсь гондыр. Сьӧлта палъёс гондыръёсын узыр? Зэм, татысь тэльёсын пӧйшуръёс трос, но пуслэн мургес пуштросэз но вань. Сьӧлта ёросысь Валамаз черкогуртын вордӥськемын но быдэ вуэмын тодмо луэм дрессировщик Иван Кудрявцев. Со ас вакытаз Гоша гондыреныз быдэс дуннеез паймытъяз. Аспал адямизэс данъяса, сьӧлтаос шудонъёслы гондырлэсь пуссэ кутӥзы. Сьӧлтаос та интыез яратӥзы— Вотэс бамъёсын юалляськон ортчытӥм, кыӵе пу скульптураез черкогуртын адӟемды потэ, тросэз дурбасьтӥзы «Селты» гожтэмен синпелетлы, - вераз кибашлыослэн юртэнызы кивалтӥсь Светлана Никулай. Усточиос капка котыре туяос мерттӥзы, ӟусъёс пуктылӥзы. Азьланяз татын луоз, пе, шутэтскон парк. Выль омырен шокчиз Сьӧлта тымет но, татын триатлонъя вожвылъяськон ортчоз. Азьвыл ярдуръёсаз одӥг-ог чорыгасьёс гинэ пукылӥзы. Табере пыласькисьёслэсь, шутэтскисьёслэсь маза уз луы ни, дыр. Ӵыпетлэсь пыдэссэ чылкытато, ярдуръёссэ паськытато, луо вӧлдо, асфальт сюресъёс тупато. Татын синпелет но пуктэмын ни - велосипед вылын корт адями. Сое кылем-мылемъёслэсь лэсьтэм но ёрослы кузьмам черкогуртысь кибашлы. Калык шумпотэ черкогуртлэн воштӥськемезлы, угось ульчаос выль буёлъёсын, вож турынэн, сяськаосын шулдырско. Чеберске тымет дур но— Тодмо дрессировщиклэн дорез луиськомы бере, сиё-дано усьтон ужрадлэсь оглюкетсэ цирклы сӥзьыны малпамы, - азинтэ Алла Неустроева. - Ӧтимы Ижкарысь циркез, озьы отысь 50 пала артистъёс куноосты шулдыртозы. Ӟеч мылкыд кузьмалоз Гоша гондыр, со велосипедэн ворттылоз. Нялтас вераса, черкогурт урамъёс но тырмизы… велосипедъёсын. Куинь питранэн бадӟым но пичи великъёс вылын кудыосын сяськаос пушйизы. Асьсэлэсь корт эшъёссэс черкогуртсылы кузьмазы сьӧлтаос. Озьы 50-лэсь трос великъёс ульчаосы потӥзы. Калыклэн яратоно интыез луиз ни «Селты» гожтэмен аспӧртэмлыко пу капка. Сое лэсьтӥзы ёросысь Кибашлыослэн юртысьтызы усточиос. Котькытын велосипедъёс Купеч лавка но лайкаос Сьӧлталан мӧзмыны нокинлы маза уз луы: котькудӥз аслыз тунсыкозэ, кельшымонзэ шедьтоз. Спортъя вожвылъяськонъёс вискын шутэтскыны луоз ёрос библиотекаын. Отын «Купеческая лавка» сэрег ужалоз. Сьӧлта ёросын 19-тӥ дауръёсы Булычёв узыр купечъёс улӥзы. Библиотекаын соослэн улэм-вылэменызы, со вакытысь узыръёслэн котыренызы тодматскыны луоз. — Ми дасяськиськом куноосты преникен пумитаны, таӵе ческыт сиён ас вакытаз пыжо вылэм Булычёв купечъёс, - вераз ёрос библиотекалэн кивалтӥсез Татьяна Базилевских. Озьы ик библиотекаын лэсьтэмын луоз ёросысь спортъя мастеръёсын тодматӥсь стенд. Сьӧлта музъем 20-лэсь ятыр нимо-дано спортсменъёсты будэтӥз. Черкогуртэтӥ кошке Сибире нуись сюрес. Библиотекаын ужасьёс та сюрес сярысь тодэ вайытӥсь юбо дорын адӟытон усьтозы, черкогуртэн историеныз, тунсыко интыосыныз тодматозы. Мылкыд карисьёс вуылыны быгатозы Кӧпка черкогуртысь лайка пуныосты вордонъя питомникен. Экскурсия радъямын луоз И. Кудрявцевлы усьтэм музее - Валамаз черкогуртэ но. Гурт шудонъёс азьын югыт тылъёсын воректӥз лулчеберетъя юрт но. Отын ӝытъёсы кырын кино возьматонъёс радъяськозы. Сьӧлтаос аспал адямиоссы сярысь видеоос дасязы. Вань калыкез задор крезьгурен шулдыртозы «Эктоника» группа но Ижысь диджейёс. Шудонъёслы выль шӧм пыртоз «Краски холи» ужрад но. Табере витём гурт шудонъёслэсь усьтӥськемзэс, котькуд нуналэз лыдъяса. Оскомы, со яркыт вормонъёсын, спортысь выль нимъёсын воректоз шуыса. Ангелина Снигирёва | Спорт |
Виталий Пронин Огезлы вал 62, мукетызлы - 68 арес, кыксы ик секыт хронической висёнъёсын курадӟизы, та ик кулонзылэн валтӥсь мугез луиз. Туннэ секыт черен эшшо 12 мурт висьыны усиз. 2 адями - Ижысь, 3-ез - Алнаш ёросысь, 4-ез - Грах палась, быдэн оген Камбаркаын но Каракулиноын. Тросэз соос пӧлысь вуэмын мукет улосвылъёсысь. Таин сэрен ӵуказе нуналысен Алнаш но Грах ёросын карантин ялӥське. 15 часысен ёросъёсы юнме пыраны-потаны уз луы ни. Сосяна, эшшо но золгес чакланы кутскозы шаерамы палэнысь вуись адямиосты.Эскерисьёс уен-нуналэн сылозы аэропортын но вокзалъёсын. Висисьёсты соку икстационаре нуозы. Тануналлы коронавируслэсь йӧнатӥське 52 адями, 4-ез бурмизы ни, 2-ез кулӥзы. СергейЗахаров | Иворъёс |
Виталий Пронин Матэктэ Серекъян нунал. Таин валче лыдӟисьёсмылэсь йырзэс ӧжытак ужатэм потэ. Улӥын сётэм юморескалэсь пумзэ малпалэ. Гожтӥз сое Шаркан черкогуртысь кемалась автормы Ираида Весёлых. Усто серекъяны быгатӥсез возьма кузьым. Арлыдоослэн шулдыръяськонзы бере Марья кенак кивалтӥсьсылы ӵектӥз: ойдолэ, пе, подиуметӥ ортчон радъялом. Ӵектон эшъёсызлы кельшиз, кивалтӥсьсы но соглаш луиз.Мода возьматонлы дасяськыса, Марья кенак аптекаысь поромонлэсь утись но йырсазез юнматӥсь эмъюмъёс басьтӥз. Йырсизэ гордмаз. Сценаетӥ йӧно ветлон понна ӝыт но ӵук ульча кузя кык бодыен гужыр-гужыр ветлӥз. Кус висёнзэ эмъяны шуыса басьтэм корсетсэ утчаз-шедьтӥз на - ортчыт кекатэмысьтыз, кулэтэм арбериос пӧлы куштӥз ни вал. Сцена вылысен мугоры кузьылилэн кадь куско луоз, пе, табере. Кылиз на туала модая дэрем вурыны. Куӵо-коӵо дӥсьёсыз шоры ӧз ик учкы, ательее вамыштӥз.Подиуме потон азьын Марья кенак выль туфлиоссэ кутчаз, кузь-кузь чебер дэремзэ дӥсяз. Бадӟым синучкон шоры султыса, внучкаезлэн чеберъяськонъёсыныз ымнырзэ буяз. Пельпумъёссэ сэзъялтыса, пыдъёсыныз тапырак карем вал но шуэрскиз: туфли пыдберъёсыз ӝужытэсь ӧвӧл ке но, сцена вылысен гылӟыны я мар шедьтод, пе. Куректонэ усем кузпалызлы Микол юрттоно кариськиз, Марьялэн туфли пыдэсъёсаз зӧк-зӧк поролон лякылӥз. Табере, пе, йӧ вылтӥ но уд ни гылӟы, ӝужытгес но адӟиськод.Подиуметӥ ветлӥсьёсты арлыдзыя куинь группалы люкизы: 60, 70 но 80 аресазы мынӥсьёслы. Марья кенак куиньметӥосыз пӧлы шедиз. Сцена вылэ тубиз но - осто! - выж шорын ик бадӟым-бадӟым букваосын гожтэмын: «Буре-паллянэ шонскытэк, лад-лад шонер вамышъяно».Залын калык трос, пересьёс но, егитъёс но модельёсты учкыны потӥллям...Микол Орина Туспуктӥз Г. Степанов | Улон-вылон |
Виталий Пронин Д. Мединскиез пумитало Эшъяськон юртынТуннэ Удмуртие Россилэн культурая министрез Владимир Мединский вуиз. Ижкар аэропортын сое пумитазы Удмртилэн президентэз Александр Волков но элькунысьтымы культурая министр Дмитрий Иванов, ивортэ Президентлэн администрациезлэн пресс-службаез.Нырысь ик В. Мединский Эшъяськон юртэ вуылӥз, собере А. Волковен пумиськон ортчытӥз. Туннэ ик министр шаерысьтымы культурая валтӥсь учреждениосы, Ижкарлэн учкымон интыосаз вуылоз. Собере со Александр Волковен но Дмитрий Ивановен ӵош Брангуртэ мыноз, угось отын I Калыккуспо Брангурт фестиваль усьтӥське. Та ужрадэз ортчытыны ӵектӥз ӵапак Владимир Мединский.Фестивале пыриськозы Башкириысь, Бурятиысь, Мордовиысь, Чувашиысь, Карелиысь, Липецк, Омск но Ульяновск улосъёсысь, Португалиысь, Китайысь, Латвиысь, Эстониысь но, валамон, Удмуртиысь уно коллективъёс. Тодмоосыз пӧлысь - М. Пятницкий нимо хор, Д. Покровскийлэн калык крезьгуръя ансамблез, ӟуч кырӟанъя но эктонъя «Садко» ансамбль. Фестивале oгъя 400 пала мурт пыриськоз.Туннэ Брангурт - бадӟым ужрадэз ортчытон инты, нош отын улӥсьёс - учкисьёс гинэ ӧвӧл, радъясьёс, куно пумитасьёс но. Куноос быгатозы «Брангурт песяйёсын» тодматскыны, улэм-вылэмзэс адӟыны, кырӟамзэс кылыны.Туспуктэмез: vk.com (Эшъяськон юрт) Теги: Брангурт Брангуртысьпесянайёс фестиваль Эшъяськонюрт | Лулчеберет |
Виталий Пронин «Арганчи» ансамбль25-тӥ-29-тӥ южтолэзе, Москваысь концертъёс возьматъянъя «Космос» залын 2 фестиваль-конкурсъёс ортчизы.Быдэс Россиысь коллективъёс кырӟаны, эктыны, пӧртэм инструментъёсын шудыны устолыксэс возьматӥзы. Соос понна нимо-дано крезьгурасьёс мастер-классъёс радъязы.Удмуртилэсь данзэ утизы Пичи Пурга ёросысь Эдэйгуртысь «Арганчи» но Улӥ Посьтолысь «Ялыке» ансамбльёс. Кыкез ик коллективъёс номинациосазы 1-тӥ степенё лауреатъёс луизы. Вань вормисьёсты, дипломъёсын но грамотаосын сяна, коньдон кузьымъёсын пусйизы.Эдуард Степанов | Улон-вылон |
Виталий Пронин Егитъёслы сћзем секцие пыриськиз мугорез кыдатон культурая, спортъя но егитъёсын ужан политикая министрлэн воштӥсез М. Сорокин.Бадӟым ӧтчам азьын Dart газет «ВКонтакте» бамаз вазиськиз вань удмурт егитъёслы: мар висьытэ тӥледыз, мар бордын азьланяз ужано? Нёръяны нёръяськом, нош одӥг дэмлан, одӥг малпан но та вазиськонлы ӧз вуы…Озьы ке но ӧтчамлэн егитъёслы сӥзем секцияз ӵаш вазиз. Дэри ёросысь Наталья Казакова вераз нылпиослы «Шундысиос» движение кылдытэмез сярысь. Та огазеяськон сярысь тросэз уг тодо на, али дырлы солэн ёзъёсыз кылдытэмын 12 школаосын. Но трос-а со? Юрттӥськысал ке Дышетонъя но наукая министерство, соку дышетӥсьёс но пиналъёсын валче ужаны кутскысалзы.Татарстанысь Денис Антонов кылем арын ортчытӥз «Гурфест» удмурт рок-фестиваль. Азьланяз но сыӵе фестивальёсты радъян узырмытысал культураез удмурт рок-кырӟанъёсын, выль кужым сётысал егит группаослы.- Табере рок-фестиваль ортчытыны ми малпаськом вань фин-угор калыкъёс понна, - вера Денис Антонов. - Отын группаос кырӟалозы анай кылынызы. Ми герӟаським ни Карелиысь крезьгурчиосын, шедьтӥм ни инты, кытын ортчытом фестивалез...Но та малпанэз улонэ пыӵатон, егитъёслэн тросэз дэмланъёссы кадь ик, пыкиське коньдон борды. «Шундыкар» лагерез ортчытон понна гинэ но котькуд ар нимысьтыз проект утёно. «Шунды» огазеяськонысь егитъёс вазиськизы мугорез кыдатон культурая, спортъя но егитъёсын ужан политикая министрлэн воштӥсезлы Максим Сорокинлы: та лагерез ортчытон мед пыроз элькунлэн егитъёсын ужанъя программаяз, соку коньдон шедьтон ласянь сюлмаськонъёс бырозы.«Шундыкар» лагере вуо егит гожъяськисьёс, суредасьёс, крезьгурен но видеоен вырисьёс. Dart газетэ но гожъясько быгатӥсь нылпиос. Кылдытоно вылэм соослы быдэс ар ӵоже ужась сайт. Пиналъёс отчы пуктылысалзы асьсэ ужъёссэс, верасалзы мылкыдъёссэс. Та дэмланэн потӥз Dart газетлэн активез.Ёросъёсын ӝожтӥсько, соос доры удмурт азьветлӥсьёс уг вуыло шуыса. Нош пиналъёслы удмурт культура азинске шуыса валан понна кулэ адӟыны, вераськыны, шуом, кырӟасен, кылбурчиен Богдан Анфиногеновен яке «Шунды» огазеяськонлэн тӧроеныз Ольга Тронинаен. Та шоры ас синмыныз учке Киров улосвылысь Андрей Соловьёв:- Ми улӥськом Светозарево черкогуртын, Кировын со удмуртъёслэн шоркаренызы лыдъяське. Ми доры Удмуртиысь тодмо егитъёс вуыны уг быгато, кыдёкын. Но луэ ук онлайн-пумиськонъёс, лекциос ортчытъяны яке ужрадысь онлайн-трансляциос сётъяны. Туала амалъёсын сое радъяны секыт ӧвӧл.- Бен, ёросъёсын но учкысалзы! - соглаш луизы мукетъёсыз.Егитъёсын ужанъя секциын чузъяськем дэмланъёс пыртэмын бадӟым ӧтчамлэн резолюцияз. Ужпумъёсты быдэстон понна егитъёслы ӟырдыт ужано луоз. Кин лэсьтоз на, асьмеос ке ӧм?Мария Векшина Туспуктӥз А. Горбунов Теги: Бадымтчам малпан | Улон-вылон |
Виталий Пронин Таяз арняе Сочиын йылпумъяськиз Дуннеысь егитъёслэн но студентъёслэн 19-тӥ фестивальзы. Кыӵеен со тодэ кылёз? Асьсэ мылкыдъёссэс верало отчы ветлэм егитъёс. Мария Галеева, журналист:- Сочие вуэммы бере ик ми, Удмуртиысь делегация, флешмобмес эктӥм, адӟытӥм, удмуртъёс лыктӥзы шуыса. Фестиваль ӵоже удмурт эшъёсыным ӵош удмурт дэремен ветлӥм, мукетъёсыз - удмурт пужыосын вакчи саестэмъёсын. Удмурт сямен эктылӥм, кырӟаллям. Адямиос милемыз тодмало вал ни: «Ӟечбуресь, удмуртъёс!» шуыса ортчылӥзы. Берлогес фестивальын концерт сётӥзы «Айкай» но «Сайкан» (Воткинскысь крезьчиос) ансамбльёс.Фестивале лыктӥллям сюлмо адямиос. Кылсярысь, Непалын ӟуч архитектор ас кужмыныз школа пуктэм, нош Индиысь егит адями кутскем жуг-жаг бичаны, берло со борды мукет адямиос но итӥськиллям. Озьыен, пичи малпан бадӟым проектлы пӧрмем. Та адямиос шоры учкыса, валаськод: дуннеез умойгес карыны луэ, адямиос асьсэос тыныд юрттӥськыны дась. Мылкыд ӝутске: та улондэ огшоры ортчытоно ӧвӧл - пайда ваёно.Туж трос пумиськылонъёс, лекциос, мастер-классъёс ортчылӥзы. Нырысь тодмо артистъёс доры ветлыны тыршылӥм, но черодын сылыса, туж трос дыр быре. Малпамы: пайдаёгес луоз лекторъёсты кылзыны. Дизайнъя лекциын вераськимы фестивальлэн пусэз сярысь. Лектормы шуиз: со туж яркыт, чебер, но отын пуштросэз ӧвӧл. Почталэн сэрегаз милемлы открытка сётъязы, мон отысен ик кӧнязэ ке Иже ыстӥ. Озьы ик вуылӥ кунгожсьӧр ужъёсъя министр С. Лавров доры. Но политик огъя кылъёсын гинэ вераськиз. И. Бутман джазменлэн концертаз туж шуг сюрыны вал, но ми пыримы. Артистлы но быдэс оркестрезлы удмурт саламъёс кузьмамы, тау каримы, соос П. Чайковский нимо фестивале дорамы вуылӥзы шуыса. И. Бутман шумпотӥз, «мон ваньмыныды туспуксё», шуиз.Фестивальын адӟиськиз котькуд калыклэн сямыз. Асьме калык кезьыт ке, Америкалэн лымшор палъёсысьтыз адямиос туж ӟырдытэсь. Выль тодмоосын англи кылын вераськылӥмы. Но, кылъёсты тодытэк но, ог-огдэ валаны луэ вал. Выль эшъёсмес «Инстаграмын», «Фейсбукын» шедьтылӥм, ог-огмылы кузьмаськылӥм. Мон Пакистанысь нылашлы помада кузьмай, кӧня ке улыса, со мыным кышет сётэ, ӵапак удмурт дэремелы тупа, дыртонъям кышет кутыны вунэтӥськем вылэм. Адямиос асьсэ уксёенызы вошъяськизы. Удмурт делегацилэн малпанэз кылдӥз пӧртэм калыкъёслэн манетъёссылэсь бадӟым уксётӥрлык лэсьтыны.Юрий Николаев, спортсмен: - Удмуртиысь делегациямы пыриз 125 адями, чылк-чылк удмурт кылын вераськись удмуртъёс ӧжыт вал, 8-9 адями. Нимаз мынӥзы на ог 60 кузя волонтёръёс. Фестивальлы зол дасяським, вуоно эшъёсмылы кузьымъёс лэсьтылӥмы: удмурт мунёос, валъёс но мукет… Фестивальын иностранецъёсты капкаен шудыны дышетӥм, мон арганэн шудӥ, Вася эше - баянэн.Кыкетӥ нуналаз гожтӥськи 4 иськеме бызьылонъя ӵошатсконэ. Стартэ ог 3 сюрс адями потӥз. Ӝыны сюресме, дыр, 4-тӥ бызи, финише вуыкум, 3-тӥ интые потӥ ни.Тырши спортивной форумъёсы ветлыны. Сюлмам зол пыӵаз ЦСКА клубысь баскетболистэн, олимпийской чемпионэн Сергей Таракановен пумиськон. 5 час пала со милемын баскетболэн шудӥз, дышетӥз. Трос выльзэ тодӥ. Форуме вуэмъёс пӧлын спортсменъёс трос ӧй вал бере, спорт ужрадъёсын но калыкез ичи вал. Бадӟым черодъёс вал столовойын - ӵукназэ сиськон, озьыен ужан нунал но, 6 часысен кутскылӥз, тросэныз адямиосын, черодын сылыкумы яке ӝӧк сьӧрын пукыкумы, тодматскылӥмы. Выль эшъёсы кылдӥзы Австралиын, Молдавиын, Африкаын, Сербиын, Кубаын… Дизайнъя мастер-классын Пакистанысь адямиен парен ужамы, бизнес-план лэсьтӥмы, со англи кылэз умой уг тоды, кызьы но озьы ог-огмес валамы ни...Фестивалез ворсан нуналэ Владимир Путин вуылӥз, вискамы ог 30 метр вал. Шуиз: фестивальын басьтэм тодон-валанъёстэс сьӧрады нуэ но улонэ пыӵатэ. Кунгож сьӧрысь вуэмъёс президентмес гажало, калык кесяське: «Путин, Путин!» Иностранецъёс Россия сярысь туж трос лякыт кылъёс веразы.Илья Ишмуратов, туспуктылӥсь:- Фестивальын мон фотограф сямен ужай. Радъясьёс юромо журналистъёслэсь команда кылдытӥзы, соос фестивальлэн улонэз сярысь мерлыко бамъёсы мед гожъялозы шуыса. Ог 5 газет но поттӥм. Фестивальлэн пуш улонэз огыр-бугыр пӧзиз. Уй но нунал тыршим. Нуназе ужрадъёсы вуылӥм, уйин монтировать каримы, фотоос бырйылӥмы. Изьыны одӥг час сяна ӧз кыльылы.Ми матысь ужам дуннеысь тодмо фотографъёсын но видеооператоръёсын. Пыриськи кинолабораторилэн ужаз. Видео шоры мукет синмын учкыны кутски. Туспуктэм но видео кулэ возьматыны адямилэсь мылкыдзэ, пӧртэм чыры-пырыос пыр - мур малпанэз.Кылдӥз футболэн шудыны, Казахстанысь футболъя сборнойлэн валтӥсь тренерез Юрий Красножан монэ Азия континентлэн сборнояз ӧтиз. Вормыны ӧз кылды. Но 3-тӥ инты басьтӥ флэтболын. Та выль амал - пичи бусыын кык адямиос ог-огзылы пумит шудо.Малпасько, талэсь бадӟым ужрадъёс улонам уз луэ ни.Мария Векшина Туспуктӥз И. Ишмуратов | Улон-вылон |
Виталий Пронин Ижын 18-тӥ-21-тӥ апреле ортчоз «Туризм. Спорт. Отдых» адӟытон. Нырысьсэ со радъяськоз Ижлэн Шор карлудаз - адӟытонъёслы чаклам мобильной павильонын. Озьыен, зэмос праздниклы пӧрмоз. Ижын улӥсьёсты ас котыраз люкалоз адӟытонлэн тунсыко экспозициез но 40 пала ужрадэн узырмытэм программаез. Ми висъямы соос пӧлысь тужгес но яркытсэ - дассэ.1. Ужрадэз сӥё-дано усьтонАдӟытонэз сӥё-дано усьтонэ пыриськозы ёросъёсысь вуэм кырӟась-верасьёс, спорт шоу луоз. Та бӧрсьы калык тодматскыны быгатоз адӟытонлэн экспозициеныз.Кытын но ку: 18-тӥ апрель, сцена, 11 часын.2. Удмуртиысь турмаршрутъёсын тодматонПичи Пурга ёрос возьматоз туризмъя кӧня ке маршрутъёссэ, со пӧлысь тужгес но пусйымонэз - «Кытын вал? Песянай дорын?» Сюрес вуттоз «Брангуртысь песянайёслэн» вордскем гуртазы. Со сяна, пургаос тодматозы «Дышетэ пужей пӧйшурась», «Зарни ыж гон» но мукет тунсыко проектъёсынызы.Якшур-Бӧдья ёрос возьматоз «Кут лэсьтон», «Одӥг гуртлэн историез» туръёссэ. Со сяна, ивортоз этнофутуризмлы сӥзем «Тӧдьы юсь» огазеяськонзы сярысь.Балезино ёрос тодматоз таӵе маршрутъёсыныӟ «Кестымын одӥг нунал», «Юндаын одӥг нунал», «Люкын одӥг нунал», «Паймымон Сергинской музъем». Та гуртъёсы вуылыса, тодыны луоз бигеръёслэн, удмуртъёслэн, бесерманъёслэн но ӟучъёслэн сям-йылолъёссы сярысь.Огъя вераса, сцена вылысен асьсэлэсь тунсыко проектъёссэс возьматоз 17 ёрос.Кытын но ку: 18-тӥ-21-тӥ апрель, мобильной павильон.3. Розыгрышъёс но турпутёвкаосты вузан«МДС-тур» огазеяськон калык пӧлын шудон ортчытоз - тужгес шудоез утоз Казаньысь аквапарке яке Санкт-Петербурге путёвкаосты. Учкисьёс утыны быгатозы «Ува» санаторие, «Турист» фирмалэсь Волга шур кузя теплоходэн ворттылонъя путёвкаосты. Мылкыд карисьёс басьтыны быгатозы Удмуртиез, Россиез, дуннеез котыръяны чаклам путёвкаос.Кытын но ку: 20-тӥ-21-тӥ апрель, мобильной павильон.4. Санаторийёсы путёвкаосПермь, Киров улосысь, Удмуртиысь санаторийёсы путёвкаос вузаськозы. Куд-огъёсыз дунтэматэмын луозы.Кытын но ку: 18-тӥ-21 апрель, мобильной павильон.5. Спортлы но шутэтсконлы чаклам арбериосты вузанПӧртэм арлыдъем туристъёслы, спортэн эшъяськисьёслы ӵектэмын луозы туала технологиосъя дасям дӥськут, котомкасо но сумкаос, мугорез кыдатыны тӥрлык, сиён-юон, чорыган арбериос.Кытын но ку: 18-тӥ-21-тӥ апрель, мобильной павильон.6. Спортлы сӥзем центр визь-кенеш сётозМугорез кыдатон, спорт сярысь трос выльзэ тодыны луоз, Мугорез кыдатонъя, спортъя но туризмъя министерствоысь ӧтем куноосты, Иж город администрациысь, спортъя пӧртэм школаосысь но федерациосысь лыктэм адямиосты кылзыса. Ижысь техникая университет бордын кылдытэм Спортъя но мугорез кыдатонъя А. И. Тихонов нимо институтысь специалистъёс экспресс-диагностика ортчытозы, озьы шараяны луоз спортлэн кыӵе удысэз тужгес но тупа соиз я таиз адямилы.Кытын но ку: 18-тӥ-21-тӥ апрель, мобильной павильон.7. Усточиослэн мастер-классъёссыКуролэсь мунёос, кызьпу туйлэсь чеберъяськонъёс, пунэм кускерттонъёс, пӧраськонын кутӥськись арбериос но уно мукет... Удмурт шаермылэн пӧртэм сэрегъёсаз улӥсь усточиос дышетозы киуж лэсьтыны.Кытын но ку: 20-тӥ-21-тӥ апрель, мобильной павильон, мастер-классъёслы висъям инты.8. Спортсменъёслэн выступленизыБыгатонлыкъёсынызы паймытозы единоборствоен, черлидинген, велофристайлэн, велотриалэн но мукет удысъёсын вырись спортсменъёс. Шаерысьтымы валтӥсь тренеръёс боксъя, тхэквондоя, ситорюя мастер-классъёс ортчытозы.Кытын но ку: 18-тӥ-21-тӥ апрель, мобильной павильонын но ульчаын.9. Ярмарка карАдӟытонын веръяны быгатоды калык пусъёсын чеберъям кампетъёсты но преникъёсты, озьы ик чечыез, чак-чакез но уно мукет. Басьтыны быгатоды сусыпулэсь, кызьпу туйлэсь, керамикалэсь, етӥнлэсь арбериосты. «Лудорвай» музей-заповедникын тыршисьёс гурын пыжозы зыретэн табань.Кытын но ку: 18-тӥ-21-тӥ апрель, ульчаысь но павильонысь ярмаркаослы чаклам инты.10. Концерт но интерактивШулдыртозы Удмуртиысь кырӟась-верась ансамбльёс. Капчи мылкыд сётозы «Музейын сюан» презентация, озьы ик «Уйпал удмуртъёс» экспозиция но шоркарысьтымы байкеръёслэн «Ижысь мадёнъёс» программазы. Туж тунсыко но яркыт ортчоз «Ӟеч зоопарк» проект.Кытын но ку: 18-тӥ-21-тӥ апрель, мобильной павильонысь сцена.Адӟытонлэн программаеныз тодматскыны луоз www.rest.vcudm.ru сайтын яке «ВКонтакте» сетьысь vk.com/rest_2013 адресъя. Вазиськыны быгатоды телефон пыр нӧ (3412) 730-730.Павильонлэн ужан дырыӟ18-тӥ апрель (покчиарня) - 11 часысен 18 часозь19-тӥ апрель (удмуртарня) - 10 часысен 18 часозь20-тӥ апрель (кӧснунал) - 10 часысен 18 часозь21-тӥ апрель (арнянунал) - 10 часысен 17 часозь.Адӟытонэ пыроно дунтэк! Теги: адытон Иж спорт туризм шутэтскон | Лулчеберет |
Виталий Пронин Берло дыре ӵемысь кылӥськод: эшшо одӥг колхозэз банкротэн ялӥзы. Валаськод: колхозлэн ӟеч я урод улэмез потэ кивалтӥсь бордысь но. Кылсярысь, кин тодэ, кыӵе пушйысалыз али Дэри ёросысь «Россия» колхоз, кузёез рос-прос луысалыз ке. Нош отын огаз гуртысьтызы гидазы, кунян интые, куштэм пуныосты вордо ни. Хозяйствоез банкротэн ялыны туртто уго...Тяма гурт котьку бӧрдыса ӧз улы. Иж городлы 12 иськемлы гинэ палэнэ пуксемын ке но, калык аслэсьтыз колхоззэ ик ӝутыны кыльылӥз. «Россия» уго куке-соку туж ӟеч улӥз. Соин ик гуртазы арысь аре, губиос музэн, ӝужаллязы выль юртъёс. Али со калык мар карыны воксё паймемын.- Ӝыны ар ӵоже ум ужаське ни, - огымысь лулӟо гуртоос. - Туэ 23-тӥ мартэ колхозникъёсты кужмысь косӥзы куриськон гожтыны, отпуске шуыса. Но гань-гань шутэтскыса ӧм ик вуттэ - вужзэ кесяса, ваньместы выль заявление «пӧратӥзы». Таяз рад куриськонын пусйыны косӥзы, котькудмы асьме чотын ял каромы шуыса, уждун уз тыриськы. 23-тӥ май вуиз но, милемлы ужъя книжкаосмес берыктӥзы. Сое учкиськомы но, отын ӵабыштэмын: ужысь весяклы мозмытэмын хозяйство быремен валче. Одӥг копейка но уждунмес ӧз тыре. Гуньдӥмы. Али ке но кӧтӝожмес ньылыны ум вормиське.Зэм, уждунэн азьвылгес но бусьтыр ӧм улэ. 2009-тӥ арысен киямы коньдон ӧз вуылы. Колхоз кивалтӥсьёсмы араз кык пол-куинь пол но вошъяськылӥзы. Фермаосмес быдтыны ӧдъязы. Юртъёссэс олокинлы но сётӥзы ни. Гуртамы табере олокыӵе но цех вань: я укноос лэсьто, я редукторъёс потто. Коть огзэ колхозникез ке но отчы кутысалзы ке, кӧтмы сокем ӝож, оло, ӧй луысал. Но милемыз нокин но кулэ уг кары. Хозяйствомы бырем бере туж трос кузя ужтэк кылимы. Ваньмы сямен пенсие потон арлыдэ вуэмын. Уже интыянъя центре учётэ султӥмы ик. Но ваньмы валаськомы ук: кивалтӥсьёслы егитъёс кулэ.Нош кунянъёсынымы мар каризы, тодэ вал. Соосты вузазы, нош гидзэ кыӵе ке кышномуртлы сётӥзы. Ижысь егит нылаш аслыз басьтэм сое, шуо. Табере отын пуны вордэ. Уен-нуналэн вузо соосыд. Олокинэз вуттэмын, вылды. Гидэ нырмес чуртнаны уг лэзё. Со дыре ик ураметӥ костасько куштӥськем пуныос. Таосты фермае уг басьто. Нош липет улэ каръямъёсыз, котыртӥзы ортчыку, урмыса ик уто. Борддорез йырйыса, вылэ урдскозы кадь. Гид туж вуж ни, тани-тани куашкалоз. Толзэ оло чидалоз, оло уз. Пегӟизы ке урмемъёс, нылпиосмес кесялозы ук сютэмъёс! Кӧтсы тыр луысал ке, весь ӧй вузысалзы ук.Нош пичиосмы маке мында. Гуртамы улӥсез ик 1 сюрс вылын. Школалэн юртэз интые нылпи сад усьтӥзы, азьвылэз туж вуж вал ни уго. Озьы ке но садэ черод вань ик. Адямиос паймыса нылпиоссэс Иже я Дэрие нулло ни. Та но уг юртты. Ураметӥ тэшкылиосмы солань-талань ветло. Пуны ферма доры но сузьтӥсько. Кышкыт югдурмы сярысь ёрос прокуратурае но чагиськыны ветлӥмы вал ни. Толыкез ӧйлась. Но тӥ юалляське азьвыл бригадирмылэсь Тамара Перевощиковалэсь. Со колхозмы сярысь рос-просгес вералоз. Нош предмес утчаны эн ик выре. Олин фамилиен кузёмы Ижын, - шуо гуртын улӥсьёс.Тамара Леонидовнаез шедьтыны шуг ӧй вал. Секыт йӧтӥз мукетыз: юалляськыны. Нырысь-валысь шуиз: мон аслым уж шедьтӥ ни - заправкаын тыршисько, колхозмы борды выльысь нориськеме чик уг поты. Воксё со сярысь вунэтысал, пе. Бератаз тымиськем кӧтӝожез кыре ачиз кисьтӥськиз:- Мынам бригадаысьтым 80 мурт туннэ пуке ужтэк. (Колхозамы куинь бригада вал.) 4 адями гинэ интыяськыны быгатӥз, - веранзэ мытӥз Тамара Перевощикова. - Та пумысен кытчы но ӧм вазиськылэ ни, югдур интыысьтыз уг вырӟы. Уз но вырӟы ни, дыр. Ваньзылы сямен уго пенсиозь одӥг я кык ар сяна кылемын ӧвӧл. Туэ ар понна ке но уждун тырысалзы ке, калыклэн огдырлы ке но йыр висёнэз бырысалыз. Пунэмъёссэс ке но берыктысалзы ук.Йыр кур огвакытэ ужам предмылы. Трос миллион манетэз кисыяз понэм. Та пумысен монэ Дэри ёрос прокуратура но кысказ. Паймо: кытчы со быдӟа коньдон пыремын? Предмы валэктэм: 2009-тӥ арын декабрь толэзе, пе, куазь окыт вал, бусыос ӝуазы. Декабрь толэзе кыӵе пӧсь вал меда? Серем ук со! 2010-тӥ арез ке верасалыз, ито малпаськонэ усьысал ай. Нош татын паймыны гинэ на кыле. Кивалтӥсь асьме палась ик луысалыз ке, югдур, оло, сокем ӧй лэчытомысал. Татын вордӥськем адями аслаз гуртэз понна ваньзэ лэсьтысалыз ук. Нош милям предмы Ижысь вал...Вожпотэ соизлы но: ӵапак со миллионъёсын пунэме кылеменыз ик, колхоз куашканы ӧдъяз. Со быдӟа тыриськон ӧй луысал ке, кызьы ке улысалмы ай вылды туннэ ке но. Пудо сиён тырмыт вал. Бусыос кизиськизы. Нош туннэ номыр но ӧвӧл. Картошка чик ӧм мерттэ ни. Мынам бригадае 220 гектар музъем вылэ ӟег кизиз вал. Сое гинэ но туннэ октӥсь ӧвӧл. Вераськон ветлэ: бусыосмес, пе, куспазы куинь хозяйство люкиз.- Скалъёсты, кунянъёсты нош кытчы пыризы? - юасько.- Ваньмыз-ӧвӧлэз бӧксӥсьёс бригадаям 500 кузя вал. Таос пӧлысь 200-эз - скалъёс. 140-зэ, тужгес ӟечсэ, басьтӥзы шарканъёс. Документъёсты ваньзэ ачим лэсьтӥ. Одӥг кунян но, одӥг скал но мурт кисые лушкем келямын ӧй вал. Но созэ но вератэк ӧвӧл: уксёзы туннэ ке но огезлэн но вуымтэ.- Колхозникъёслы уждун чот кунян ке но ӧз люкылэ-а?- Кинлэн басьтэмез потӥз, солы сётӥзы ик. Но басьтыса но маин сюдод? Ярам, турын-куар дасялод. Но будос вылын гинэ пудоед ӟеч будоз шат?Котьма ке но фермаосмы жаль пото. Кин но каръяськемын ӧвӧл ни гидъёсын, нош отын сомында пудо вордыны луысал. Хозяйствомы выльысь мукет нимын, мукет кивалтӥсен улӟиз ке но, вузам гидъёсты берыктыны быгатоз на шат? Уг оскиськы. Нош выльзэ ӝутыны ку ай коньдон луоз. Тазьы ик бесхозной кылёз ни гуртмы.- Калыкты пуны ферма вылэ ӝожтӥське...- Ма, зэмен но паймиськомы: гурт пушкы яра шат пуны возён приют усьтыны? Зэм, адямиос вылэ огез но ӧз урдскылы на та кык ар ӵоже. Котьма ке но сюлэм интыяз ӧвӧл. Гид туж-туж вуж ни.- Кӧня бен отын пуныез?- Окты-калтыоссэ сюдыны ветлӥсь нылмуртлэсь азьвылгес юалляськи вал та пумысен. Со шуиз: ог 70. Нокин уг ик тоды, думылэмын-а соос, ӧвӧл-а.Пуны ферма котыртӥ мон но Владимир Беломорских фотографен ӵош котырски. Жуг-жаг пӧлы выем гидэ пырон пась утчаса, отӥ но, татӥ но мерским - ӧм быгатэ. Туспуктэм вылысь, оло, сокем уг адӟиськы, макем куашкан калэ вуэмын гид. Но матысен котыраз берганы ик кышкыт. Гид сисьмемын. Вӧлдэтэз тани-тани куашкалоз. Укноосыз пуосын йыгамын ик. Котьма ке но мугор юзыр-кезьыр-р-р луэ, пуны утэм куараосты кылыса. Кытысь со быдӟа куаразы потэ? Зэмен ик кышкано: таосыд борддорез йырйыса уз пасялэ-а?Вазиським Дэри ёрос прокуратурае: со быдӟа пуны ферма гуртын возьыны лэземын меда? Прокурорлэсь ужзэ быдэсъясь Вера Брускевич валэктӥз:- Пуныос вылэ ӝожтӥськыса, тямаос куриськон ӧз гожъялэ. Огзэ пусъё: пуны гид нимысьтыз адямилэн лыдъяське ке, милям номыр кареммы уз луы.Кин бен гидлэн кузёез? Та юанэн вазиськи Дэри ёрос муниципал кылдытэтлэн йырызлы Николай Горловлы. Таид паймиз гинэ, сыӵе приют вань шуыса. Уг, пе, тодӥськы со сярысь номыре но.Утчаськыса-утчаськыса шараяськиз ик: гидэз зэмен ик огназ адями басьтэм - Ирина. Ижысь маке. Соин пумиськыны но кылдӥз.- Тямаын улӥсьёс пӧлысь куд-огез курдало, пуныос гидысь пегӟозы но кин ке вылэ урдскозы шуыса, - ӧз ваты Ирина. - Но соос нокызьы но отысь потыны уз быгатэ - ӧсъёс-укноос рос-прос пытсамын, пелёос юн думет вылын. Соос нокызьы но лэзиськыны уз быгатэ. Со сяна, котькудӥзлы прививкаос пуктэмын, кучапи вайыны медаз быгатэ шуыса, ужрадъёс кутэмын. Мыным аслым но кудзэс ке ыштыны жаль потоз. Мон соосты вордыны трос уксёме быдтӥсько ук. Нёшто коньдонме кисьто но пуныме ураме юнме лэзё? Пуныосты возьыны мыным нокин но уксё уг висъя. Ваньзэ лэсьтӥсько ачим чотын но аслам мылкыдыя. Юристлэсь но, биологлэсь но дипломзэ басьтӥ, но та удысъёс огез но сюлэмам ӧз лякиське. Ньыльпыдоосты яратӥсько. Соосты утён-чаклан понна ик усьтӥ приют нерге. Зэм, гуртоос пӧлысь куд-ог шӧртчиос меӵкытъяло ик: пуныослы сомында коньдондэ кисьтатозь, луӵӵе милемлы, пе, люкылы вал. Нош асьсэды юрттыны косӥськод ке, уксёен ке но гочатӥськод, уг лыкто. Тани али утчасько липет кышъясь. Ялон но оши ни. Асьсэос ужтэк пуко. Нош дорам уг лыкто.Кӧня пуныды шуыса юанлы Ирина вераз: куамын. Собере йылтӥз:- Кин соосты лыдъя. Я капка доры кин ке вордоссэ куштыса кельтэ, я ачим машина улэ шедемзэ шедьтӥсько, эшъёсы юрттэмъя сое эмъясько но липет улэ каръясько. Кин но со дорам лыктэ, вай пуныдэ вордыны шуыса, куре. Сётӥсько. Соин ик лыдзэс уг тодӥськы.Озьы но, тазьы но портыны выри Ириналэсь, кин юрттэ солы коньдонэн шуыса. Со пумозяз танӥськиз: нокин, пе. Нош сюлэм уг оскы. Одӥг пуныез будэтыны гинэ но асьмеос ум вормиське ай, нош со - куамынзэ. Одӥг прививка ик 300 манет котыр сылэ. Зэм, шуэ: школаосын но нылпи садъёсын кылем-мылем сиёнзы куштӥське, магазинъёсын вужмем товарзы кыле - ӟеч адямиос юртто ик пелёосме сюдыны, пе. Со дыре ик ачиз нокытын но рос-прос уг ужа, лэся. Пумиськонэ нылыныз ӵош лыктэм анаез но озьы вераны выриз. Таос ӵошенназы оскытыны турттӥзы, пуныос ӟеч думемын шуыса. Мылкыд карись гуртоослы, пе, гидэ ӧс пась - мед лыктозы но мед учкозы.Дэри ёрос администрациысь гурт хозяйствоя управленилэн кивалтӥсезлэн воштӥсез Алексей Гаязов кылдэм югдурлы уг паймы, шӧдске. «Россия» одӥг нуналскын пеймыт гуэ ӧз питыра ук. Котьма ке но ӟудэ: кин утялтоз хозяйстволэсь тысен бусыоссэ?- 384 гектар музъем вылэ кизем ӟег кемалась возьма ни октэмез, - шуэ кивалтӥсь. - Но со борды басьтӥськыны туннэ нокин но дась ӧвӧл. «Россия» хозяйствоын али чиньыен лыдъямон гинэ на ужасез: бухгалтер, кивалтӥсь но солэн воштӥсез. Банкрот кылемын ук, ӵапак таин герӟаськем ужпумъёссэс йылаз-пумаз вутто. Бусыоссэс но уг вунэто. Но туж бадӟым дун пукто. Шуом, базарын 1 килограмм тысь 1 манет но 80 копейка сылэ ке, кивалтӥсьёс чик утялтымтэ, бусыын будӥсь ӟегзэс 3 манет тыр дунъяло. Асьсэлэн техниказы но тыро-пыдо ӧвӧл. Кин таӵе дунэн тэрытӥськоз меда? Соин ик туннэ шуг вераны, кин утялтоз бусыез.Пуныослэн гинэ нокыӵе сюлмаськонзы ӧвӧл, шӧдске...Елена Сараматова. Туспуктӥз Владимир Беломорских. | Улон-вылон |
Виталий Пронин Матысь дыре паспортэз, машина нуллон правоез, пенсиосъя удостоверениез но мукет документъёсты воштоз огъя (универсальной) электрон карта. Соосты дасяны кутскизы ни «Гознак» предприятиын. 200 карта вуыны кулэ Иже но. Љоген кутскоз бадњым эксперимент.Эскеронэз радъяны чаклало Ижын. Татын уго сое ортчытонлы луонлык паськытгес усьтћське. Нырысь-валысь чакламъя электрон картаен пенсия басьтыны, улон инты но коммунальной услугаос понна тыриськыны, транспортын ворттылэм понна коньдон сётыны, больницае гожтћськыны луоз. Таӵе картаез уже кутонлы кулэ на пуктылыны инфоматъёс - банкомат выллем аппаратъёс. Али вань та уж нуиське ни, вераз информатизацияя но связья министр Владимир Перешеин. 2012-тћ арысен электрон картаосты калыклы сётъялозы дунтэк. Нош республикалэн бюджетэзлы со 100 миллион манет тыр усёз. Шаерамы улћсьёслы 1 миллионлэсь ятыр картаос кулэ луозы. Таӵе огъя документ сётъяны чакламын 14 арессэс тырмытэм муртъёслы. Озьы ке но вань калык выль арысен электрон картаен улоз шуыса, оскыны уг луы. Уго кинлы ке таӵе документ уз кельшы. Уката мќйы калык та выллем выльдћськонъёслы шуген дыше. Кужмысь нокинэ уз каре, почтаын пенсия басьтыны но больницаын черодын сылыны малпасьёслы сюрессэс уз ӵоге. Елена Скворцова | Иворъёс |
Виталий Пронин Удмуртилэн Тӧроезлэсь ужзэ быдэсъясь Александр Бречалов кылем кӧснуналэ вуылӥз Балезино ёросэ. Котырес ӝӧк сьӧрын со вераськиз ёросын ву тудӟон вакытлы дасяськон, юон вуэн кылдэм югдурез тупатон но трос мукетыз сярысь. Озьы ик пумиськылӥз огшоры калыкен. Балезиноослэн ӝожтӥськонъёссы трос.ТудвуКылем арын Чупчи шур тудӟемен валче Балезино каргуртысь Лесобазаын улӥсьёс коркаосысьтызы пыжъёсын гинэ потаны быгатӥзы. Та вакытэ ульчаос шуръёслы пӧрмылэмын вал. Ву улэ сюриз 152 коркаосысь 1 сюрслэсь ятыр адями. Секыт адӟон палэнтӥ ӧз ортчы Татьяна Корепановалэсь юртсэ но. Cоин но, дыр, туэ но корка азьысьтызы пыжзы утялтэмын ӧвӧл,:оло, кулэ луоз.Кылем арын сямен медаз луы шуыса, туэ бадӟым уж лэсьтэмын ни, со сярысь вераз Балезино ёрос йырлэн воштӥсез Василий Некрасов. Со шуиз: ортчытэмын кышкыт учыръёсты алонъя комиссилэн кенешонъёсыз, МЧС-ысь специалистъёсын, администрациысь ужасьёсын дышетонъёс радъямын, адямиосты огдырлы интыяны сэрегъёс висъямын, йӧ пуштытъямын Кожиль, Туктым гуртъёс котырын, Чупчиын усьтэмын вулэсь ӝуждалазэ чакланъя 2 пост, дасямын 4 пыжъёс но луо тырыны 1 сюрс 500 мешокъёс. Та вакытлы Чупчи 0,8 метрлы ӝутӥськемын, курданы мугъёс ӧвӧл ай.Озьы ке но гань-гань кариськоно ӧвӧл, шуиз Россиысь МЧС-лэн Удмурт Республикая Валтӥсь управлениезлэн кивалтӥсез Пётр Фомин. Али ӵошкыт интыосысь лымы шунамын ни ке но, со трос на нюлэсъёсын. Куазь шуак шуныт кариськиз ке, лымы музъеме пыӵаса уз вутты но шуръёсы васькыны быгатоз. Соин югдурез спасательёс син азязы возё. Нюлэсъёсты инмысен чаклало беспилотникъёс, МЧС-ын кылдытэмын 94 оперативной группаос. Александр Бречалов балезиноослы валэктӥз: сюлмаськытӥсь юанъёсын соос вазиськыны быгатозы таяз арняе ёросэ министерствоосысь вуэм специалистъёслы. Юон вуБалезиноос трос аръёс ӵоже курадӟо ини юон вузы урод луэмен. Каргуртын улӥсьёслэн коркаосазы ву лыктэ Чупчи шурысь, нош солэн пыдэсыз кырсёмемын ни. Али Инкуазез утёнъя но инкуазь узырлыкъёсъя министерство Чупчи шурлэсь пыдэссэ чылкытатыны но муромытыны проект дася. Со дась луыны кулэ август толэзьлы. Чылкытатон ужъёсты быдэстон понна ичизэ 150 миллион манет кулэ луоз. Гуртоослэн сюлмаськонзылы пум поныны вань мукетыз но луонлык. Та сярысь вераз инкуазез утёнъя но инкуазь узырлыкъёсъя министрлэсь ужзэ быдэсъясь Александр Нестеров. Балезиноысь гумыосы ву лэзьыны луысал Вылӥ Кестым месторождениысь. Отын суткалы быдэ 5,6 сюрс кубометр ву кошке, нош балезиноос нуналаз кулэясько 4,5 сюрс кубометрлы. Проект дасяны но скважинаос гудыны ог 200 миллион манет кулэ луоз, шуиз А. Нестеров. Но вань на эшшо одӥг могӟет: вуысь шедьтэмын кремний вещество. Вуэз солэсь чылкытатон понна ватсаса ог 55 миллион манет кулэ луоз на.Ёросын кылдэм югдурен тодматскыса, Александр Бречалов шуиз:- Балезино ёрос - одӥгез сюлмаськытӥсез. Соин арня вискын татчы Удмуртиысь министерствоосысь специалистъёс потозы. Соос арня ӵоже ёросын кылдэм шуг-секытъёсты пыр-поч эскерозы, собере тупатон борды басьтӥськом. Адӟомы, мае ӝегатскытэк лэсьтоно, мае кельтыны луоз вуоно аръёслы. Калыклэсь сюлмаськонъёссэ тупатон понна вань кужыммес сётом.Озьы ик Александр Владимирович пусйиз: югдурез тупатонлы висъям котькуд манет интыяз мед кутӥськоз. Балезиноын быдэсъяськись ужъёсты син азяз возёз Тӧролэн но Правительстволэн администрациенызы кивалтӥсьлэсь ужзэ быдэсъясь Сергей Смирнов.А. Бречалов ёрос кивалтӥсьёсты Балезиное пыронысь жуг-жаг гурезез утялтыны куриз.ӜожтӥськонъёсПенсионерка Нина Шиляева кӧня ке ар талэсь азьло оптимизациен сэрен ворсаськем ФАП-сы сярысь вераз.- Балезиноез чугун сюрес кыклы люке, одӥг палаз ог 10 сюрс адямиос уло, - шуиз со. - ФАП-мы ворсаськемен йырин, пенсионеръёс но нылпиосын анайёс, курадӟиськомы больницае сюрыны.Александр Бречалов кышномуртэз кылзӥз. Учком, мар быгатом карыны, шуиз.Гуртоос курлазы куашкан калэ вуэм юртъёсысь адямиосты выль улон интые выжтон программая пуктэм коркаосты, веразы урод сюресъёс сярысь, ӝожтӥськизы, татчыозь ёрос йыртэк уло шуыса. Асьсэлэсь оскымон муртсэс но ӵектӥзы. Балезиноысь одӥгез егит анай ёросазы удмурт кылэз азинтон сярысь юаз. А. Бречалов шуиз: Удмуртиын трос пӧртэм калыкъёс уло ке но, нырысь ик саклык висъяськоз удмурт культураез утёнлы но азинтонлы.Александр Бречалов балезиноослы валэктӥз: сюлмаськытӥсь юанъёсын соос вазиськыны быгатозы таяз арняе ёросэ министерствоосысь вуэм специалистъёслы.Ангелина Снигирёва Туспуктӥз Э. Карипов | Улон-вылон |
Виталий Пронин «Парни-электроники - молодцы!» - та веран пель сьӧрын ӵем чузъяськем вал ини. Нош мар понна соос ӟечокъёс? Тае егитъёс умой тодо, дыр: Электроникъёс - удмурт эктон хитъёсты, уно ремиксъёсты кылдытӥсьёс. Клубын эктоно гуръёссы 40 пала люкаськемын ни! Нош кылем толэзе пияшъёс поттӥзы нырысетӥ дисксэс. Бичетын 16 кырӟан, ваньмыз со - тодмо удмурт кырӟасьёслэн выльдэм гуръёссы, соос пӧлын: Анна Плотникова, «Малпан» группа, Надежда Уткина, Валентина Пудова, Анна Прокопьева, Брангуртысь песянайёс…- Пиос, мар тӥляд вылез? Кызьы Выль арлы дасяськиськоды?Влад: - Али гожъяськом толалтэлы шулдыр трекъёс. «Малпан» группаез ӧтчамы, кык кырӟанзэс гожтӥмы: «Выль ар» но «Соку но вал». Мон малпамъя, удмуртъёсын макем тросгес ужаськод, сокем уногес соослэн асьсэлэн но ужамзы потэ, мылкыдзы ӝутске.Лёша: - Милесьтым мылкыд басьто, дыр.Влад: - Вань на выль ужмы тодмо удмурт диджеен Анатолий Эркишевен. Со гур малпаз, милемыз аранжировка гожтыны куриз. Одно ик Эркишевлэсь вуж гуръёссэ но тупатъялом ай, соос милемлы туж кельшо. - Зэм-а со, удмурт дискотекаосты радъясь Паша Поздеев тӥледыз котькуд позыръяськонлы выль кырӟан гожтыны косэ?Влад: - Поздеев озьы ик шуэ: выль хит ӧз ке луы, сцена вылэ уг лэзьы! Ма, асьмеос но акыльтӥськом вужзэ шудыны.Лёша: - Ми котькуд выль хитмес радио пыр эскериськом. «Мынам Удмуртие» пыр чузъяськись «Эктоника» уй эфир милемлы валаны луонлык сётэ: пӧрмиз-а гурмы, ӧзгес-а. Калык тросгес кылзоз-кылзоз, собере дышоз - озьы сое клубе но поттыны яра ни. - Нош усьтэ ай секреттэс, кызьы лэсьтыны кулэ 100% эктон хит-ремикс?Лёша: - Кырӟан гур нырысь ик ачиз шулдыр, капчи мылкыдо луыны кулэ. Валтӥсь ужпум ӧвӧл ини - выль-а со, вуж-а, туала кырӟан яке радиохорлэн фондысьтыз. - Кылсярысь, Ольга Зориналэн «Шур бызе» кырӟанэз. Зэмзэ вераса, та пань-пань удмурт попса ук.Лёша: - Та кырӟанэз, кызьы ке вуж гуръёс пӧлын бугыръяськыса, шедьтӥм. Алигес Глазовын мон Ольга Зоринаен ӵош тупай, верай, ремикс лэсьтӥм шуыса. Шумпотӥз кадь.Влад: - Тужгес но яратоно кырӟасьмы Анна Плотникова, конешно. Со бордысен ваньмыз кутскиз - удмурт гуръёс борды басьтӥським. А. Плотникова «пӧраммес» кылзэ но, аслэсьтыз мылкыдзэ но шараяны уг кепыра.Лёша: - Надежда Уткина но милемыз капчи мылкыдын пумита.Влад: - Киямы туж трос акапеллаос, гожтэм куараос. В. Пудова, Г. Бекманов черодзэс возьмало. Бадӟым папкаын кыллё ужъёсмы, каллен лэсьтӥськом. - Мынам тодэмея, тӥ ӟуч проектысен ужаны кутскиды, но берло дыре тросгес лэсьтӥськоды удмуртсэ. Маин та герӟаськемын? «Мынам Удмуртие» телеканалын удмурт эшъёсты трос?Влад: - Ӟучсэ чылкак ӧм куштэ. Али вань выль проектмы Мускоысь Double djs эшъёсынымы. Соос правоос басьтӥзы «Стиляги» киноысь гуръёслы ремиксъёс дасяны.Лёша: - Удмурт ужъёсмес Паша Поздеевлы оским. Со ачиз ик нырысетӥ вамышлы лӧпкытӥз. Нош табере палэнэ султӥз но, ужаммес эскерыса, сылэ кадь.Влад: - Жаль, конешно, милемыз «Дунне Адями» премие номинировать ӧз каре шуыса. «Silent Woo Goore» группа интые Италиын ортчись «Liet International» ӵошатсконэ но ӧм сюре шуыса… Ми Удмуртилы нырысетӥ инты вайысалмы! - Удмурт позыръяськонъёс сярысь огъя малпанды аръёс куспын ӧз воштӥськы-а?Влад: - Али зарни кылъёс верало, дыр. Тани кутским ми Поздеевен споръяськыны. Со шуиз: «Попса лэсьтэ! Таиз люкетэз малы укыр чурыт? Татын нош малы арган куара шуак потэ?» Мон ӧй чида: «Тӥледлы коть Мадонна удмурт кылын мед кырӟалоз - уз кельшы!»Лёша: - Тыршиськом огкыл шедьтыны: кытын ке небытгес, крезьгурогес, кытын ке чурытгес, эктоно кадь люкет пыртӥськом. Нуназе эфире «Шулдыр ӝыт» выллем ремиксэз уд пукты, со пелез кесе. Дискамы но тыршимы пӧртэмзэ пыртыны: 50% x 50%. - Дисклы дунъет сётӥсьёс вань-а ини?Лёша: - Трос ӟечсэ верало. «Эктоника» эфирын дискмес 13 аресъем пияш утӥз. Туж, пе, кельше: Интернетын но, пе, сак учкисько, мар вылез потӥз. Витиськом тӥлесьтыд но, «Дартэз» лыдӟисьёс, малпанъёстэс!Влад: - Глазовын концертысен одӥг кышномурт вузаськисьлэсь юаз: «Электроникъёсты вань-а?» Шумпотӥськом, милемды тодмало ини шуыса.- Асьтэлы удмурт ним понэмды ноку уг поты вал-а?Влад: - Ми ас ниммылы дышим ини. Нырысь висъяммы потэ на вал, но кызьы? Кылсярысь, «Сяськаос» ним поныны турттӥськом вал…Лёша: - Со серекъяса гинэ вал.Влад: - «Электроники» бренд - со 90-тӥ аръёсысь гуръёслы ремиксъёс кылдытэменымы герӟаськемын. Соос милемыз популярной каризы. Диджей бамын (www.promodj.ru) ньылетӥ арзэ 60-эз ӟечез пӧлын Ирина Аллегровалэн «Угонщица» кырӟанэзлы ремиксмы возиське. - Ӟуч фанатъёсты удмурт ремиксъёсты уг-а серекъяло?Влад: - Удмуртиын сыӵегес культура. Татарстанын ик огшоры дискотекаын бигер кырӟан пукты - нокыӵе уз кариське. Асьмелэн клубын шудӥд ке, кымесад ӟенеликен но шуккыны бы-гатозы. - Ӟуч проектъёстэс нуыны кин юрттэ?Влад: - Полина Губайдуллина. Со «Адам» радиоын ужа, радиоез азинтон отделэн кивалтэ. Соин «Стереотанцы» дискотекаос радъяськом. Ёросъёсы но мукет республикаосы потаськом «В ритме 90-х» проектэн. Можга, Глазов, Сарапул, Татарстан… - Электроникъёс - дунтэм диджейёс ӧвӧл…Влад: - Ми - дуно диджейёс. Угось Поздеев монополия кылдытӥз. Соин ик нокытчы ум пегӟиське, ӵош ужаськом. Д. Загребин доры ӧм кошке.Лёша: - Загребин, милемлы коньдон кулэ!Влад: - Куарусён толэзе эшшо диск поттыны турттӥськом. Со понна авторской право басьтыны тыршиськом. «Мынам Удмуртие» телекомпаниысь куарая режиссёр Леонид Гусев юрттӥське. - Пиос, кытысь тӥ мылкыд, бурдъяськон шедьтӥськоды? Крезьгур ошмесъёс ласянь но…Лёша: - Позитив но дарт мылкыд нырысь ик сётэ швед но немец крезьгур. Шумпотыса Берлинэ лобасалмы, яратоно продюсеръёсынымы адӟиськысалмы. - Егит удмурт диджейёслы мар сӥзьысалды?Влад: - Ӵектӥськомы милям mp3 но wav школаямы гожтӥськыны! Ми монополистъёс, но кык аръёс ортчыса, выль нимъёс кылдозы ни, дыр.Лёша: - Сокем ик умой ӧвӧл со - конкуренция уг тырмы.Влад: - Соин ик ми малпам, кинлэн ке тунсыко трекъёсыз вань ке, милемлы мед келялозы! Егитъёсын ужалом.Лёша: - Удмуртэз уксё понна ум лэсьтӥське. Таиз понна милемлы возьыт ӧвӧл!Дарали Лели Теги: Егитъёс | Иворъёс |
Виталий Пронин Вуоно арын дуннеысь егитъёс Казане люкаськозы. 27-тӥ гужем Универсиадаын кужымзэс мерталозы спортэз яратӥсьёс.Бадӟым ужрадэз ас доразы ортчытон вылысь бигеръёслы вожвылъяськоно луиз Лымшор Кореяысь но Испаниысь городъёсын - бускельёсмы вормизы. Та вакытэ отын лэсьтӥськон ужъёс мыно ни. Универсиадалэсь данзэ утёзы тужгес но усто но шаплы егитъёс - ӵапак та пумысен кенешыны Казане люкаськылӥзы Россиысь студентъёс. Пӧлазы шедиз Удмурт кун университетын дышетскись Настя Италмас Петрова но. Ӵошатсконэ-дышетсконэ ветлэмез сярысь со мыным мадиз:- Туж кельшиз, кызьы пумитазы: мусо бигер пияш машинаен монэ соку ик нуиз «Академия Тенниса» бадӟым но чебер юртэ. Отын люкаськемын вал ини трос чебер нылъёс-пиос, милемыз сюдӥзы. Егитъёс вуиллям Пензаысь, Ульяновскысь, Саратовысь, Москваысь, Ярославльысь, Пермьысь но мукет интыосысь. Группаосын вуылэмын: кудӥз ке одно вормисьёс пӧлы сюроз шуыса, дыр. Улӥм студент кампусын: нимысьтыз гурт, сое юромо Универсиада понна пуктӥзы, вуоно арын татын 13 сюрс 500 пала спортсменъёсты витё. Татын ик вань аптека, вуз карон юрт, администрация. Тамак кыскыны уг лэзё - законъёс кампусын чурытэсь. Миндэр пуйыос вылын но Универсиадалэн пусэз пужъятэмын - тюльпан.Мон бигеръёс доры лемлет малпанэн мынӥ вал - Казанетӥ калтырто, но «не тут то было». Султылӥм 6 часын, 7 бере автобусэн академие мынӥськом ни вал. Быдэс нунал мынэ кастинг. Сюлэсь трос адями возьматӥз быгатонъёссэ - зэмос «Минута славы». Паймылӥ, кызьы сомында чебер нылъёс пӧлысь быръёзы тупасьсэ. Жюриос куд-огезлы соку ик англи кылын юан сётъяллязы: ужрадъёсты кунгож сьӧрысь специалист пуктоз уго. Жюриын вал Казань Универсиадалэн дирекциез, «Мисс Татарстан» ӵошатсконэз радъясьёс, туспуктылӥсьёс, дизайнеръёс.Огкылын, мон соку ик шуи: творческой номерме сӥзисько Брангурт песянайёслэн «Евровидение» потэмзылы. Соос туж шумпотӥзы, шуизы: ну, учком-учком… Собере мон гала-концертэз усьтӥ. Отчы бырйизы 15 номерез гинэ.Тодматски «Мисс Марий Эл» нылашен: со пор кылэз уг тод вылэм - соку ик мыным тунсыко потэмысь дугдӥз. Ваньзы паймылӥзы удмурт дэремелы. Чиган-а со шуыса юалляськизы. Ми вормисьёс луим но Универсиадалэн историяз пырим.Куинь нунал куспын милемлы трос пол вераллязы: та ужрадэ пыриськон - бадӟым дан. Ар ӵоже милемыз пӧртэм ужрадъёсы ӧтчаны быгатозы дуннелэн пӧртэм сэрегаз, возьматозы турлы телеканалъёс пыр. Ми волятом кылмес, дышетском калыкен капчиен кусып тупатыны. Малпасько, улонам та ужрад - тужгес но бадӟымез но куаш-куашез.Тау кареме потэ деканмылэн воштӥсезлы - Евгения Сундуковалы. Со монэ трос пол «ӵыжаз» но мылкыдме лӧпкытъяз.Дарали Лели. Теги: УдГУ | Иворъёс |
Виталий Пронин Ӵуказе «Москва-Ижевск» авиарейсэн 10 часын ӝытазе Удмуртие вуозы спортсменъёс-паралимпиецъёс.Россиысь спортсменъёс 11-тӥ тол Паралимпиадаын рекорд пуктӥзы - 80 медаль басьтыса: 30 зарни, 28 азвесь, 22 туй. Талэсь азьвыл котькинлэсь трос медальёс люказы вал Австриысь сборной команда - 70 медаль. Россилэн командаезлы бадӟым вормон басьтыны юрттӥзы шаерысьтымы спортсменъёс. Шаерысьтымы вылӥ кивалтӥсьёс сяна, ёросъёс но ас чемпионъёссэс пумитаны дасясько. Вормонэн бертӥсь паралимпиецъёсты Удмуртилэн Тӧроезлэсь ужзэ быдэсъясь Александр Соловьёв матысь нуналъёсы ас дораз сӥлы кароз.Валентина Кутузова Туспуктэм: news.sportbox.ru Теги: Паралимпиада Сочи-2014 | Спорт |
Виталий Пронин Тюмень улосвылын ортчиз Россиысь гырисьёс пӧлын 5-тӥез чемпионат. Таӵе вожвылъяськонын бӧрсьысь кыкетӥ арзэ Вавож ёросысь «Удмуртия» хозяйствоысь Вадим Зарецких вормиз. Кык пол устоез гырись луыны нокинлы ӧз кылдыны на. Вавож ёросысь «Удмуртия» хозяйствоысь В. Зарецких Россиысь гырисьёс пӧлын 2-тӥзэ чемпион луиз.Нюръяськонэ пыриськизы 29 улосвылъёсысысь 33 механизаторъёс. Нырысьсэ воргоронъёс радын кужымзэ мертаз нылкышно - Башкириысь гурт удысъя университетысь Алия Якупова. Озьы ик ӵошатсконэ пыриськизы Эстониысь но Великобританиысь гырисьёс. Быгатонлыкъёссэс эскериз дуннеысь судьяослэн калыккуспо коллегизы, соосын кивалтӥз Европаысь гыронъя федерацилэн валтӥсь секретарез Март Баккер.- Кылем арын 4-тӥ чемпионатысь вормись луыса бертэме бере верасез сюриз: случайно гинэ, пе, тыныд удалтӥз. Соин ик туэ калыклы но, аслым но возьматэме потэ вал: мон быгатӥсько. Тюмень улосвылэ вуыса, валай: туэ нюръяськон кылем арын сярысь эшшо но секытгес луоз. Уго ваньзы ар ӵоже рос-прос гырыны дышетскиллям. Эшшо ке лыктыкумы музъем воксё нӧд вал. Шуак пӧсь кариськемен, со люко куасьмиз. Нош конкурсын одно санэ басьто вольыт гырыны быгатэмез. Тужгес зол нюръяськоно луиз Рязаньысь Андрей Шален, со ас вакытаз вормылӥз ни вал. Но со 2-тӥ интые кылиз. Мыным чемпионлэсь нимзэ сётӥзы но, ас пельёсылы ӧй оскы. Чемпионатлы нимысьтыз дасяськыны ӧз кылды уго. Собере чемпионатын нимысьтыз спортивной герыос кутӥсько, нош соос мынам ӧвӧл, сое басьтыны трактор дунлэсь 2 поллы тросгес коньдон кулэ. Сентябре Англиын ортчыны кулэ дуннеысь гырисьёслэн чемпионатсы. Россилэсь данзэ утьыны мыным оскемын. Отчы дасяськон понна геры утчаломы, шуизы. Англиын 20 устоосыз пӧлы ке но шедёно. Таӵе ужпум пуктӥз Россиысь гырисьёслэн огазеяськонэнызы кивалтӥсь Роман Иванов. Кунгож сьӧрын уго туж зол гыро, соин ик таосын вожвылъяськыны секыт луоз.Англиын сяна, Вадим Зарецких вуоно арын Швейцариын ортчоно дуннневыл чемпионатын но Россилэсь данзэ утёно луоз.Чемпион луэмез сярысь Вадим Зарецких нырысь ик кузпалызлы телефон пыр ивортӥз. Удмурт нылкышно кылъёс ӧз шедьты - шумпотэменыз синвуаськиз. Табере Вадимлэн телефонэз уг кысылы: кин гинэ уг ӟечкыла сое, колхоз радио пыр но вормемзэ веразы. Удмуртилэн Тӧроез Александр Соловьев ӟечкылан телеграмма ыстӥз. Отын пусъемын: «Вормонды сярысь иворез бадӟым шумпотонэн пумитай. Миым ӵошатсконын чемпион луэмдэс туэ эшшо огпол юнматӥды, нош ик устоез гырись луиды. Шумпотымон, Вавожысь нянь будэтӥсьёс пӧлысь потэм мурт кунмылэсь данзэ дуннеын утёз шуыса. Азьланяз но выль вормонъёс сӥзисько!»Вадим Зарецкихлы вормемез понна «Патриот» УАЗ-лэсь усьтонъёссэ сётӥзы. Зэм, машинаез азбараз ӧз вуы на. Но таӵе кузьымлы пиосмурт дурыстэм шумпотэмын. Асьме кадь сюресъёс вылын ворттылыны туж умой, эшшо ке чорыганы ветлыны яратӥсько, шуэ. Чемпионатын 2-тӥ инты басьтэм муртлы, Рязаньысь АндрейШальлы, 110 сюрс манет сётӥзы, 3-тӥ инты понна Татарстанысь Ирек Галиев басьтӥз 70 сюрс манет.Елена Сараматова Туспуктӥз Иван Чупров Теги: Удмуртиезазинтон | Улон-вылон |